**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Νοεμβρίου 2019, ημέρα Τετάρτη και ώρα 12.10΄, στην Αίθουσα «Προέδρου Αθανασίου Κωνστ. Τσαλδάρη» (223)του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Κύρωση της Σύμβασης του Συμβουλίου της Ευρώπης που υπογράφηκε στο Magglingen/Macolin  την 18η Σεπτεμβρίου 2014, σχετικά με τη χειραγώγηση των αθλητικών αγώνων, επείγοντα μέτρα για την αντιμετώπιση της βίας στον αθλητισμό και άλλες διατάξεις» (4η συνεδρίαση - β΄ ανάγνωση).

 Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, ο Γενικός Γραμματέας Αθλητισμού του Υπουργείου Πολιτισμού και Αθλητισμού, κύριος Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάσης Κωνσταντίνος, Κούβελας Δημήτριος, Δούνια Παναγιώτα (Νόνη), Καλλιάνος Ιωάννης, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Μαμουλάκης Χαράλαμπος, Ζεϊμπέκ Χουσείν, Μπουρνούς Ιωάννης, Ζαχαριάδης Κωνσταντίνος, Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Χήτας Κωνσταντίνος και Μπούμπας Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι Βουλευτές, ξεκινάει η συνεδρίαση της Διαρκούς Επιτροπής Μορφωτικών Υποθέσεων. Σήμερα είναι η τέταρτη συνεδρίαση και βρισκόμαστε στη β΄ ανάγνωση.

Θα δώσω το λόγο στους Βουλευτές, που δεν μίλησαν και στη συνέχεια, θα συνεχίσουμε με τους Εισηγητές των Κομμάτων.

Το λόγο έχει πρώτα ο Υφυπουργός Πολιτισμού και Αθλητισμού, κ. Ελευθέριος Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αν θέλετε, κύριε Πρόεδρε, επειδή τη Δευτέρα διακόψαμε, χωρίς να έχουν πάρει το λόγο Βουλευτές, το σωστό είναι να μιλήσουν πρώτοι, αν δεν έχετε αντίρρηση και μετά εμείς και οι Εισηγητές και έτσι να πάμε στη β΄ ανάγνωση. Αυτό είναι το σωστό, αν συμφωνείτε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ:** Κύριε Υπουργέ, κυρίες και κύριοι συνάδελφοι, είναι γνωστό ότι δεν είμαι από τους ανθρώπους, που είναι ειδήμονες, σε οτιδήποτε έχει να κάνει με τον αθλητισμό. Θα έλεγα, όμως, ότι μπορώ να εκφράσω, γενικότερα, τη δυσαρέσκειά μου, γιατί ως παιδί, ανήκα στις αστικές οικογένειες, που είχαν την κυριακάτικη συνήθεια να πηγαίνουν, στο γήπεδο του Παναθηναϊκού, στη Λεωφόρο Αλεξάνδρας, εμείς κυρίως με τον πατέρα μου. Και ακούω και πάρα πολλούς ανθρώπους, σήμερα, που δεν μπορούν να πάνε με τα παιδιά τους στα γήπεδα, ειδικότερα στο ποδόσφαιρο, που εξακολουθεί, παγκοσμίως, να είναι το πιο αγαπητό, το πιο δημοφιλές, συνολικά στις οικογένειες, άθλημα, ακριβώς, εξαιτίας, όλων αυτών των τραγικών περιστατικών, που συμβαίνουν, τα τελευταία χρόνια.

Οπωσδήποτε, είμαι αναφανδόν υπέρ της προσπάθειας του Υπουργείου να βάλει μια τάξη, αλλά θα ήθελα να βάλω δύο προϋποθέσεις, που δεν βλέπω να έχουν συμπεριληφθεί και μάλιστα, αναδρομικά.

Η βασική προϋπόθεση, για να διαπιστώσεις, ότι για παράδειγμα, μια Ομοσπονδία δεν έχει κάνει καλή διοίκηση, όλα τα προηγούμενα χρόνια και επειδή κατοικούμε όλοι στην ίδια μικρή περιφέρεια και κυρίως εγώ, που, το κύριο επάγγελμα μου είναι η δημοσιογραφία και το ρεπορτάζ, ξέρω πολύ καλά πόση βρώμα και δυσωδία υπάρχει, ακριβώς, σε Ομοσπονδίες, θα ήθελα, προηγουμένως, πριν καν κατατεθεί το νομοσχέδιο, που επιχειρεί μια εξομάλυνση των καταστάσεων, να είχε προηγηθεί ένας οικονομικός έλεγχος. Κύριε Υπουργέ, νομίζω ότι έτσι θα ήταν και πολύ πιο εύκολο και για την κοινωνία να καταλάβει για ποιο λόγο προχωράτε, ακριβώς, στην κατάθεση και ψήφιση αυτού του νομοσχεδίου.

Κάποτε θυμάμαι, όταν ήμουν ήδη βουλευτής, ότι είχε ζητηθεί από το Υπουργείο Πολιτισμού ένας ενδελεχής οικονομικός έλεγχος, σε συγκεκριμένες ομοσπονδίες. Δεν ξέρω καν αν έχει ολοκληρωθεί και εάν, εν πάση περιπτώσει, έχει τιμωρηθεί ποτέ κανείς, για κάτι που είναι το βασικότερο. Γιατί, ακόμα και να «πουλάς» αγώνες, σημαίνει ότι «μαύρο» χρήμα κινήθηκε και μάλιστα ένα χρήμα, το οποίο είναι απεχθές για το σύνολο της ελληνικής κοινωνίας.

Τα λέω όλα αυτά, ότι θα περίμενα να υπάρχει ή να φέρετε στο μέλλον μια οικονομική παρουσίαση των ομοσπονδιών ή των συλλόγων, όπως επίσης να μας ξεκαθαρίσετε για το μέλλον, εάν θα εξακολουθούμε οι Έλληνες πολίτες, οι φορολογούμενοι, να πληρώνουμε αυτά τα τρελά έξοδα και να ταλαιπωρείται η Αστυνομία, όπου στην ουσία, από τη στιγμή που είναι εταιρείες τα σωματεία και οι ομοσπονδίες, να μην εμπλέκεται ο Έλληνας φορολογούμενος και να δαπανώνται τόσα χρήματα και όπως, επίσης, και με τις καταστροφές, που γίνονται, στα μέσα μαζικής μεταφοράς, στο Μετρό κ.λπ.. Αυτή είναι η εισήγησή μου.

Θα σταθώ στο άρθρο 8. Επιμένω ότι, πρώτα απ' όλα, είναι εξαιρετικά κακογραμμένο. Είναι ένα άρθρο, το οποίο σε μπερδεύει. Εγώ δεν είμαι ειδική, αλλά είμαι νομοθέτης, άρα είμαι υποχρεωμένη, πριν δώσω την έγκριση μου, να καταλαβαίνω τι ακριβώς λέει. Είναι και τρεις θητείες, αλλά, αν είσαι λιγότερο από 70 χρόνων και τελειώσουν οι τρεις θητείες, μετά, θα μπορείς να επανέλθεις, ως πρόεδρος μιας ομοσπονδίας ή ως μέλος μιας ομοσπονδίας, γιατί όταν θέλουμε να καθαρίσει το τοπίο και να μην είναι οι ίδιοι και οι ίδιοι και να μην δημιουργείται κακή εικόνα, γενικότερα, για τις ομοσπονδίες και τον αθλητισμό και τις αθλητικές εταιρείες, τότε, λες από την αρχή : «Λοιπόν, παιδιά, να τελειώνουμε, εφεξής ένα χρόνο θητεία, δύο χρόνια και πολύ σου είναι». Το να αφήνουμε κενά, να επανερχόμαστε ή να λέμε αναδρομικά και το κυριότερο να βάζουμε όριο ηλικίας, εμένα δεν με καλύπτει. Θεωρώ ότι, γενικότερα, οτιδήποτε άπτεται του ορίου ηλικίας δεν είναι μόνο αντισυνταγματικό. Και μπορεί να μου πείτε ότι μπορεί να μην είναι, υπάρχουν, όμως, ευρωπαϊκοί κανόνες, που σου λένε ακριβώς ότι δεν μπορείς σε οποιοδήποτε θέμα, εκτός αν το προβλέπει το Σύνταγμα, οπότε, αν το προβλέπει το Σύνταγμα, δεν θα κάναμε, εγώ ειδικά, καν τη συζήτηση.

Ως εκ τούτου, εγώ έχω ένσταση, ειδικά για το άρθρο. Κατά τα άλλα, για το υπόλοιπο νομοσχέδιο, ελπίζω να πάνε όλα καλά και το κυριότερο να έρθουν κάποτε και οι φάκελοι οικονομικών ή άλλων σκανδάλων, γιατί εμπλέκονται και με αναβολικά, εμπλέκονται και με καταστροφή νέων παιδιών, που τα παραμυθιάζουν και τα φορτώνουν, μετά, έχουμε τραγικά αποτελέσματα και αμαυρώνεται η τεράστια προσπάθεια του υγιούς αθλητισμού, που μας έχει φέρει και μετάλλια και διακρίσεις. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο έχει η κυρία Ξενογιαννακοπούλου.

**ΜΑΡΙΑ – ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε. Ο Εισηγητής μας, ο κ. Μπουρνούς, έχει κάνει μια συνολική και αναλυτική τοποθέτηση, όσον αφορά και το νομοσχέδιο και τις συγκεκριμένες διατάξεις και τις αντιρρήσεις μας.

Εγώ θα ήθελα, κύριε Υπουργέ, να σταθώ ιδιαίτερα σε τρεις διατάξεις, σε τρία άρθρα, που θεωρώ ότι αδικούν και τη δική σας προσπάθεια και θα την θα αδικήσουν και στο μέλλον και που πιστεύω πραγματικά ότι έρχονται να δημιουργήσουν πρόβλημα και όσον αφορά δημοκρατικές ελευθερίες, δικαιώματα και προσωπικά δεδομένα, αλλά και τη σωστή και σύγχρονη λειτουργία των ομοσπονδιών και των αθλητικών σωματείων και ζητήματα διαφάνειας.

Επειδή είμαστε τώρα, πλέον, στη β΄ ανάγνωση και ολοκληρώνεται, σήμερα η συζήτηση, όσον αφορά το σχέδιο νόμου και πριν πάμε στη Βουλή, πιστεύω πραγματικά ότι θα πρέπει να ξανασκεφτείτε και να αποσύρετε ορισμένες διατάξεις. Θα είμαι πιο συγκεκριμένη.

Όσον αφορά την παράγραφο 15 του άρθρου 3, είναι σαφές ότι έχουμε ένα πρόβλημα όσον αφορά τα προσωπικά δεδομένα. Το ανέφερε και ο Εισηγητής μας, το ανέφεραν και άλλοι συνάδελφοι και ξέρετε πολύ καλά ότι αυτό δεν είναι απλώς μία διάθεση δική μας αντιπολίτευσης, καθώς ήδη έχουμε τη γνωμοδότηση της Αρχής Προστασίας Δεδομένων Προσωπικού Χαρακτήρα, όπου κάνει κριτική σ’ αυτή τη συγκεκριμένη διάταξη, που έχετε φέρει και μάλιστα επισημαίνει ότι αποκλίνει από βασικούς κανόνες, τόσο της εθνικής όσο και της ευρωπαϊκής νομοθεσίας. Πιστεύω, λοιπόν, κύριε Υπουργέ, ότι πριν φτάσουμε στην Ολομέλεια, θα πρέπει να το δείτε κι εσείς με μεγαλύτερη προσοχή και ενδεχομένως, να γίνουν συγκεκριμένες αλλαγές σ’ αυτό το άρθρο, συνολικά.

Η αντίστοιχη παράγραφος, που δημιουργεί ιδιαίτερα προβλήματα, καθώς εισάγει μια διασταλτική ερμηνεία, για θέματα ποινικού δικαίου. Σήμερα τυχαίνει η συζήτηση του Ποινικού Κώδικα, στην Ολομέλεια, γίνεται προσπάθεια καλής νομοθέτησης και θα έπρεπε να αποφεύγουμε να βάζουμε διατάξεις, που έρχονται να ποινικοποιήσουν, με ευρεία διασταλτική ερμηνεία, που μπορεί να δημιουργήσουν ιδιαίτερα προβλήματα. Αναφέρομαι στην παράγραφο 2 του άρθρου 4, καθώς ξέρετε πολύ καλά - και το είπε και ο κ. Μπουρνούς- ότι και τα αθλητικά σωματεία και οι άνθρωποι του αθλητισμού είναι και αυτοί πολίτες, ασχολούνται, με διάφορα κοινωνικά ζητήματα, θέματα ειρήνης, θέματα κινημάτων. Δεν σημαίνει ότι κάποιος, με το διακριτικό της ομάδας του ή του σωματείου του, που συμμετέχει σε μία κοινωνική διαμαρτυρία ή εκδήλωση, πρέπει αυτομάτως να του εφαρμόζεται μια διασταλτική ερμηνεία.

Νομίζω, κύριε Υπουργέ, ότι σ’ αυτό το σημείο, μιλώντας νομικά και πολιτικά, θα ήταν σωστό να αποσυρθεί αυτή η διάταξη.

Το άλλο σημείο, που θα ήθελα ιδιαίτερα να σταθώ που νομίζω ότι εδώ είναι ένα θέμα πισωγυρίσματος, γιατί εγώ δεν αμφισβητώ τις προθέσεις σας. Πιστεύω ότι θέλετε πραγματικά να λειτουργήσει ο αθλητισμός, με μεγαλύτερη διαφάνεια. Αναφέρομαι στις διατάξεις, που αναστέλλετε, από το νόμο Βασιλειάδη, τον ν. 4603/2019, με ιδιαίτερη έμφαση στο θέμα των ποσοστώσεων των γυναικών και στο θέμα της αυτοπρόσωπης παρουσίασης, αρχαιρεσίες και σε ψηφοφορίες.

Να ξεκινήσω με τις γυναίκες. Ο αθλητισμός αφορά άντρες και γυναίκες, αφορά τα κορίτσια και τα αγόρια. Οι αθλήτριές μας είτε είναι αθλήτριες, που είναι στις γειτονιές είτε είναι πρωταθλήτριες, μας κάνουν υπερήφανες και υπερήφανους. Δεν μπορώ να καταλάβω και να θεωρήσω ότι σε μία σύγχρονη εποχή και εδώ δεν είναι θέμα πολιτικών διαφορών, θεωρώ ότι είναι ένα θέμα εκσυγχρονισμού, κάτι το οποίο και οι διεθνείς αθλητικοί οργανισμοί και ο ΟΗΕ προβλέπουν. Γιατί να μην υπάρχει αυτή η ποσόστωση, που η ελληνική Βουλή είχε ψηφίσει και όσον αφορά την εκπροσώπηση των γυναικών, στη διοίκηση των ομοσπονδιών και των σωματείων;

Θεωρώ, κύριε Υπουργέ, ότι πρέπει να το σκεφτείτε. Είναι ένα πισωγύρισμα, έξω από το πνεύμα της ισότητας, του Συντάγματος και των συνολικών προσπαθειών και μόνο ενίσχυση του αθλητισμού θα επιφέρει το να υπάρχει η συμμετοχή των γυναικών. Ταυτόχρονα, να ξανασκεφτείτε, κύριε Υπουργέ, το θέμα της αυτοπρόσωπης παρουσίας στις αρχαιρεσίες και στις ψηφοφορίες. Ξέρουμε, το είπε και η κυριά Πιπιλή, προηγουμένως – εδώ πάλι δεν μιλάμε σαν Αντιπολίτευση, αλλά μιλάμε, γιατί έχουμε διαπιστώσει τα προβλήματα στον τρόπο, που έχουν λειτουργήσει οι ομοσπονδίες, διαχρονικά και με όλες τις κυβερνήσεις – η αυτοπρόσωπη παρουσία είναι εχέγγυο ότι πραγματικά υπάρχει σωματείο ενεργό, ότι δεν έχουμε σφραγίδες, ότι δεν παίζονται παιχνίδια και δεν γίνονται διάφορες παρασκηνιακές και άλλου είδους εκβιασμοί ή άλλες ενέργειες.

Τέλος, να μιλήσω για το «ταλαιπωρημένο» Ταμείο Αλληλοβοήθειας.

Άκουσα την κυρία Υπουργό, την κυρία Μενδώνη, να λέει, ότι η Αντιπολίτευση το αποκαλεί «αμαρτωλό». Να θυμίσω ότι δεν ήταν μόνο η Αντιπολίτευση, δηλαδή η Κυβέρνηση του ΣΥ.ΡΙΖ.Α. τότε, όταν έφερε τον νόμο, ήταν εφημερίδες, οι οποίες πρόσκεινται στη δική σας παράταξη, ήταν ελεγκτές του Υπουργείου Οικονομικών, που είχαν διαπιστώσει προβλήματα και γι' αυτό το λόγο και η δικαιοσύνη έχει κινηθεί με διώξεις.

Θα έλεγα, λοιπόν, επειδή μια διαδικασία εκκαθάρισης, μιλώντας και νομικά και πολιτικά, μπορεί να δημιουργήσει προβλήματα και προσκόμματα, σε μια δικαστική έρευνα και επειδή δεν θεωρώ ότι είναι η πρόθεσή σας κάτι τέτοιο, νομίζω ότι το σωστό θα ήταν τουλάχιστον, να αποσύρετε αυτή τη διάταξη, μέχρις ότου προχωρήσει η δικαστική έρευνα και αφού προχωρήσει η δικαστική έρευνα, τότε να ξανασκεφθείτε, εάν θέλετε να το καταργήσετε ή οτιδήποτε άλλο.

Δηλαδή, εγώ πραγματικά πιστεύω ότι όλες οι παρεμβάσεις είναι εποικοδομητικές στο να στηρίξουν μια προσπάθεια εξυγίανσης, διαφάνειας, εκδημοκρατισμού και εκσυγχρονισμού του Αθλητισμού και αυτής της μεγάλης ταλαιπωρίας, που έχει υποστεί το Υπουργείο Πολιτισμού, με αυτό το Ταμείο, για πάρα πολλά χρόνια. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :** Και εμείς ευχαριστούμε. Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε. Συνεχίζω στο κλίμα της κυρίας Ξενογιαννακοπούλου, στο οποίο πραγματικά κατατίθεται μια εποικοδομητική διάθεση, όσον αφορά το τελικό προϊόν.

Θα ήθελα, λοιπόν, μετά και την επιχειρηματολογία, που έγινε, στις προηγούμενες συνεδριάσεις, να καλέσω τον κ. Υπουργό, στον οποίο πραγματικά δεν αμφισβητώ την καλή πρόθεση, εν τοις πράγμασι να την υλοποιήσει.

Και τι εννοώ, κύριε Υπουργέ. Για ποιο λόγο να αναβληθούν οι προσεχείς εκλογές, με την απλή αναλογική; Είπατε ένα επιχείρημα, ότι θα διαταραχθεί η Ολυμπιακή προετοιμασία. Μα, οι εκλογές γίνονται, μετά τους Ολυμπιακούς Αγώνες. Άρα, δεν υπάρχει λόγος να μην αναβληθούν.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Απλώς, είπαμε ότι το κάνουμε τώρα, έγκαιρα, ώστε να μην τρέχουν τα σωματεία και οι ομοσπονδίες να κάνουν αλλαγές στα καταστατικά τους, άρα, να χρεώνονται, μιας και εμείς, ως Κυβέρνηση, δεν πιστεύουμε ότι πρέπει να εφαρμοσθεί η απλή αναλογική.

Γι' αυτό το λόγο και το μοντέλο το εκλογικό θα προκύψει, μέσα από τη διαβούλευση, που θα ξεκινήσει, ευθύς αμέσως, μόλις τελειώσει αυτό το νομοθέτημα και θα έρθει ο βελτιωμένος αθλητικός νόμος - δεν θα έχουμε νέο αθλητικό νόμο - μετά από διαβούλευση, που μέσα εκεί θα περιλαμβάνει και το μοντέλο των εκλογών. Αλλά για να μην τρέχουν να αλλάζουν καταστατικά, να έχουν ένα άγχος, να τους κοστίζει ένα ποσό άλφα, μου ζήτησαν σχεδόν όλες οι ομοσπονδίες και τα σωματεία, να το αποσύρουμε, διότι είχαν την αγωνία.

Λέω, λοιπόν, «Ωραία! Το παγώνουμε, το αποσύρουμε». Στο μεσοδιάστημα, θα δουλέψουμε και έτσι, όταν έρθει η ώρα να γίνουν οι εκλογές, μετά τους Ολυμπιακούς Αγώνες, θα ξέρετε το μοντέλο των εκλογών καθαρά και δυνατά.

**ΚΩΝΣΤΑΝΤΙΝΟΣ ΜΑΡΚΟΥ:** Καταρχήν, λοιπόν, αλλάζω την τοποθέτησή μου. Τουλάχιστον, εγώ, τώρα το αντιλήφθηκα ότι θέλετε να αλλάξετε το μοντέλο της απλής αναλογικής, που έχει νομοθετηθεί, μέχρι τώρα. Άρα, εδώ, εξαιρώ αυτά που είπα νωρίτερα, όσον αφορά στην πρόθεσή σας, στο συγκεκριμένο θέμα. Δεν αμφιβάλλω ότι οι Ομοσπονδίες, προφανώς, θέλουν να το αλλάξετε, διότι θέλουν να διαιωνιστούν τα καθεστώτα.

Έρχομαι τώρα σε ένα άλλο θέμα, που κατά τη γνώμη μου, είναι το μεγαλύτερο πρόβλημα. Το έβδομο άρθρο του Καταστατικού της Ολυμπιακής Επιτροπής. Το είπα και στις προηγούμενες συνεδριάσεις, στην παράγραφο 5 του 7ου άρθρου του Καταστατικού, προβλέπεται η ιδιότητα του μέλους σε Ομοσπονδίες, που δεν τους έχει απονεμηθεί η ειδική αθλητική αναγνώριση από τον Υπουργό.

Αυτό σημαίνει ότι πραγματικά δυναμιτίζεται η ομοιογένεια και θα έλεγα η κοινή δραστηριότητα των Ομοσπονδιών. Δημιουργείτε, με αυτόν τον τρόπο - και σας καλώ να το σκεφθείτε - τρεις ταχύτητες. Αθλητικές Ομοσπονδίες, με ειδική αθλητική αναγνώριση και μέλη της Ε.Ο.Ε.. Οι κλασικές. Δεύτερον, Αθλητικές Ομοσπονδίες, με ειδική αθλητική αναγνώριση, μη μέλη της Ε.Ο.Ε.. Και τρίτον, Αθλητικές Ομοσπονδίες, που δεν πληρούν τις προϋποθέσεις και δεν έχουν αποκτήσει δίκαια αθλητική αναγνώριση, αλλά θα είναι μέλη της Ε.Ο.Ε.. Αντιλαμβάνεστε τι κατάσταση θα είναι αυτή; Σας καλώ, λοιπόν, να το σκεφθείτε και να προβείτε σε διορθωτικές κινήσεις όσον αφορά το θέμα. Δεν θα ήθελα να προσθέσω κάτι άλλο, κύριε Πρόεδρε. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε και εμείς.

Το λόγο έχει η κυρία Βαγενά.

**ΑΝΝΑ ΒΑΓΕΝΑ-ΚΗΛΑΗΔΟΝΗ:** Ευχαριστώ, κύριε Πρόεδρε. Θέλω να αναφερθώ στο Ταμείο των υπαλλήλων του Υπουργείου Πολιτισμού. Εάν αυτό δεν είναι «αμαρτωλό Ταμείο», τότε ποιο είναι, όταν τόσα μέλη από το Διοικητικό τους Συμβούλιο διώκονται για κακούργημα και όταν έχουμε δει πόσα χρήματα κατασπαταλήθηκαν, τα προηγούμενα χρόνια, μέσα από αυτό το Ταμείο, χωρίς να ξέρουμε πού πήγαν και με ποια κριτήρια. Θεωρώ ότι η βιαστική διάλυσή του είναι φανερό ότι πάει να συγκαλύψει πράγματα.

Το δεύτερο θέμα, που θέλω να αναφερθώ είναι - δεν έχει σχέση με τη σημερινή μας συζήτηση, αλλά επειδή γνωρίζετε το επάγγελμά μου - για την άδικη και εντελώς άστοχη παραπομπή του Δ.Σ. του Κρατικού Θεάτρου Βορείου Ελλάδος και του Καλλιτεχνικού Διευθυντή του, του κ. Αναστασάκη. Έγινε με πραξικοπηματικό τρόπο, εντελώς προσβλητικό για τα ήθη του θεάτρου και θα ήθελα αυτό να καταγραφεί. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε.

Το λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού του Υπουργείου Πολιτισμού και Αθλητισμού ):** Θα ήθελα να δώσω μια σύντομη απάντηση, σχετικά με το άρθρο 8, που έχει προκαλέσει αρκετή συζήτηση με τις θητείες των Προέδρων. Να πω ότι, επειδή τα τελευταία δύο χρόνια, ήμουνα Πρόεδρος στην Υποεπιτροπή για την Εκπαίδευση, Νεολαία και Αθλητισμός, στο Συμβούλιο της Ευρώπης, η μεγάλη συζήτηση, που γινόταν, ήταν για τη διακυβέρνηση των αθλητικών θεσμών είτε αυτό ήταν οι Διεθνείς Ομοσπονδίες είτε οι Εθνικές Ομοσπονδίες είτε η Ολυμπιακή Επιτροπή, η FIFA, η UEFA, κλπ..

Μάλιστα, το 2018, βγήκαν δύο σημαντικά ψηφίσματα, στο Συμβούλιο της Ευρώπης, το ένα ήταν το «Good Football Government» της A. Brasseur - Καλή Διακυβέρνηση στο Ποδόσφαιρο - και το άλλο ήταν «Working towards a Frame for Modern Sports Governors» του Δανού M. Jensen, που ήταν και αυτό, σχετικά με τη διακυβέρνηση των Παγκόσμιων Ομοσπονδιών.

Και στα δύο αυτά ψηφίσματα, στις πρακτικές καλής διακυβέρνησης, συμπεριλαμβάνεται το όριο στις θητείες. Αυτό δείχνει ότι αυτή είναι μια κατεύθυνση, την οποία πρέπει και εμείς να υιοθετήσουμε, προκειμένου να έχουμε ευθυγραμμιστεί με κάποιες αρχές καλής διακυβέρνησης στον αθλητισμό.

Και η Ε.Ε., αντίστοιχα, στο «Principles of Good Governance in Sport», στις «Αρχές Καλής Διακυβέρνησης στον Αθλητισμό», έχει εκεί πέρα, μέσα στις ελάχιστες αρχές καλής πρακτικής, την υιοθέτηση συγκεκριμένου αριθμού θητειών, που επιτρέπει την ανανέωση των οργάνων λήψης απόφασης. Δηλαδή, το Συμβούλιο της Ευρώπης από τη μια, η Ε.Ε. από την άλλη, η FIFA, έχει υιοθετήσει τις τρεις θητείες μάξιμουμ, για τα μέλη των Διοικητικών Συμβουλίων, οπότε αυτά, που κάνουμε και εμείς, με το άρθρο 8, είναι ακριβώς ευθυγραμμισμένα.

Υπήρχε και από την προηγούμενη Κυβέρνηση μια προσπάθεια να κάνει το ίδιο, μόνο που θα το έκανε, από δω και πέρα. Δηλαδή, ήταν «δώρον άδωρον». Από το 2028 και μετά, θα είχαμε αυτή τη δυνατότητα. Οπότε, όταν δεν υπάρχει αυτορρύθμιση του αθλητικού κινήματος, αναγκαστικά η πολιτεία πρέπει να έρχεται και να προσπαθεί να βάλει κάποιους κανόνες. Δεν μπορεί να «σφυρά αδιάφορα», σύμφωνα και με το άρθρο 16, παρ. 9 του Συντάγματος, που μιλάει για την εποπτεία του κράτους στον αθλητισμό. Σας ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Σας Ευχαριστούμε.

Το λόγο έχει ο Υπουργός, ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Καταρχήν, θα μου επιτρέψετε να ξεκινήσω με ένα «ευχαριστώ» στον κ. Μαυρωτά, ένα «ευχαριστώ» στους συνεργάτες, αλλά και στους υπηρεσιακούς και στους εκπροσώπους όλων των φορέων, που ακούσαμε προ ημερών, αλλά και που συζητήσαμε, πριν φτάσουμε εδώ πέρα, για να καταλήξουμε σε αυτό το κείμενο, το οποίο συζητάμε και με την ολοκλήρωση της συζήτησης, την Παρασκευή, θα αποτελεί και νόμο του κράτους.

Είμαι, όμως, ιδιαίτερα ικανοποιημένος από τη συζήτηση και το κλίμα συναίνεσης, που, σε γενικές γραμμές, διαμορφώθηκε και βέβαια, από τα σχόλια και τις παρατηρήσεις, που υποβλήθηκαν. Τα επεξεργαζόμαστε, με μεγάλη προσοχή, για τις απαραίτητες νομοτεχνικές βελτιώσεις.

Θέλω να ευχαριστήσω και τους εκπροσώπους των Κομμάτων, που με το δικό τους τρόπο, συνέβαλαν, αλλά και συμβάλλουν στο να καταλήξουμε σε ένα νομοθέτημα, θα έλεγα, εξαιρετικά χρήσιμο, λειτουργικό, αποτελεσματικό, που θα συμβάλει, πραγματικά, ώστε να έχουμε τον αθλητισμό, που ζητάει και έχει ανάγκη η χώρα μας. Ακούστηκε από πολλούς, όχι βέβαια, από όλους, ότι το σχέδιο νόμου αποτελεί τομή για τον αθλητισμό. Εδώ θα μου επιτρέψετε να κάνω μια ιδιαίτερη αναφορά και ένα μεγάλο «ευχαριστώ» στους Ολυμπιονίκες, τους πρωταθλητές, όλο, δηλαδή, το υγιές στοιχείο του ελληνικού αθλητικού οικοσυστήματος, που έστειλε το δικό του ξεκάθαρο μήνυμα, ότι επιτέλους θέλουμε αλλαγή σελίδας. Αλλαγή σελίδας στον αθλητισμό, που οραματιζόμαστε για τη χώρα μας, με ενίσχυση, το τονίζω, του μαζικού ερασιτεχνικού αθλητισμού, του σωματειακού, αλλά και από την άλλη, μια πλατφόρμα, που θα υπηρετεί το σχεδιασμό μιας ενιαίας εθνικής στρατηγικής για τον αθλητισμό, στη χώρα μας.

Σε αυτή την προσπάθεια, η συμβολή όλων είναι απολύτως απαραίτητη. Γι' αυτό το λόγο, με υπευθυνότητα, με σύνεση, αλλά, κυρίως, με ωριμότητα, προχωρούμε να αντιμετωπίσουμε τα στημένα παιχνίδια της χώρας μας, κυρώνοντας τη Σύμβαση Macolin. Προχωρούμε, με πολύ μετρημένα και σταθερά βήματα, στην αντιμετώπιση της βίας, που θέλει πολλή και συστηματική δουλειά από όλους, αλλά συμμετοχή και ευθύνη από όλους τους εμπλεκόμενους. Θα αντιμετωπίσουμε τη διοικητική αναζωογόνηση των Ομοσπονδιών της χώρας μας, θα αξιοποιήσουμε όλους τους Ολυμπιονίκες της Ελλάδας, αλλά και από την άλλη, θα μετεξελίξουμε την Ελληνική Ολυμπιακή Επιτροπή, σε νομικό πρόσωπο ιδιωτικού δικαίου, ευέλικτο, λειτουργικό και κυρίως, αποτελεσματικό.

Η δουλειά συνεχίζεται, οι προτάσεις, που κατατέθηκαν, αξιολογούνται, έχουν καταγραφεί τα πάντα και οι συνεργάτες μου, καθ’ όλη τη διάρκεια των ωρών, που πέρασαν, αλλά και που θα ακολουθήσουν, μέχρι την Ολομέλεια έχουμε αυτή τη δουλειά να κάνουμε. Θέλω να απαντήσω σε μερικά, που ακούστηκαν, σε αυτήν εδώ την αίθουσα, σε ό,τι αφορά, ότι το νομοσχέδιο είναι fast track. Σας λέω, λοιπόν, ότι δεν είναι πρόχειρο, δεν ήρθε με τη διαδικασία του κατεπείγοντος, αγαπητοί συνάδελφοι. Έχει στοιχεία τόλμης, ολιστικής προσέγγισης και διαπνέεται από ένα πνεύμα εναρμόνισης της ελληνικής πραγματικότητας με την ευρωπαϊκή. Είναι μια πολύ σημαντική δουλειά, κινείται προς τη σωστή κατεύθυνση και φυσικά, ναι, έχει περιθώρια βελτίωσης. Αυτός, άλλωστε, είναι και ο στόχος των συνεδριάσεων, των συζητήσεων ακρόασης φορέων και όλης αυτής της διαδικασίας, που ακολουθήσαμε, πολύ μεθοδικά και προσεκτικά, όλο αυτό το διάστημα.

Η σωστή εφαρμογή του μπορεί να φέρει γρήγορα θετικά αποτελέσματα. Τηρήσαμε και τηρούμε, το επαναλαμβάνω, για κάποιους συναδέλφους, που έκαναν αρνητικά σχόλια, όλους τους όρους καλής νομοθέτησης. Θυμίζω ότι ανακοινώσαμε, προ τριμήνου, την πρόθεσή μας να φέρουμε προς Κύρωση τη Σύμβαση Macolin και να αντιμετωπίσουμε επείγοντα ζητήματα βίας για τον αθλητισμό. Κατά την επεξεργασία του, είχαμε στενή συνεργασία με όλους τους εμπλεκόμενους φορείς, αλλά και με εκπροσώπους όλων των Κομμάτων, που έχουν τον τομέα ευθύνης του αθλητισμού, με μέλη των Μορφωτικών Υποθέσεων, αλλά και αρκετές ώρες, που αφιερώσαμε στις συνεδριάσεις της Επιτροπής Μορφωτικών Υποθέσεων.

Να θυμίσω, επίσης, ότι θέσαμε το νομοσχέδιο, όπως ορίζει ο νόμος σε διαβούλευση, τηρώντας όλες τις διαδικασίες πιστά. Πέραν της τυπικής διαδικασίας της διαβούλευσης, ακούσαμε παρατηρήσεις, συζητήσαμε αλλαγές και δεν θελήσαμε να αιφνιδιάσουμε απολύτως κανένα. Οι ρυθμίσεις είναι γνωστές, εδώ και πολύ καιρό. Το νομοσχέδιο δεν έχει διατάξεις άσχετες με το αντικείμενο του Υπουργείου. Η Σύμβαση Macolin αφορά ζητήματα του αθλητισμού, όπως και όλες οι διατάξεις του νομοσχεδίου.

Αυτή είναι και μια απάντηση, στην παρατήρηση, που κάνει ο Εισηγητής του ΣΥΡΙΖΑ. Το να νομοθετείται κύρωση, μαζί με άλλες διατάξεις, δεν είναι απαγορευτικό, ίσα – ίσα, μάλιστα και με διατάξεις του ιδίου αντικειμένου, του ιδίου Υπουργείου.

Δε θέλω να θυμίσω τακτικές της προηγούμενης Κυβέρνησης, που έφερνε, σε κάθε νομοσχέδιο, διατάξεις άσχετες από άλλα Υπουργεία. Δεν το σχολιάζω, πάω παρακάτω. Να σας πω ότι το κάνατε ακόμα και σε κυρώσεις, πολλές φορές και μετά φέρνατε σωρεία τροπολογιών, για να συμπληρώσετε το νομοθέτημα. Εμείς, με όλο το σεβασμό, σας δηλώνουμε ότι κινούμαστε, πολύ προσεκτικά, σεβόμενοι τις κοινοβουλευτικές διαδικασίες, αλλά και τους όρους της καλής νομοθέτησης.

Θεωρώ, λοιπόν, την κριτική σας, σε αυτό το σημείο, άδικη και δεν έχει σχέση με την πραγματικότητα. Μας αδικείτε και το γνωρίζετε καλά, ειδικά οι περισσότεροι συνάδελφοι, που έχετε και μια εμπειρία σε αυτή την αίθουσα.

Ξεκινάω σε ό,τι αφορά στη Σύμβαση Macolin. Καταρχάς, διαπιστώνω ότι όλοι συμφωνούμε, σχετικά με την Κύρωση της Σύμβασης αυτής. Τουλάχιστον, αυτό εισέπραξα. Ούτως ή άλλως, θα υπάρξει και η ψήφιση και εδώ, αλλά και στη συνέχεια, στην Ολομέλεια από όλα τα Κόμματα, ξεχωριστά.

Άκουσα, με ιδιαίτερο ενδιαφέρον, τις τοποθετήσεις των συναδέλφων και συμμερίζομαι την αγωνία, απέναντι στη μάστιγα του τζόγου και των τυχερών παιγνίων και την αδήριτη ανάγκη να προστατευθεί το κοινωνικό σύνολο. Η προστασία του αθλητισμού, άλλωστε, από δραστηριότητες, που νοθεύουν τις αθλητικές αρχές και τα αθλητικά ιδεώδη, αποτελεί ύψιστη προτεραιότητα. Το πρόβλημα δε των προσυνεννοημένων αγώνων είναι υπαρκτό και δεν πρέπει να κλείσουμε τα μάτια μας πραγματικότητα.

Ωστόσο, πρέπει, να δούμε τις πραγματικές διαστάσεις και όχι να προβαίνουμε σε αυθαίρετες γενικεύσεις. Αυτό δεν συμφέρει και δεν εξυπηρετεί, απολύτως, κανέναν. Είμαστε αποφασισμένοι, με τη συνεργασία όλων των Κομμάτων, να το αντιμετωπίσουμε, δραστικά, και άμεσα, σε συνεργασία και με όλους τους συνεμπλεκόμενους φορείς. Πρέπει, να γίνουν κοινωνοί αυτής της μεγάλης προσπάθειας. Είναι ένα στοίχημα, για την ίδια μας τη χώρα, όχι για την Κυβέρνηση τη δική μας ή της χώρας, αλλά για όλη τη χώρα και για όλη την αθλητική κοινότητα.

Πρέπει, να αξιοποιήσουμε - και το κάνουμε και θα το κάνουμε, με μεγαλύτερη ένταση, την επόμενη περίοδο, την καλή γνώση, την εμπειρία, τις σύγχρονες μεθόδους, για την αντιμετώπιση του φαινομένου αυτού. Να υπενθυμίσω, σε αυτό το σημείο, πως δε μένουμε σε αυτόν τον τομέα μόνο, δηλαδή, της Κύρωσης της Σύμβασης, αλλά, σε συνεργασία και με τη FIFA και την UEFA, προχωρούμε τις άλλες δράσεις και πρωτοβουλίες για την αντιμετώπιση του προβλήματος των προσυνεννοημένων αγώνων, το οποίο σχετίζεται, άλλωστε, και με τη βία. Είναι η λεγόμενη Επιτροπή “Steering Committee”, η οποία θα συνεδριάσει την παραπάνω εβδομάδα.

Αξίζει, σε αυτό το σημείο, να επισημάνω πως στο περιεχόμενο της Σύμβασης προβλέπεται και η δημιουργία πλατφόρμας, για την εφαρμογή των διατάξεων, που θα σας αναλύσει, στη συνέχεια, ο κ. Μαυρωτάς.

Τώρα, από πλευράς πολιτικής ηγεσίας, να γνωρίζετε, πως, ήδη, σε συνεργασία με το Γενικό Γραμματέα Αθλητισμού, έχουμε ξεκινήσει τις διαδικασίες για την υλοποίηση αυτής της πλατφόρμας και, γενικότερα, την εφαρμογή της Σύμβασης αυτής. Για τα ζητήματα αυτά και για δημιουργία της Εθνικής Πλατφόρμας, το νέο θεσμό, για να αντιμετωπιστεί η χειραγώγηση των αθλητικών αγώνων, βεβαίως, θα κάνει σχετική ανάλυση ο κ. Μαυρωτάς, στη συνέχεια.

Σε ό,τι αφορά στο θέμα, που ετέθη, στην προηγούμενη συνεδρίαση, για τη συμφωνία των διατάξεων της Σύμβασης με την εθνική νομοθεσία, σας ενημερώνω ότι αυτή τη στιγμή κυρώνουμε τη Σύμβαση. Κατά την εφαρμογή της, αγαπητοί συνάδελφοι, και αν διαπιστώσουμε ότι σε ορισμένες διατάξεις συγκρούεται με την εθνική νομοθεσία, είμαστε εδώ, βήμα-βήμα, κατά τη φάση υλοποίησης, να επανερχόμαστε. Άλλωστε, το Κοινοβούλιο είναι ζωντανός οργανισμός και, φυσικά, το νομοθετικό μας οπλοστάσιο πρέπει να εμπλουτίζεται, αλλά, πάντοτε, με σεβασμό, στο Ελληνικό Σύνταγμα και αυτό θα γίνεται, με διαφάνεια και, φυσικά, σε συνεργασία και με ζύμωση, η οποία θα προηγείται, για να καταλήγουμε σε όσο το δυνατόν πιο ομόφωνες αποφάσεις γι' αυτό, ειδικά, το συγκεκριμένο μεγάλο ζήτημα, που φτάνει στα όρια της μάστιγας και του κοινωνικού προβλήματος.

Θα ήθελα να κάνω μια αναφορά στο άρθρο δεύτερο, σχετικά με τη διάθεση εισιτηρίων αθλητικών συναντήσεων. Στο σημείο αυτό, να σας επισημάνω ότι αμέσως μετά την ολοκλήρωση αυτής της διαδικασίας, θα ξεκινήσει η Νομοπαρασκευαστική Επιτροπή για τη βελτίωση του υπάρχοντος αθλητικού νόμου. Δε θέλουμε να πούμε ότι «θα κάνουμε ένα νέο αθλητικό νόμο», δε διεκδικούμε τα πρωτεία. Αθλητικός νόμος υπάρχει στη χώρα μας, όμως, σε κάποια σημεία, έχουμε τη δικιά μας άποψη. Θα τη συζητήσουμε με όλους τους εμπλεκόμενους φορείς και, φυσικά, με όλους τους εκπροσώπους των Κομμάτων, που έχουν στον τομέα ευθύνης τους τον αθλητισμό και ελπίζουμε να καταλήξουμε σε ένα σαφές πιο φιλελεύθερο, πιο ευρωπαϊκό, πιο λειτουργικό και πιο δίκαιο αθλητικό νόμο για τη χώρα μας.

Εκεί θα δούμε και πιο αναλυτικά και πολλά άλλα ζητήματα, που έχουν να κάνουν και με τη βία. Δε τα λύνουμε όλα σήμερα, με τρεις διατάξεις, δεν εθελοτυφλούμε, ούτε είμαστε της άποψης ότι τώρα τα λύσαμε όλα και με το που το ψηφίζουμε, αυτομάτως, η βία στη χώρα μας σταμάτησε, γιατί ξέρουμε, πάρα πολύ καλά, πως η βία δε γεννάται, μέσα στα γήπεδα. Η βία ξεκινά από το σπίτι, εξελίσσεται στη γειτονιά, πάει στο σχολείο και, κάποια στιγμή, φτάνει και στα γήπεδα. Θέλει, λοιπόν, μια ριζική και καθολική αντιμετώπιση. Ωστόσο, εμείς συζητάμε για τον αθλητισμό και, φυσικά, συζητάμε για τις αθλητικές εγκαταστάσεις.

Οι διατάξεις, που εισάγουμε για τη βία, η οποία συνδέεται, βέβαια, και με τα στημένα παιχνίδια, βελτιώνουν το υφιστάμενο πλαίσιο για την αντιμετώπισή της. Στόχος μας, με αυτή τη διάταξη, είναι η δυνατότητα διενέργειας δειγματοληπτικών ελέγχων στους κατόχους εισιτηρίων, εκτός και εντός των αθλητικών εγκαταστάσεων. Έτσι, καθίσταται ευχερέστερη η ταυτοποίηση και ο εντοπισμός των εμπλεκομένων, σε πράξεις βίας, εντός και εκτός των αθλητικών εγκαταστάσεων. Αυτό είναι το πρώτο βήμα. Το αμέσως επόμενο βήμα είναι η πλήρης ονομαστικοποίηση των εισιτηρίων, δηλαδή, ό,τι συμβαίνει σε όλη την Ευρώπη, σε όλο τον αναπτυγμένο κόσμο. Η ονομαστικοποίηση των εισιτηρίων καθιστά ευχερέστερη την τακτοποίηση και τον εντοπισμό των εμπλεκομένων σε πράξεις βίας, εντός και εκτός των αθλητικών εγκαταστάσεων. Δεν καταστρατηγούμε απολύτως καμία διάταξη προσωπικών δεδομένων σε αυτό, είναι μια οργανωμένη λειτουργία των αθλητικών υποδομών, όπου, όμως, για να εφαρμοσθεί, απαιτούνται επιπλέον δαπάνες που, σε αυτή τη φάση, εάν εξαιρέσουμε ελάχιστες ΠΑΕ και ΚΑΕ και γενικότερα κάποια σωματεία, που διατηρούν αθλητικές υποδομές, οι υπόλοιποι δεν έχουν τη δυνατότητα να το εφαρμόσουν και γι' αυτό πρέπει να το πάμε σταδιακά και, πάντοτε, με τη συνεπικουρία και των ιδίων, που θα αναλάβουν το κόστος αυτό.

Πάμε στο άρθρο 3. Μέτρα αστυνόμευσης αθλητικών εκδηλώσεων. Κυρίες και κύριοι συνάδελφοι, ο στόχος της πάταξης των φαινομένων βίας, το είπα και νωρίτερα, είναι κοινός και νομίζω ότι κανένας δε διαφωνεί σε αυτό. Είναι ανακριβές αυτό, που ακούστηκε, στην πρώτη συνεδρίαση της Επιτροπής, ότι βάζουμε κάμερες παντού. Από πού προκύπτει αυτό, αλήθεια; Ποιος το είπε; Πού γράφτηκε; Από εμάς, τουλάχιστον, τέτοια πρόθεση δεν υπάρχει. Απλά δίνουμε τη δυνατότητα, κρατήστε το αυτό, αποδεικτικής αξιοποίησης, στο πλαίσιο της ποινικής διαδικασίας και κάθε άλλου οπτικοακουστικού υλικού, που περιέχει δεδομένα προσωπικού χαρακτήρα φυσικού προσώπου και δημοσιεύεται στο διαδίκτυο ή σε τηλεοπτικά δίκτυα. Μιλάμε, δηλαδή, για υλικό, που έχει, ήδη, δημοσιοποιηθεί. Κρατήστε το αυτό! Θεωρώ, κατά την ταπεινή μου γνώμη, υπερβολικά τα όσα ειπώθηκαν περί αστυνομοκρατούμενου κράτους, περί καταστολής. Μακριά από τον αθλητισμό, αυτές οι αντιλήψεις! Μακριά από το πνεύμα, που υπηρετούμε στο Υπουργείο Πολιτισμού και Αθλητισμού και υπηρετούμε και ως κυβέρνηση!

Εδώ, όμως, το δίλημμα είναι απλό: Να συλλαμβάνεται εκείνος, που τον βλέπουμε να μαχαιρώνει, να βάζει φωτιές, να καταστρέφει το γήπεδο, να πετάει μολότοφ, να χτυπά, να καταστρέφει δημόσια περιουσία ή να κρυβόμαστε, πίσω από θεωρίες προσωπικών δεδομένων, ενώ διαπράττονται ποινικά αδικήματα; Σ' αυτό το πλαίσιο, θέλω να απαντήσουν οι συνάδελφοι και θεωρώ ότι αυτή η απάντηση πρέπει να δοθεί στο φίλαθλο, που πηγαίνει, με την οικογένειά του στο γήπεδο, για να παρακολουθήσει έναν αγώνα ποδοσφαίρου και που, σε κάποιες περιπτώσεις, ευτυχώς, το τελευταίο διάστημα, δεν έχουν συμβεί παρά μόνο ελάχιστα τέτοια περιστατικά, μετρημένα στα δάχτυλα του ενός χεριού, να κινδυνεύει και η σωματική του ακεραιότητα. Με αυτόν τον τρόπο, προστατεύουμε, πρωτίστως, τον αθλητισμό, προστατεύουμε τους ίδιους τους αθλητές, τους επαγγελματίες, αλλά και τους ερασιτέχνες, προστατεύουμε το φίλαθλο, από όλους εκείνους, αγαπητοί συνάδελφοι, που βρίσκουν την ευκαιρία να ξεθυμάνουν στο γήπεδο και που δεν έχουν καμία σχέση με την αγάπη προς την ομάδα τους, αλλά και προς τον αθλητισμό. Προστατεύουμε, όμως, και κρατήστε το αυτό, και τον οργανωμένο φίλαθλο, που αποφασίζει να ενταχθεί σε μια νομίμως λειτουργούσα λέσχη φιλάθλων και να εξακολουθήσει να στηρίζει την ομάδα του. Είμαστε ξεκάθαρα υπέρ της λειτουργίας των λεσχών, αλλά κάτω από κανόνες, που προβλέπονται, άλλωστε και θυμίζω ότι έχουν ψηφιστεί από την προηγούμενη Κυβέρνηση, την προηγούμενη περίοδο.

Άρθρο 4. Αδικήματα βίας, με αφορμή αθλητικές εκδηλώσεις. Εδώ, επεκτείνουμε τα τοπικά και χρονικά όρια εφαρμογής των ποινικών διατάξεων, ώστε να τυγχάνουν εφαρμογής και σε πράξεις αθλητικής βίας, κρατήσετε το αυτό και προς Θεού! Δεν ποινικοποιούμε εμείς κοινωνικές εκδηλώσεις, δημόσιες αντιδράσεις. Ποιος το είπε αυτό; Πού ακούστηκε τέτοιο πράγμα; Από εμάς; Σαφώς και όχι! Αυτό για τις ενστάσεις και για την αγωνία, την οποία κατέθεσε, με πολύ προσεκτικό τρόπο, η κυρία Ξενογιαννακόπουλου, αλλά και άλλοι συνάδελφοι, τις προηγούμενες ημέρες.

Σε ό,τι αφορά τα επιχειρήματα, που ακούστηκαν και από τον κ. Μπουρνούς, τον Εισηγητή του ΣΥΡΙΖΑ, ότι ένας φίλαθλος, που πηγαίνει με το κασκόλ της ομάδας του, σε μια αντιπολεμική διαμαρτυρία, με μόνο κριτήριο ότι φέρει ένα κασκόλ ομάδας, θα συλλαμβάνεται. Ποιος το είπε αυτό; Σαφώς και όχι. Απολύτως καμία σχέση. Νομίζω ότι περιγράφησαν τα περιστατικά, που προβλέπει αυτός ο νόμος και από την ελληνική αστυνομία – τον εκπρόσωπο, που βρέθηκε εδώ, προ ημερών – και από τον αθλητικό εισαγγελέα, αλλά και από άλλους εκπροσώπους, όπως των επαγγελματιών καλαθοσφαιριστών, ποδοσφαιριστών, αλλά ακόμη και από παράγοντες του ποδοσφαίρου, που και οι ίδιοι έχουν συναινέσει, σε αυτό εδώ.

Σέβομαι και το δηλώνω ξεκάθαρα, αλλά και ως παράταξη οφείλω να πω, κύριε Πρόεδρε της Επιτροπής, ότι σεβόμαστε τις ευαισθησίες και να ξέρετε είναι και δική μας ευαισθησία, αλλά η διάταξη είναι πολύ συγκεκριμένη και δεν χωράει δεύτερη ή τρίτη ερμηνεία, πέρα από αυτή, που περιγράφει το συγκεκριμένο άρθρο. Αν θέλετε, διαβάστε σας παρακαλώ, πιο προσεκτικά, και είμαι βέβαιος ότι, εάν υπάρχει οποιαδήποτε αντίρρηση, εδώ είμαστε. Άλλωστε, έχουμε ακόμη τη συνεδρίαση της Παρασκευής, που, μέχρι τότε, θα δούμε τι βελτιώσεις μπορούν να γίνουν.

Στο άρθρο 3, σχετικά με τα μέτρα αστυνόμευσης αθλητικών εκδηλώσεων και για το οπτικοακουστικό υλικό, όντως, υπάρχουν κάποια σημεία, τα οποία κατατέθηκαν. Τα έχουμε λάβει υπόψη, θα γίνουν βελτιώσεις και θα κατατεθούν, την Παρασκευή το πρωί, γιατί δεν είμαστε ακόμη έτοιμοι.

Σε ό,τι αφορά το θέμα του κωλύματος εγγραφής και τους περιορισμούς, σχετικά με τους διαιτητές μηχανοκίνητου αθλητισμού, ο λόγος της δικής μας νομοθετικής παρέμβασης είναι απλά και μόνο, για να διασφαλίσουμε την ασφάλεια του motospot. Είναι εξαιρετικής σημασίας, μοναδικά και ξεχωριστά, από άποψη γνώσης και εμπειρίας στελέχη, να μπορούν να συμμετέχουν, ως στελέχη και σε αγώνες. Υπάρχει μια σύγχυση και οφείλω να το πω σε ό,τι αφορά το θέμα των διαιτητών μηχανοκίνητου αθλητισμού. Δεν υπάρχουν διαιτητές σε αυτό το άθλημα. Μη φαντάζεστε, δηλαδή, ανθρώπους με σφυρίχτρα, που κρίνουν το αποτέλεσμα ενός αγώνα, γιατί δεν σφύριξαν ή σφύριξαν το πέναλτι ή δεν είδαν το οφσάιντ. Μιλάμε για στελέχη, που κρίνουν την ασφάλεια των αυτοκινήτων, τις τεχνικές προδιαγραφές, την ασφάλεια των θεατών, των οδηγών και το αποτέλεσμα κρίνεται από τα μηχανήματα.

Σε ό,τι αφορά το θέμα των αθλητών, που θίξατε, σας λέω ότι η ίδια η FIA, που γνωρίζετε πόσο αυστηρή είναι σε θέματα δεοντολογίας και σύγκρουσης συμφερόντων, για το θέμα αυτό μας λέει ότι πρέπει εκλεγμένα μέλη να έχουν το δικαίωμα της τοποθέτησής τους σε θέσεις στελέχους ενός αγώνα ή το αντίθετο, για να μη στερείται η εξειδίκευση, που είναι απαραίτητη για την ορθή διεξαγωγή των αγώνων μηχανοκίνητου αθλητισμού, που, κατά συνέπεια, θα αύξανε την επικινδυνότητα τους. Ωστόσο, όμως, πάλι σε αυτή τη διάταξη οφείλω να πω ότι ακούστηκαν αρκετά ενδιαφέρουσες απόψεις. Τις κρατάμε και είναι σε εξέλιξη η επεξεργασία, που κάνουμε, ώστε να υπάρξει μια μικρή βελτίωση και σε αυτή εδώ τη διάταξη.

Σε ό,τι αφορά τους κανονισμούς, άρθρο 6, δίνεται η δυνατότητα έγκρισης της νομιμότητας των κανονισμών των αθλητικών ομοσπονδιών, εντός διμήνου και όχι εντός μηνός, όπως προβλέπεται, από την ισχύουσα σήμερα ρύθμιση. Επίσης, καταργείται η πρόβλεψη περί τεκμαιρόμενης έγκρισης των κανονισμών.

Ακούσαμε, με πολύ ενδιαφέρον, τις παρατηρήσεις σας για τους κανονισμούς. Να επισημάνω ότι πολλές φορές, αγαπητοί συνάδελφοι, οι ομοσπονδίες εκμεταλλεύονταν το χαλαρό θεσμικό πλαίσιο, που προέβλεπε ο ν.2725/1999, με αποτέλεσμα να επιδιώκουν να περάσει άπρακτη η προθεσμία και να θεωρούνται εγκεκριμένοι οι κανονισμοί. Αυτός είναι ο βασικός λόγος, που νομοθετούμε αυτή τη διάταξη και επισημαίνω ότι υπάρχουν κανονισμοί αθλημάτων, που απαιτούν εξειδικευμένες γνώσεις και γι' αυτό είναι απαραίτητη μια πίστωση χρόνου προς τις υπηρεσίες της Γενικής Γραμματείας Αθλητισμού.

Σχετικά με το άρθρο 7, αναστολή διάταξης του ν.4603, που σας είπα, λίγο νωρίτερα. Σε ό,τι αφορά τη διάταξη για την αναστολή των διατάξεων του νόμου, επισημαίνω ότι δεν αλλάζουμε τη νομοθεσία, απλά αναστέλλουμε τις διατάξεις, μετά και την έντονη αντίδραση ομοσπονδιών σωματείων, οι οποίες πρέπει, στις αρχές του νέου χρόνου, να αλλάξουν τα καταστατικά τους. Τους λέμε «περιμένετε, μην το κάνετε, μην καταβάλετε χρήματα και σπαταλάτε χρήματα, που είναι προτιμότερο να πέσουν πάνω στον αθλητισμό». Η αλλαγή των καταστατικών δεν είναι μια απλή διοικητική υπόθεση, όπως αναφέρθηκε, αλλά σημαίνει μια περίοδο διοικητικής και διαδικαστικής αναστάτωσης και οικονομικής επιβάρυνσης. Η αναστολή αυτής της διάταξης ήταν και καθολικό αίτημα όλης της αθλητικής κοινότητας. Άμεση προτεραιότητα, άλλωστε, είναι οι Ολυμπιακοί και Παραολυμπιακοί Αγώνες και εκεί πρέπει να εστιάσουμε για την καλύτερη δυνατή εκπροσώπηση της χώρας μας.

Σε ό,τι αφορά δε το θέμα των ποσοστώσεων, διαπίστωσα ότι έχει παρερμηνευθεί εντελώς η διάταξη. Είπατε ότι αποκλείουμε τις γυναίκες από τη συμμετοχή στα όργανα των ομοσπονδιών των σωματείων.

Δεν αποκλείουμε καμία γυναίκα από τη συμμετοχή. Ούτε τις αποκλείουμε από τη συμμετοχή σε εκλογές Ομοσπονδιών ή Σωματείων. Από εκεί και πέρα, θεωρώ ότι με ένα διάλογο, που θα ακολουθήσει, αμέσως μετά, που θα ολοκληρώσουμε αυτή τη συζήτηση και θα ψηφιστεί το νομοσχέδιο αυτό, θα καταλήξουμε και στο μοντέλο, που, όπως είπα και νωρίτερα, θα συμπεριλαμβάνεται στο βελτιωμένο αθλητικό νόμο, που θα έρθει προς συζήτηση και ψήφιση στη Βουλή, τους προσεχείς μήνες.

Σε ό,τι αφορά το θέμα των θητειών. Για το άρθρο 8, θα μου επιτρέψετε να σας πω ότι έχει γίνει μια πολύ ενδιαφέρουσα συζήτηση. Προς ενημέρωσή σας, επειδή κάποιοι συνάδελφοι έθεσαν και θέμα αντισυνταγματικότητας, πράγμα που δεν ισχύει και είμαι απολύτως ξεκάθαρος. Έχουμε και την εισήγηση του Νομικού Συμβουλίου του Κράτους, που το ξεκαθαρίζει, ρητά και κατηγορηματικά. Ωστόσο, θα μου επιτρέψετε να σας πω ότι έχουμε και μια σειρά άλλων στοιχείων του Συμβουλίου της Ευρώπης, της Ε.Ε., το Καταστατικό της ΔΟΕ, της ΦΙΦΑ, το Καταστατικό της Ομοσπονδίας Στίβου, ακόμα και Κανονισμούς της ΕΟΚ όπου οι ίδιοι ζητούν και επιβάλουν όρια θητειών και ηλικιακά όρια.

Ωστόσο, θα σας ενημερώσω ότι χθες, αργά, κατατέθηκε μια πρόταση από την Ελληνική Ολυμπιακή Επιτροπή, που, κατά πλειοψηφία, προτείνει κάτι διαφορετικό από το γενικό και απόλυτο «όχι» στα όρια θητειών, που ήταν η αρχική τους θέση. Βάζουν οι ίδιοι όριο θητείας, προτείνοντας τα 76 χρόνια ή 75 γεμάτα και αμέσως μετά, αποχώρηση από τη διοίκηση. Άρα, από μόνοι τους ξεκαθαρίζουν ότι θέμα αντισυνταγματικότητας, που χρησιμοποιούσαν, ως τώρα, κάποιοι εκπρόσωποι Ομοσπονδιών, δεν τίθεται, διότι οι ίδιοι αποδέχονται πλέον την ανάγκη ορίου ηλικίας. Από εκεί και πέρα, επιφυλασσόμεθα να συζητήσουμε και να αξιολογήσουμε την πρόταση αυτή, να συζητήσουμε και μαζί σας συνάδελφοι και να καταλήξουμε, την Παρασκευή, σε μια ολοκληρωμένη πρόταση.

Πάντως, αλήθεια είναι ότι μας συγκίνησαν κάποιες τοποθετήσεις, κυρίως, αθλητών. Θα μου επιτρέψετε να ξεχωρίσω μερικές από αυτές τις δηλώσεις, τις δημόσιες τοποθετήσεις Ολυμπιονικών, που έκαναν υπερήφανη τη χώρα μας, που μας έκαναν όλους να βγούμε στους δρόμους χαρούμενοι και υπερήφανοι, γιατί καταφέραμε να κατακτήσουμε έναν τίτλο, μια νίκη. Είπε προ ημερών, ο γνωστός σε όλους μας Ολυμπιονίκης, Νίκος Κακλαμανάκης, σε αυτή την αίθουσα, σχετικά με το χρονικό περιορισμό των μελών του Δ.Σ. των Ομοσπονδιών. Αυτός θεωρώ ότι κρίνεται απαραίτητος και το νομοσχέδιο κινείται, προς τη σωστή κατεύθυνση, αν και θεωρώ τις δύο θητείες καλύτερες από τις τρείς, είναι ήδη υπεραρκετές. Αποτρέπει ο χρονικός περιορισμός τη δημιουργία και τη συντήρηση πελατειακών σχέσεων, που αποτελεί, δυστυχώς, ανοικτή πληγή, στο χώρο του αθλητισμού. Άλλωστε, ας είμαστε ειλικρινείς, υπερθητείες, άνω των 12 ετών, δεν εξυπηρετούν καθόλου τον αθλητισμό και εκπέμπουν αρνητικά μηνύματα στην κοινωνία και τον αθλητισμό. Να σημειωθεί ότι στη βασανιζόμενη πραγματικότητα μας, υπάρχει, δυστυχώς, το φαινόμενο των αιωνόβιων Προέδρων. Και συνέχισε, λέγοντας ότι υπάρχει ένα «αλλά» και πάντα πρέπει να κρατάμε μικρό καλάθι όσον αφορά τις τομές. Πρώτον, η ρύθμιση κινδυνεύει να γίνει εμπαιγμός, με τη μη άμεση εφαρμογή της. Έτσι, αν οριστεί ότι ο νόμος θα υπολογίζεται, για το χρονικό περιορισμό εντεύθεν, τότε, ουσιαστικά, αυτή η ρύθμιση, με το πλαστό νομικά πρόσχημα της μη αναδρομικότητας, θα ματαιωθεί, ολοσχερώς και θα αποτελέσει ξεκάθαρη διγλωσσία.

Η αληθής έννοια της αναδρομικότητας αφορά βιοτικές σχέσεις, που έχουν παρέλθει. Εδώ αφορά το μέλλον και τα προσόντα, που πρέπει να έχει κάποιος. Θα περιμένουμε, δηλαδή, άλλα 12 χρόνια, όταν θα έχουν αλλάξει, άλλες φορές οι νόμοι και οι κυβερνήσεις;

Δεύτερον, αυτή η ρύθμιση κινδυνεύει, εν τοις πράγμασι, να ματαιωθεί, εάν μπορούν οι εν λόγω αιωνόβιοι Προέδροι να προετοιμάσουν το έδαφος για τα συγγενικά τους πρόσωπα και να τους κάνουν διάδοχους Προέδρους δίκην κληρονομικού δικαίου.

«Πόσο αντιπροσωπευτικές των αθλητών είναι οι σημερινές διοικήσεις; Ενέχονται, μήπως, σε κατάχρηση εξουσίας, με παράνομες και αθέμιτες πρακτικές διαχρονικά; Τα παραδείγματα», λέει ο κ. Κακλαμανάκης, «είναι πάρα πολλά. Στρεβλώσεις υπάρχουν στην έννοια της αυτοδιοίκησης. Η αλήθεια είναι ότι το Κράτος δεν θα πρέπει να παρεμβαίνει στη διοίκηση του αθλητισμού, όμως σε μια τόσο διεφθαρμένη κατάσταση, έχει συμμετέχει και σε ολυμπιακούς αγώνες, χρειάζεται κάποιου είδους κρατική παρέμβαση, για να ισιώσει το θέμα. Αυτή τη στιγμή, ζητάμε να γκρεμίσετε τείχη, να γκρεμίσετε τείχη διαφθοράς, τείχη της κατάχρησης εξουσίας, διασπάθισης δημόσιου χρήματος και τείχη περιφρόνησης». Κυρίες και κύριοι συνάδελφοι, αυτό προσπαθούμε να κάνουμε, αλλά με σεβασμό σε όλο το υγιές στοιχείο του αθλητικού οικοδομήματος. Δεν πρέπει και δεν μπορεί συλλήβδην να σπιλώνουμε τους πάντες.

Θα μου επιτρέψετε να κάνω και μια αναφορά στην τοποθέτηση του Πύρρου Δήμα. Δεν έχουμε ιδεολογική συγγένεια, όμως, όλους τους Έλληνες μας έκανε περήφανους, σε παλαιότερους χρόνους και μας κάνει υπερήφανους με την πορεία του και τη διαδρομή του. Λέει ο Πύρρος Δήμας : «Αρχικά, σε ό,τι αφορά της θητείας των μελών των Διοικητικών Συμβουλίων των αθλητικών ομοσπονδιών, το πνεύμα των διατάξεων, που πρόκειται να ψηφιστούν, με βρίσκει σύμφωνο, τόσο ως προς τον ποσοτικό περιορισμό των τριών θητειών στη θέση του προέδρου, με την αύξηση των δύο θητειών σε οποιαδήποτε άλλη εκτελεστική θέση, όσο και στον ηλικιακό περιορισμό των 70 ετών, για ένα πρόσωπο. Πιστεύω ότι επιβάλλεται να υπάρχει ανανέωση στις διοικήσεις των ομοσπονδιών, με ανθρώπους, που θα προσφέρουν καινοτόμες ιδέες και θα συμβάλουν ενεργά στην ανάπτυξη του αθλητισμού, με προοδευτικές απόψεις».

Ο Μιχάλης Κουρέτας, Ολυμπιονίκης στο πόλο, αναφέρει: «Πολύ σημαντικές οι ημέρες, που έρχονται και ο λόγος είναι το αθλητικό νομοσχέδιο, που συζητείται, στην Ολομέλεια της Βουλής και βέβαια, είμαι πολύ υπερήφανος για όλο αυτό, που γίνεται, γιατί είναι κάτι, που δεν τόλμησε κανένας να ακουμπήσει όλα αυτά τα χρόνια και είναι ένα νομοσχέδιο, που θα δημιουργήσει όλες τις προϋποθέσεις, για μια απίστευτη αλλαγή, στο αθλητικό γίγνεσθαι της χώρας μας, που τόσο πολύ έχουμε ανάγκη και τοποθετούμαι τόσο για τις θητείες των προέδρων των μελών στις ομοσπονδίες, όσο και για το όριο των 70 ετών για τους προέδρους και τα μέλη των ομοσπονδιών. Είναι κάτι, που θα δώσει την ευκαιρία και τη δυνατότητα πλέον να μπουν νέοι άνθρωποι και καινούργιες ιδέες στη διαχείριση και στην υλοποίηση όλων αυτών των στόχων και οραμάτων για την ανάπτυξη και βελτίωση των αθλητικών δρωμένων της χώρας μας, με καινοτομίες και όρεξη για δουλειά. Είμαι ευτυχής, που κάποιοι αποφάσισαν να σπάσουν αβγά και να πάρουν την πρωτοβουλία να αλλάξει ο χάρτης του ελληνικού αθλητισμού».

Η Μαρία Χριστοφορίδη, από την άρση βαρών, αναφέρει: «Βρίσκομαι στον αθλητισμό από παιδί. Έχω δει και έχω βιώσει πολλά. Στη Βουλή, αυτές τις μέρες, βρίσκεται σε διαβούλευση το νέο αθλητικό νομοσχέδιο, όπου, για πρώτη φορά, μάς δίνει ελπίδες για ένα καλύτερο μέλλον. Υπάρχουν διατάξεις για τη βία, τα χειραγωγούμενα παιχνίδια, την επαγγελματική αποκατάσταση των αθλητών, τον παραγοντισμό και τις ομοσπονδίες. Πιστεύω ότι πρέπει ο ελληνικός αθλητισμός να προχωρήσει, μπροστά, με νέους ανθρώπους και σύγχρονες ιδέες, που θα μας οδηγήσουν σε ένα λαμπρότερο αθλητικό μέλλον. Γι΄ αυτό θεωρώ ότι το νέο αθλητικό νομοσχέδιο πρέπει να στηριχθεί από το Κοινοβουλευτικό Σώμα προς το συμφέρον όλου του ελληνικού αθλητισμού».

Ο Αντώνης Βλοντάκης, επίσης Ολυμπιονίκης στο πόλο, αναφέρει : «Επιτέλους, κάτι φαίνεται να αλλάζει στον ελληνικό αθλητισμό. Το νέο νομοσχέδιο του Υφυπουργείου Αθλητισμού, ανάμεσα στα άλλα, έχει και διατάξεις, που δίνουν τη δυνατότητα στους Ολυμπιονίκες να παίξουν έναν πιο ενεργό κοινωνικό ρόλο, να παίξουν συντονισμένα το ρόλο των πρεσβευτών και να προσελκύσουν παιδιά στο μεγάλο σχολείο του αθλητισμού. Το σίγουρο είναι ότι οι διακεκριμένοι αθλητές και Ολυμπιονίκες δεν μπορεί να αντιμετωπίζονται σαν «στυμμένες λεμονόκουπες», αλλά μπορούν να προσφέρουν στον αθλητισμό και μετά τη λήξη της καριέρας τους. Είναι ένα νομοσχέδιο, που αλλάζει σελίδα, σε πολλούς τομείς».

Η Βούλα Ζυγούρη, από την πάλη και μέλος του Δ.Σ. του Συλλόγου Ολυμπιονικών, αναφέρει: «Με το νομοσχέδιο αυτό, η Ελληνική Πολιτεία επιχειρεί να παρέμβει, για να περιορίσει σημαντικά προβλήματα του σύγχρονου αθλητισμού. Η απεριόριστη παραμονή των ιδίων, κατά βάση, ατόμων στις κορυφαίες θέσεις του αθλητικού διοικητικού συστήματος, ευθύνεται, κυρίως, για την ανάπτυξη ενός φαύλου κύκλου παθογενειών, που εμποδίζουν την ανάπτυξη, που εμποδίζουν την πρόοδο και την εναρμόνιση του αθλητισμού μας, με όσα η σύγχρονη πραγματικότητα επιβάλλει. Δεν είναι σπάνιοι οι κορυφαίοι παράγοντες, που, στην προσπάθειά τους να ελέγξουν το εκλογικό τους σώμα, ώστε να μείνουν γαντζωμένοι στις καρέκλες τους, δημιουργούν πελατειακές σχέσεις, σε όλα τα επίπεδα, πολιτικό, κοινωνικό, οικονομικό και άλλα, σε βάρος όλων μας.

«Ο περιορισμός των θητειών των προέδρων και των εκτελεστικών μελών είναι το πρώτο βήμα για την καταπολέμηση αυτής της διαφοράς, δεδομένου ότι αντίστοιχες περιοριστικές διατάξεις στις θητείες ισχύουν για δημάρχους, περιφερειάρχες, πρυτάνεις αλλά και τον Πρόεδρο της Δημοκρατίας. Θα περίμενε ο κάθε καλόπιστος φίλαθλος, ότι μόνοι τους οι ομοσπονδιάρχες να είχαν μεριμνήσει για την έγκαιρη και ομαλή διαδοχή, προσδίδοντας μια δημοκρατική διάσταση στο τερατώδες αυτοδιοίκητο, που απολαμβάνουν. Να το είχαν θέσει μόνοι τους στις γενικές συνελεύσεις τους. Απεναντίας, οχυρώνονται πίσω από τους διεθνείς αθλητικούς οργανισμούς, διαλέγοντας, για μια ακόμη φορά, να το ερμηνεύσουν, κατά το δοκούν».

Γιώργος Αφρουδάκης, Πόλο, Ολυμπιονίκης: «Με το νέο νομοσχέδιο του Υφυπουργείου Αθλητισμού, έφτασε η ώρα να κάνουμε το επόμενο βήμα προς το μέλλον για τον ελληνικό αθλητισμό. Σχετικά με το θέμα των θητειών των προέδρων, νομίζω, ότι κάποτε πρέπει να τελειώνουμε με τα κατεστημένα και τον αθλητισμό. Εξέλιξη, χωρίς αλλαγές προσώπων, δεν μπορεί να υπάρξει. Αυτό δεν ισχύει μόνο στον αθλητισμό, ισχύει παντού. Στηρίζω απόλυτα το νομοσχέδιο, που θα μας οδηγήσει στο αύριο και θα ωθήσει τα παιδιά μας στον αθλητισμό».

Βασίλης Γκούμας, γνωστός κορυφαίος καλαθοσφαιριστής: «Δεν υπάρχουν αυτές οι ομοσπονδίες. Ακόμα διοικεί ο Βασιλακόπουλος το μπάσκετ. Πρέπει να μπουν μπροστά μοντέρνοι αθλητές, όπως ο Ράτζα, στην Κροατία, ο Σαμπόνις, στη Λιθουανία, ο Κιριλένγκο, στη Ρωσία, ο Βολκόφ στην Ουκρανία. Δεν μπορούμε, ακόμα να προχωράμε, ως ελληνικό Μπάσκετ, με τον Βασιλακόπουλο και τον κ. Τσαγκρώνη. Αυτά είναι απαράδεκτα πράγματα. Είναι πάρα πολύ σωστός ο νόμος του κ. Αυγενάκη, πρέπει να μπορούν νέα μυαλά, νέοι άνθρωποι, που να έχουν το κουράγιο να δουλέψουν, να ακούν και τους άλλους. Τώρα, κάθε φορά, εδώ και δέκα χρόνια αλλάζουμε προπονητή, στην Ελλάδα και όλο πατώνουμε, όλο μένουμε έξω από νωρίς».

Δημήτρης Παπαδόπουλος, βετεράνος διεθνής καλαθοσφαιριστής και με λαμπρή ακαδημαϊκή πορεία: «Ο ασκός του Αιόλου άνοιξε και ο πανίσχυρος άνεμος της κοινωνίας να ξεριζώσει κάθε εμπόδιο, που αντιστέκεται στην εξυγίανση του αθλητισμού. Οι Ολυμπιονίκες μας μίλησαν και όλοι συμφωνούν με το σχέδιο νόμου του κ. Αυγενάκη. Θα ακολουθήσουν και άλλοι άνθρωποι, που τίμησαν και τιμούν το αληθινό αθλητικό κίνημα. Βγείτε να δηλώσετε όλοι την υποστήριξή σας. Ο κάθε ένας ξεχωριστά ας ενώσει τη φωνή του με τον ούριο άνεμο της ελπίδας. Αξιότιμε, νομικέ και Βουλευτή, κ. Στυλιανίδη, πώς είναι δυνατόν να επικροτείτε και να αφαιρείτε την πολιτική βούληση του συναδέλφου σας, κ. Αυγενάκη και από την άλλη να υποστηρίζεται το αυτοδιοίκητο των ομοσπονδιών; Δεν καταλαβαίνετε ότι μια ομοσπονδία, που διοικείται, επι 40 χρόνια, από τους ίδιους ανθρώπους, παύει να είναι ένας δημοκρατικός θεσμός και μεταλλάσσεται σε μια οργάνωση μη χρηστής διακυβέρνησης, η οποία, ως μοναδικό σκοπό, έχει την εξυπηρέτηση του κυκλώματος διαφθοράς και την οριστική διάλυση των αξιών, που πρεσβεύει το αθλητικό κίνημα και ιδεώδες; Αν το καταλαβαίνετε, είναι υποχρέωση των κυβερνώντων, αυτό το κράτος, την Ελλάδα μας, να βρείτε τον τρόπο να συμβάλετε στην κάθαρση και να σταματήσετε να διατυπώνετε νομικές τάχα μου επιφυλάξεις. Γιατί γνωρίζετε, ως εξαίρετος νομικός και συνταγματολόγος, ότι όλα σ' αυτή τη ζωή αλλάζουν και ότι η υγιής δημοκρατία γεννήθηκε, για να αντιμετωπίζει και να διορθώνει τα κακώς κείμενα και τους νόμους των ανθρώπων».

Θα αναφερθώ μονάχα σε έναν εκπρόσωπο των ομοσπονδιών και σταματώ, γιατί είναι δεκάδες, εκατοντάδες τα μηνύματα, οι ανακοινώσεις, οι αναρτήσεις, που έχουν γίνει, αυτές τις μέρες από Ολυμπιονίκες, κορυφαίους πρωταγωνιστές, πρωταθλητές, αλλά και στελέχη του Ελληνικού αθλητικού κινήματος.

Ο κ. Βιολιτζής, μέλος της ομοσπονδίας του Δ.Σ. του χάντμπολ, λέει: « Σε σχέση με το νέο αθλητικό νόμο και ιδιαίτερα στο ζήτημα, που έχει ανοίξει περί της θητείας των παραγόντων, έχω την άποψη, ότι εμάς τους ανθρώπους του χάντμπολ, ποτέ δεν μας απασχόλησαν οι θέσεις και οι καρέκλες. Μέριμνα μας είναι η επίλυση των προβλημάτων του αθλήματος, η ανάπτυξη και η διάδοση όσων πρεσβεύει ο ερασιτεχνικός αθλητισμός. Σε καμία περίπτωση, δεν σκεφτόμαστε τις θητείες. Άλλωστε, για κάποιον, που επιθυμεί να υπηρετήσει το άθλημα, που αγαπά, δεν μπορεί να είναι υποχρεωτικά παρονομαστής το αξίωμα, οι καρέκλες ή το ταμπέλακι με την ιδιότητα, μπροστά στο γραφείο. Ο ερασιτεχνικός αθλητισμός χρειάζεται ανθρώπους, για να τον στηρίξουν παραγοντικά - όλα τα πόστα και τα αξιώματα πρέπει να περνούν σε δεύτερη μοίρα. Η καρέκλα δεν πρέπει να είναι αυτοσκοπός στο άθλημα».

Θα μου επιτρέψετε να κάνω και μια ανάγνωση ενός από τα δεκάδες μηνύματα, ανακοινώσεις, αναρτήσεις, που έγιναν και από πρόσωπα, που δεν είναι τόσο στενά συνδεδεμένα με τον ελληνικό αθλητισμό. Θα αναφερθώ, λοιπόν, στο Γιάννη Κανελλάκη. Δημοσιογράφος, που, ως γνωστόν, δεν προέρχεται από το χώρο της Ν.Δ.. «Τολμηρό, σύγχρονο και με πολλές και απαραίτητες μεταρρυθμίσεις είναι το σχετικό νομοσχέδιο του Υφυπουργού Αθλητισμού, κ. Αυγενάκη, όπως ειπώθηκε, από τον αθλητικό και όχι μόνο χώρο. Προβλήματα, που έπρεπε να είχαν λυθεί χρόνια πριν. Είχαν βαλτώσει και καμία από τις κυβερνήσεις δεν τόλμαγε να αγγίξει, όπως σε αθλητικές ομοσπονδίες, όπου διάφοροι είχαν καταντήσει ισόβιοι πρόεδροι».

«Δηλαδή, κάποιοι είχαν στήσει συμμορίες και λειτουργούσαν, σαν να ήταν «δικτατορίσκοι» σε ομοσπονδίες αθλητισμού, όπως ειπώθηκε και στη Βουλή. Μάλιστα, αρκετοί Βουλευτές από την Αντιπολίτευση σχολίασαν, πολύ θετικά, το νομοσχέδιο Αυγενάκη. Συγκεκριμένα, είπαν μεταξύ άλλων, ότι η Ν.Δ., αν συνεχίσει να αντιμετωπίζει φλέγοντα προβλήματα, που ταλαιπωρούν, χρόνια, τον ελληνικό λαό, με τέτοια αποφασιστικότητα, σίγουρα, θα αλλάξει η εικόνα, σε πολλούς τομείς».

«Ο Αυγενάκης», είπαν, «έδωσε το παράδειγμα. Ας ελπίσουμε ότι ο Υφυπουργός Αθλητισμού δεν θα κάνει πίσω στις δίκαιες αυτές αποφάσεις του, για την εξυγίανση του πολύ ταλαιπωρημένου χώρου του αθλητισμού, όπου το «νταβατζιλίκι», παρακοιμώμενων σε πολιτικούς χώρους είχε χτυπήσει κόκκινο».

Και μια αναφορά στον κ. Κατσαρό, υποψήφιο βουλευτή του ΣΥΡΙΖΑ Θεσσαλονίκης και ασημένιο Παραολυμπιονίκη κολύμβησης: «Πολλοί με ρωτάνε να πω την άποψή μου για το αθλητικό νομοσχέδιο. Θεωρώ ότι όσον αφορά στους Ολυμπιονίκες και στους Παραολυμπιονίκες και στην ανάπτυξη του αθλητισμού, κινείται σε θετική κατεύθυνση».

Κύριε Μάρκου, δεν θέλω να επαναλάβω τα όσα ειπώθηκαν μεταξύ εσάς και του κ. Σεβαστή, στην ακρόαση των φορέων.

Κυρίες και κύριοι συνάδελφοι, το μήνυμα, που μας στέλνει η αθλητική κοινότητα και όλο το υγιές κομμάτι της αθλητικής κοινωνίας και ιδιαιτέρως οι αγαπητοί και σεβαστοί από όλους μας Ολυμπιονίκες, είναι ξεκάθαρο. Όμως, επαναλαμβάνω και τονίζω, για άλλη μια φορά, ότι η όποια διάταξη θα γίνει, με απόλυτο σεβασμό, σε όλες τις απόψεις, που ακουστήκαν, σε αυτήν εδώ την αίθουσα, τόσο από τους εκπροσώπους των Κομμάτων, όσο από τους ομιλητές συναδέλφους - Βουλευτές όσο και από εκπροσώπους των φορέων. Θα υπάρξει μια δίκαιη λύση, αλλά θα είναι λύση.

Πάμε στο άρθρο 9. Ρύθμιση θεμάτων γυμναστηρίων και λοιπών αθλητικών εγκαταστάσεων. Συμφωνούμε σε αυτό, που νομίζω και αναφέρθηκε και από αρκετούς Βουλευτές, ότι η αξιοποίηση των μεγάλων αθλητικών εγκαταστάσεων δεν επετεύχθη. Είναι κοινά αποδεκτό αυτό. Στάδια, γήπεδα, γυμναστήρια και άλλες εγκαταστάσεις, που έπρεπε να έχουν αποδοθεί στους πολίτες, ώστε εκεί να γυμνάζονται, να προωθείται το αθλητικό πνεύμα, να καλλιεργούνται αθλητές και πρωταθλητές και η επόμενη γενιά Ολυμπιονικών βρίσκονται σε μαρασμό, με πολλών ευθύνη και δικιά μας ευθύνη «δεν βγάζω την ουρίτσα μας απέξω», σε απόλυτη εγκατάλειψη και πολλές απ' αυτές εγκαταστάσεις αντιμετωπίζουν πολλές σοβαρές καταστροφές, αλλά και ελλείψεις.

Αυτή η εικόνα είμαι βέβαιος, κύριε Πρόεδρε της Επιτροπής, κυρίες και κύριοι συνάδελφοι, δεν εκφράζει κανένα μας, δεν προάγει τον αθλητισμό και είναι μια εικόνα, που δεν ταιριάζει στην Ελλάδα του σήμερα, αλλά και του αύριο.

Σε αυτό το πλαίσιο, εισάγουμε μια τολμηρή διάταξη, για να γλιτώσουν αυτές οι εγκαταστάσεις από το μαρασμό. Και ως πρώτο αντάλλαγμα, για τη χρήση των ολυμπιακών ακινήτων, ξεκαθαρίζω, ότι εξαρχής αναφέραμε, ρητά, ην διάταξη για τη χορήγηση ανταλλάγματος.

Ακούσαμε προσεκτικά τις παρατηρήσεις ορισμένων συναδέλφων, με τη διαδικασία εκμίσθωσης και προχωρήσαμε σε νομοτεχνικές βελτιώσεις. Θέτουμε υπόψη σας ότι θα είμαστε έτοιμοι, την Παρασκευή το πρωί, να σας καταθέσουμε τη συγκεκριμένη διάταξη, με πάρα πολλές βελτιώσεις και ασφαλιστικές δικλίδες, έτσι ώστε να ενισχύσουμε το θέμα της διαφάνειας.

Επειδή ακούστηκε κριτική γι΄ αυτήν τη διάταξη και ιδίως από το ΣΥΡΙΖΑ, ότι εξυπηρετούμε ημετέρους, όχι από τον κ. Μπουρνούς, γιατί ξέρει καλά, αλλά από άλλους συναδέλφους, θα είμαι απόλυτα ξεκάθαρος, κύριοι συνάδελφοι, δεν θέλω να μείνει απολύτως καμία σκιά. Μάλιστα, στην πρώτη συνεδρίαση, όταν ειπώθηκε από μία συνάδελφό σας, η οποία και άφησε να εννοούνται υπονοούμενα, «ότι εξυπηρετείτε, κάνετε κ.λπ.» είπα «πέστε ονόματα», αλλά δεν ειπώθηκαν.

Λέω, λοιπόν, εγώ σήμερα, η συγκεκριμένη διάταξη αφορά το Ολυμπιακό Ακίνητο, στα Λιόσια, το οποίο βρίσκεται σε τραγική κατάσταση, αυτή τη στιγμή και για το οποίο έχει ενδιαφερθεί η ΚΑΕ ΑΕΚ. Είναι απορίας άξιον, πως Βουλευτής του ΣΥΡΙΖΑ, όχι ο Εισηγητής, ο οποίος γνωρίζει καλά και τον σέβομαι και τον τιμώ, κάνει αυτού του είδους την κριτική, όταν επί Κυβέρνησης ΣΥΡΙΖΑ ξεκίνησαν συζητήσεις για την παραχώρηση του εν λόγω ακινήτου και μάλιστα, έχουμε στη διάθεσή μας, νομίζω, ότι τα έχετε και εσείς, κ. Μπουρνούς, τη σχετική αλληλογραφία, με τον κ. Βασιλειάδη, τον προκάτοχό μου.

Σε ό,τι αφορά την ερώτηση, που τέθηκε για το προσωπικό, σεβόμαστε την αγωνία σας, αλλά σας ενημερώνω ότι το προσωπικό, σήμερα, που εργάζεται στα Λιόσια και υπηρετεί στις εγκαταστάσεις αυτές, ανήκει στο στάδιο Ειρήνης και Φιλίας, στο ΣΕΦ και θα εξυπηρετεί τις ανάγκες της υπηρεσίας του. Δεν πρόκειται να απολυθεί κανένας.

Άρα, δεν υπάρχει καμία απολύτως ανησυχία. Ανήκουν στην Υπηρεσία. Είναι αυτονόητο ότι θα συνεχίσουν να δουλεύουν στην Υπηρεσία.

Στη συνέχεια, μάλιστα, των εύστοχων παρατηρήσεων από κάποιους συναδέλφους, που έγιναν σε προηγούμενες συνεδριάσεις, σας δηλώνω ότι - το είπα και νωρίτερα - θα κάνουμε προσθήκες και σε αυτό το άρθρο, ως προς το πιο ασφαλές, αξιοκρατικό, διάφανο μοντέλο αξιοποίησης των Ολυμπιακών Εγκαταστάσεων.

Σε ό,τι αφορά στο Καυτατζόγλειο, στο Άρθρο 10. Άκουσα από κάποιο συνάδελφο - δεν θυμάμαι από ποιο Κόμμα ήταν - και μάλιστα το επανέλαβε και ένας άλλος συνάδελφος ότι ξηλώνουμε το Καυτατζόγλειο και τη διοίκησή του ή ότι μειώνουμε τις θέσεις του κληροδοτήματος από δύο. Η διάταξη αφορά τη νομική διευκρίνιση ασαφειών, που η προηγούμενη τροποποίηση προκαλούσε σύγχυση, ως προς τη διάρκεια και την αρμοδιότητα του Υπουργού να αντικαθιστά μέλη της διοίκησης, ακόμα και προτού τη λήξη της θητείας τους. Δεν ακουμπάμε, δηλαδή, σε καμία περίπτωση, τα μέλη της διοίκησης, που ορίζει το συγκεκριμένο κληροδότημα.

Και ολοκληρώνω, σχετικά με το Άρθρο 12, που είναι το Καταστατικό της Ελληνικής Ολυμπιακής Επιτροπής. Καταρχάς, να θυμίσω ότι αυτό είναι ομόφωνη απόφαση της Ελληνικής Ολυμπιακής Επιτροπής και της ΔΟΕ, κατ' επέκταση, όπως ακούσαμε και από τον κ. Καπράλο, προ ημερών, να λέει εδώ πέρα.

Σας θυμίζω, επίσης, περισσότερο από ένα χρόνο πριν, η Ε.Ο.Ε. είχε ζητήσει, εγγράφως, από τον κ. Βασιλειάδη να προχωρήσει στην κύρωση του νέου Καταστατικού της, χωρίς να έχει αρνηθεί ποτέ ο κ. Βασιλειάδης αυτήν την ενέργεια. Άλλο πως δεν το έκανε. Το γεγονός αυτό διαπιστώθηκε από τους ελληνικούς αθλητικούς Οργανισμούς, αλλά κυρίως από τη Δ.Ο.Ε.. Η Ε.Ο.Ε., μάλιστα, ήταν ανάμεσα στις ελάχιστες εθνικές Ολυμπιακές Επιτροπές, των οποίων το καταστατικό κρίθηκε αναχρονιστικό και από τις οποίες, εγγράφως, η Δ.Ο.Ε. ζήτησε να αλλάξει, με τον κίνδυνο, αν αυτή η αλλαγή δεν πραγματοποιηθεί, να μείνει εκτός της ολυμπιακής οικογένειας. Εάν είναι δυνατόν, δηλαδή, η χώρα, που γέννησε τους Ολυμπιακούς Αγώνες, να φθάσει να βρεθεί εκτός ολυμπιακής οικογένειας ! Κάτι τέτοιο δεν θα πρέπει να επιτρέψουμε να συμβεί.

Με το παρόν σχέδιο νόμου, λοιπόν, κυρώνεται το Καταστατικό της Ελληνικής Ολυμπιακής Επιτροπής, η οποία από Νομικό Πρόσωπο Δημοσίου Δικαίου μετατρέπεται σε Νομικό Πρόσωπο Ιδιωτικού Δικαίου. Το νέο καταστατικό της Ε.Ο.Ε. θα της επιτρέψει, όπως ακούσατε και δια στόματος του κ. Καπράλου, να είναι πιο ευέλικτη και να μπορεί να στρέψει το πολύ ενδιαφέρον της στη στήριξη και προώθηση του ελληνικού αθλητισμού.

Σε συνέχεια των συζητήσεων μας, εδώ, έχουμε κάνει βελτιώσεις στο άρθρο αυτό, για το προσωπικό της Ε.Ο.Ε., το οποίο εγγυούμαστε ότι δεν υπάρχει περίπτωση να αγχωθούν ή δεν πρέπει να αγωνιούν για τη διασφάλιση των θέσεων τους.

Παράλληλα, για το ζήτημα του ΕΝΦΙΑ, που έθεσε, εύστοχα, ο κ. Καπράλος, τη Δευτέρα, στα πλαίσια της ακρόασης των φορέων, σχετικά με το Ολυμπιακό Στάδιο, αλλά και το Στάδιο «Γεώργιος Καραϊσκάκης», είμαστε σε συνεργασία με το Υπουργείο Οικονομικών. Εμάς μας βρίσκει σύμφωνους. Μένει να εγκριθεί και από μέρους του Υπουργείου Οικονομικών, που έχει την κεντρική ευθύνη.

Κύριοι Συνάδελφοι, γίνεται μια μεγάλη προσπάθεια και σας ευχαριστώ πάρα πολύ. Και σας ευχαριστούμε όλοι πάρα πολύ, διότι έχετε συμβάλει στο να γίνει κατανοητό το περιεχόμενο αυτού του νομοθετήματος.

Ξέρουμε ότι, κάποιες φορές, οι ιδεολογικές αφετηρίες μας απαγορεύουν ή μας δυσκολεύουν στο να δούμε τα πράγματα κατάματα και να πούμε τα πράγματα, με το όνομά τους. Όμως, επειδή ο αθλητισμός, πραγματικά ενώνει, συμφιλιώνει λαούς, βοηθά στην επίτευξη της ειρήνης και της συναδέλφωσης, σας λέω λοιπόν το εξής. Ζητώ από όλους σας, με όλον το σεβασμό, να μιλήσουμε, με το χέρι στην καρδιά. Εάν διαφωνείτε, το ακούμε και το επεξεργαζόμαστε.

Και θέλουμε - σας το λέω ξεκάθαρα - να επιτύχουμε τις μεγαλύτερες δυνατόν συνθέσεις για ένα ζήτημα, που μας βρίσκει όλους στην ίδια μεριά της όχθης. Δεν είμαστε αντίπαλοι με κανέναν – πολιτικοί αντίπαλοι, εννοώ. Απεναντίας, αγωνιούμε, όπως και σεις αγωνιάτε από το δικό σας μετερίζι, για να κάνουμε την αθλητική οικογένεια της χώρας μας μεγαλύτερη, πιο χαρούμενη, πιο αισιόδοξη, αλλά και πιο αποτελεσματική.

Θέλουμε, δηλαδή, οι Ολυμπιονίκες - που ακούσατε μερικές από τις τοποθετήσεις τους, που είναι δεκάδες τα μηνύματα, που έχουν έρθει στο φως της δημοσιότητας, αυτές τις ημέρες και πραγματικά, έχουν συγκινήσει πολύ κόσμο - να είναι χαρούμενοι γι' αυτό, που κάνουν, γι' αυτό το δρόμο, που επέλεξαν να ακολουθήσουν και για την εκπροσώπηση της χώρας μας, σε δύσκολες διοργανώσεις.

Εμείς τους λέμε ξεκάθαρα ότι θα δουλέψουμε, με πολύ σύνεση, με σεβασμό και κυρίως, με αναγνώριση των κόπων τους, της δουλειάς τους και των προσπαθειών, που κάνουν δεκάδες, εκατοντάδες, χιλιάδες εθελοντές παράγοντες σε Ομοσπονδίες και σε Σωματεία.

Αλλά να πούμε και ένα μεγάλο ευχαριστώ στους γονείς τους, μικρών και μεγάλων αθλητών, αλλά και νέων παιδιών, που δίνουν χρόνο από το χρόνο τους, κομμάτι της ζωής τους, για να καταφέρουν σιγά - σιγά τα παιδιά τους να απολαύσουν τα οφέλη του αθλητισμού.

Εμείς είμαστε εδώ, είμαστε ανοιχτοί, το εννοώ και, με το χέρι στην καρδιά σας, λέω ότι είμαστε διατεθειμένοι να συνεργαστούμε, ανά πάσα ώρα και στιγμή και αμέσως μετά την Παρασκευή και με αφορμή το νέο, βελτιωμένο αθλητικό νόμο, για να κάνουμε πιο ποιοτικό τον αθλητισμό, στη χώρα μας και να φτάσει η Ελλάδα μας, πιο ψηλά. Μπορούμε να τα καταφέρουμε, εάν φυσικά αντιληφθούμε την ευθύνη, που ο καθένας αναλαμβάνει, ευρισκόμενος σε αυτή την αίθουσα. Σας ευχαριστώ πολύ.

Συγγνώμη, αν μίλησα περισσότερο χρόνο, αλλά θεώρησα ότι έπρεπε να μιλήσω, μια και καλή, γι' αυτό και δεν μίλησα, στην προηγούμενη συνεδρίαση, ώστε να καταθέσω όλα αυτά, που, πραγματικά, μας απασχόλησαν, που θέλω να τα μοιραστώ μαζί σας, διότι αυτή η διαδικασία προβλέπεται από αυτή εδώ την αίθουσα και από τις συνεδριάσεις, ειδικά στις Επιτροπές, που υπάρχει μεγαλύτερη ευελιξία. Είμαι στη διάθεσή σας για τυχόν, επιπλέον, παρατηρήσεις και προτάσεις, για να καταλήξουμε σε ένα νομοθέτημα, που όπως είπα νωρίτερα, θα τύχει της μεγαλύτερης δυνατόν στήριξης. Ευχαριστούμε πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τον κ. Υπουργό.

Το λόγο έχει ο Εισηγητής της Πλειοψηφίας, κ. Ιωάννης Καλλιάνος.

**ΙΩΑΝΝΗΣ ΚΑΛΛΙΑΝΟΣ (Εισηγητής της Πλειοψηφίας):** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι. Έχει διεξαχθεί μια ανοιχτή συζήτηση για το παρόν νομοσχέδιο, που λήφθηκαν υπόψη τα σχόλια, στη δημόσια διαβούλευση. Ακούστηκαν οι εξωκοινοβουλευτικοί φορείς και γενικότερα, υπήρξε μια ευρεία διαβούλευση με τους ανθρώπους του αθλητισμού, η οποία, όπως έχει πει ο κ. Υπουργός, δεν σταματάει εδώ, αλλά θα είναι διαρκής.

Επομένως, νομίζω ότι έχει καταστεί σαφές και έχει εξηγηθεί επαρκώς το τι πραγματεύεται, ποιοι οι στόχοι του και ποια η συνολικότερη φιλοσοφία του. Μια φιλοσοφία, που έχει στον πυρήνα της τη μηδενική ανοχή στην ανομία - νομίζω, εδώ συμφωνούμε όλοι μας - και την ενεργητική πολιτική επίλυση προβλημάτων, τα οποία λίμναζαν, για δεκαετίες.

Θα μπορούσαμε, λοιπόν, να πούμε ότι το εν λόγω σχέδιο νόμου λειτουργεί σε δύο επίπεδα, κυρίες και κύριοι συνάδελφοι. Το ένα επίπεδο αφορά στην καταπολέμηση φαινομένων, που όλοι συμφωνούμε, νομίζω, ότι δεν ταιριάζουν σε ένα σύγχρονο και ευνομούμενο κράτος. Φαινόμενα, όπως η οπαδική βία, η διαφθορά, η χειραγώγηση αγώνων, αλλά και φαινόμενα κακοδιαχείρισης αμαυρώνουν τον αθλητισμό, απομακρύνουν τους νέους ανθρώπους από αυτόν και αποτελούν πρόκληση για κάθε κράτος δικαίου.

Το δεύτερο επίπεδο στοχεύει στην οικοδόμηση ενός φωτεινού μέλλοντος για τον ελληνικό αθλητισμό. Αυτό είναι κάτι, που το οφείλουμε, πρώτα απ' όλα, στους νέους ανθρώπους και νομίζω ότι θα συμφωνήσουμε όλοι και σε αυτό. Οφείλουμε, δηλαδή να διασφαλίσουμε ότι θα μπορέσουν ελεύθεροι να βιώσουν το αθλητικό πνεύμα και το αθλητικό ιδεώδες, μακριά από όσα και όσους επιχειρούν να βυθίσουν τον ελληνικό αθλητισμό στο σκοτάδι και τη μιζέρια.

Είναι ενδεικτικό ότι το εν λόγω σχέδιο νόμου έχει τη συντριπτική αποδοχή από τους Ολυμπιονίκες και συνολικά από τους ανθρώπους του αθλητισμού, στους οποίους, νομίζω, κανείς δεν μπορεί να αποδώσει πολιτική σκοπιμότητα.

Αυτό αποδεικνύει ότι η συγκεκριμένη νομοθετική πρωτοβουλία του κ. Υπουργού, απέχει από μικροπολιτικές αντιλήψεις και μικροπολιτικούς υπολογισμούς του παρελθόντος. Βασίζεται σε μια ανοικτή και ειλικρινή διαβούλευση με την κοινωνία και επιχειρεί να συγκρουστεί με αντιλήψεις και πρακτικές, οι οποίες, στο χώρο του αθλητισμού, ήταν γνωστές και αποτελούσαν τροχοπέδη στην ανάπτυξή του. Επίσης, δημιουργεί εκείνο ακριβώς το πλαίσιο, το οποίο είναι απαραίτητο, για να υπάρξει ανανέωση στην πράξη, ενθαρρύνοντας νέους ανθρώπους να συμβάλουν ενεργά στην ανάπτυξη του αθλητισμού με καινοτόμες και φρέσκες απόψεις.

Η έμφαση, που δίνει, στην καταπολέμηση της αθλητικής βίας, εντός και εκτός γηπέδων, αποτυπώνει την συνολικότερη βούληση της Κυβέρνησης για μηδενική ανοχή στην ανομία και αποδεικνύει ότι, όταν λέμε πως η ασφάλεια είναι αναφαίρετο δικαίωμα όλων των πολιτών και αποτελεί προϋπόθεση ελευθερίας, το εννοούμε. Η αποκατάσταση της ασφάλειας, σε όλα τα επίπεδα, αποτελεί για την Κυβέρνηση της Νέας Δημοκρατίας πρώτη προτεραιότητα και το ξέρετε, εδώ και πολλά χρόνια. Είναι κάτι που αποτελούσε, προεκλογικά, βασική μας δέσμευση και η υλοποίησή της αποτελεί για εμάς πρωταρχικό στόχο.

Κυρίες και κύριοι συνάδελφοι, το παρόν σχέδιο νόμου αποτελείται, όπως έχουμε πει και στις προηγούμενες συνεδριάσεις, από έξι Μέρη.

Το πρώτο Μέρος αφορά τη χειραγώγηση των αγώνων και συγκεκριμένα την Κύρωση της Σύμβασης του Συμβουλίου της Ευρώπης, που υπογράφηκε στο Macolin , την 18η Σεπτεμβρίου του 2014. Η αντιμετώπιση του φαινομένου αυτού θα συμβάλει, αποφασιστικά, στην εμπέδωση του κράτους δικαίου, αλλά και στην προστασία της αθλητικής δεοντολογίας.

Γι΄ αυτό το άρθρο, νομίζω ότι όλοι συμφωνούν, σε αυτή εδώ την αίθουσα. Το έχουμε πει πάρα, πολλές φορές. Όλοι αντιλαμβανόμαστε το πόσο σημαντικό είναι να κυρωθεί η εν λόγω Σύμβαση, προκειμένου να αντιμετωπιστεί η χειραγώγηση των αγώνων. Έχουν αναλυθεί, βέβαια, τα πλαίσια, οι στόχοι και ο σκοπός της Σύμβασης και στις προηγούμενες συζητήσεις.

Ξαναλέω, βέβαια, ότι το επιχείρημα των συναδέλφων του ΣΥΡΙΖΑ, ότι θα έπρεπε να τη φέρουμε ξεχωριστά προς Κύρωση, είναι επιχείρημα, το οποίο, αν το έλεγαν, πριν το 2015, θα μπορούσα, ίσως, να το ακούσω και να το δεχτώ. Τώρα, όμως, με το ιστορικό, που έχουν να επιδείξουν οι ίδιοι, αναφορικά με τους τρόπους νομοθέτησης, νομίζω πως αυτό το επιχείρημα στερείται ειλικρίνειας. Απαντώ, μέσα σε πολύ λίγα δευτερόλεπτα, στον Εισηγητή του ΣΥΡΙΖΑ, που, την προηγούμενη φορά, είπε ότι λόγω μνημονιακών καταστάσεων, έφεραν συμβάσεις, με συγκεκριμένα νομοσχέδια, μαζί. Το 2019, που η προηγούμενη Κυβέρνηση έφερε προς κύρωση μια σύμβαση, μαζί με άλλα νομοσχέδια, η οποία Σύμβαση είχε να κάνει με το Υπουργείο Οικονομικών, ήμασταν εκτός μνημονίου, όπως οι ίδιοι λένε ότι είχαμε βγει, το 2018, άρα δεν είναι δικαιολογία αυτή.

Το δεύτερο Μέρος έχει να κάνει, με την αντιμετώπιση του φαινομένου της οπαδικής βίας, ενός φαινομένου, το οποίο, δυστυχώς, έχει πάρει ανεξέλεγκτες διαστάσεις, στη χώρα μας και για το οποίο κάτι πρέπει να κάνουμε, κάποια στιγμή, ως Πολιτεία. Είναι υποχρέωσή μας να εξορίσουμε τη βία από τα γήπεδα και να επιστρέψουν οι οικογένειες σε αυτά. Όπως ακούσαμε και από τον Πρόεδρο της Διαρκούς Επιτροπής Αντιμετώπισης της Βίας, το Υπουργείο έχει δείξει, μέχρι σήμερα, στους λίγους μήνες, που έχει αναλάβει, ότι έχει τη βούληση να πατάξει τη βία. Συμφώνησε, επίσης, ότι οι διατάξεις του νομοσχεδίου συμβάλλουν, θετικά και αποτελεσματικά, στην πρόληψη και στην καταστολή της βίας, στα γήπεδα και στον αθλητισμό, γενικότερα, στη χώρα μας. Πρέπει να σας πω ότι την περασμένη Κυριακή, βρέθηκα στο Ολυμπιακό Στάδιο της Αθήνας, για να παρακολουθήσω τον αγώνα του Παναθηναϊκού με την ΑΕΚ. Είδα πολλά παιδιά με τις οικογένειες, με τα παιδιά τους. Ήταν ένα χαρμόσυνο πρώτο μήνυμα. Νομίζω ότι μπορούμε να βελτιώσουμε, περαιτέρω, την εικόνα αυτή, για τα επόμενα χρόνια.

Αλλά και ο νομικός σύμβουλος του Πανελληνίου Συνδέσμου Αμειβομένων Ποδοσφαιριστών, τόνισε, σε αυτήν εδώ την αίθουσα, ότι η προσέγγιση του νομοσχεδίου στα θέματα βίας είναι θετική και ανταποκρίνεται στο σήμερα, στα νέα δεδομένα και στα νέα κρούσματα.

Για τη σημασία των άρθρων 2 και 3 του Μέρους Β΄, τα οποία στοχεύουν στο να καταστεί ευχερέστερη η ταυτοποίηση και ο εντοπισμός όσων εμπλέκονται σε πράξεις βίας, εντός και εκτός των αθλητικών αγώνων, μίλησε και ο Πρόεδρος της Superleague 1, κατά τη διάρκεια της ακρόασης των φορέων. Όπως τόνισε, κυρίες και κύριοι συνάδελφοι, το κομμάτι αυτό συμβαδίζει με τη νομοθεσία άλλων χωρών και με την πρακτική, που ακολουθείται, διεθνώς. Τέλος, με τα υπόλοιπα άρθρα του Μέρους Β΄, επεκτείνονται τα τοπικά και χρονικά όρια εφαρμογής των ποινικών διατάξεων του άρθρου 41ΣΤ, του νόμου 2725 / 1999, για την εφαρμογή και σε πράξεις αθλητικής βίας, που έχουν αμιγώς οπαδικά κίνητρα και τελούνται, σε χρόνο και τόπο, μη συνδεόμενο, με κάποια αθλητική εκδήλωση και διευκολύνεται, βέβαια, η ενεργοποίηση των ήδη ισχυουσών διατάξεων του αθλητικού νόμου, περί πειθαρχικών κυρώσεων, προστίμων και περιοριστικών όρων, περί λεσχών, οργανωμένων οπαδών και η δημιουργία μητρώου φιλάθλων των ομάδων, σε συνδυασμό με την ταχεία εκδίκαση των συγκεκριμένων ποινικών υποθέσεων.

Έρχομαι, τώρα, στο τρίτο Μέρος, στα άρθρα 5 και 6, όπου διευκολύνεται η οργανωτική στελέχωση των αγώνων μηχανοκίνητου αθλητισμού. Επιπλέον, προβλέπεται η δυνατότητα έγκρισης της νομιμότητας των κανονισμών των αθλητικών ομοσπονδιών, προβλέπονται συγκεκριμένες προθεσμίες, για τη συμμόρφωση των ομοσπονδιών, με τις υποδείξεις του αρμόδιου για τον αθλητισμό Υπουργού. Να υπενθυμίσω ότι και ο Αντιπρόεδρος της Ομοσπονδίας Μηχανοκίνητου Αθλητισμού Ελλάδος, της ΟΜΑΕ, δηλαδή, τάχθηκε υπέρ των διατάξεων του νομοσχεδίου, που αφορά τον τομέα αυτό.

Στο άρθρο 7, για λόγους ασφαλείας δικαίου, αλλά και για την αποτελεσματικότερη εφαρμογή του νόμου και προκειμένου να υπάρξει διαβούλευση με τους αρμόδιους φορείς, αναστέλλεται η ισχύς των ρυθμίσεων, για τις αρχαιρεσίες των αθλητικών φορέων, όπως προβλέπονται στο νόμο 4603/2019. Στο άρθρο 8, με τις προτεινόμενες διατάξεις, εξακολουθεί να υπάρχει περιορισμός στις θητείες των μελών των Διοικητικών Συμβουλίων των αθλητικών ομοσπονδιών, όμως διευρύνεται αρκετά το δικαίωμα συμμετοχής τους στις διοικήσεις, καθώς προβλέπεται ότι το ίδιο πρόσωπο μπορεί να εκλεγεί τρεις φορές πρόεδρος αθλητικής ομοσπονδίας και επιπλέον, δύο φορές, σε οποιαδήποτε άλλη εκτελεστική θέση της ομοσπονδίας. Το παραπάνω όριο θητειών, ως προς τον πρόεδρο, επεκτείνεται για μία ακόμη θητεία, εφόσον δεν έχει συμπληρωθεί το 70ό έτος της ηλικίας του.

Βέβαια, όπως είπε προηγουμένως και ο κ. Υπουργός, θα λάβουμε σοβαρά υπόψη όλες τις απόψεις, οι οποίες θα ακουστούν, σήμερα εδώ, για το συγκεκριμένο άρθρο, προφανώς και για όλα τα άλλα άρθρα, ούτως ώστε να υπάρχει μια απόφαση, η οποία θα αποτελεί συγκεκριμένη λύση, αλλά πράγματι, η λύση θα δοθεί την Παρασκευή, που θα τεθεί το συγκεκριμένο σχέδιο νόμου προς ψήφιση στην Ολομέλεια της Βουλής.

Το άρθρο 9 ανταποκρίνεται στην επιτακτική ανάγκη αξιοποίησης των Ολυμπιακών συγκροτημάτων, τα οποία, όπως ανέφερα και την προηγούμενη φορά, παρουσιάζουν εικόνα εγκατάλειψης και ελλιπούς συντήρησης. Ο κ. Αυγενάκης είπε, προηγουμένως, ότι ενδεχομένως, να γίνουν και κάποιες προσθήκες, σε αυτό το συγκεκριμένο άρθρο. Θα τα δούμε, βέβαια, την Παρασκευή όλ' αυτά.

Το άρθρο 10 αφορά στο Καυτατζόγλειο Εθνικό Στάδιο Θεσσαλονίκης.

Στο τέταρτο Μέρος του σχεδίου νόμου, βέβαια, δίνεται η δυνατότητα απόσπασης Ολυμπιονικών είτε στη Γενική Γραμματεία Αθλητισμού είτε σε εποπτευόμενους από αυτήν φορείς, λόγω της αυξημένης ανάγκης στελέχωσης του Υπουργείου Πολιτισμού και Αθλητισμού και γενικότερα της Γενικής Γραμματείας Αθλητισμού, με ανθρώπους, με συναφές προς τον αθλητισμό αντικείμενο.

Επίσης, οι διατάξεις του αθλητικού νόμου 2725/99, για τις αθλητικές ανώνυμες εταιρείες, προσαρμόζονται στις νέες διατάξεις, περί ανωνύμων εταιρειών του νόμου 4548/18.

Στο πέμπτο Μέρος, κυρώνεται το νέο Καταστατικό της Ελληνικής Ολυμπιακής Επιτροπής, προκειμένου να είναι πιο ευέλικτη και να μπορεί να στρέψει το ενδιαφέρον της, αποκλειστικά στη στήριξη και στην προώθηση του ελληνικού αθλητισμού.

Έρχομαι τώρα στο έκτο Μέρος, το οποίο αφορά στον πολιτισμό, δηλαδή, στα άρθρα 18, 19 και 20. Πολύ γρήγορα, θα σας πω ότι το άρθρο 18 στοχεύει στο να διασφαλιστεί η προστασία και ανάδειξη των αρχαιολογικών ευρημάτων, αλλά και να αποτρέπεται η οποιαδήποτε καθυστέρηση στην εκτέλεση των μεγάλων δημοσίων έργων, εξαιτίας των αρχαιολογικών ερευνών και εργασιών.

Το άρθρο 19 αφορά στην εκκαθάριση του Ταμείου Αλληλοβοήθειας Υπαλλήλων του Υπουργείου Πολιτισμού και Αθλητισμού. Βεβαίως και εγώ είπα πάρα πολλά πράγματα, και ανέλυσα όλο αυτό το άρθρο, την προηγούμενη φορά και δώσαμε συγκεκριμένες εξηγήσεις. Πολύ παραπάνω και κυρία Υπουργός, στην πρώτη συνεδρίαση της Επιτροπής μας, η οποία στάθηκε ενδελεχώς στο συγκεκριμένο άρθρο και νομίζω ότι έχει λύσει όλες τις απορίες.

Τέλος, το 20ό άρθρο αφορά το προσωπικό του Ταμείου Αρχαιολογικών Πόρων και Απαλλοτριώσεων.

Κλείνοντας, πιστεύω ακράδαντα ότι το νομοσχέδιο αντανακλά τη διάθεση και τη θέληση του αθλητικού κόσμου, αλλά και ολόκληρης της κοινωνίας, να γυρίσουμε σελίδα, αφήνοντας πίσω κακές πρακτικές του παρελθόντος, επουλώνοντας χρόνιες πληγές και δημιουργώντας τις συνθήκες εκείνες, που είναι απαραίτητες, για να εξυγιανθεί ο ελληνικός αθλητισμός. Σας ευχαριστώ πάρα πολύ.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Βλάσης Κωνσταντίνος, Κούβελας Δημήτριος, Δούνια Παναγιώτα (Νόνη), Καλλιάνος Ιωάννης, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών, Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Μαμουλάκης Χαράλαμπος, Ζεϊμπέκ Χουσείν, Μάλαμα Κυριακή, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Ζαχαριάδης Κωνσταντίνος, Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής) :** Και εμείς σας ευχαριστούμε κύριε συνάδελφε. Το λόγο έχει ο κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ (Εισηγητής της Μειοψηφίας)** : Ευχαριστώ, κύριε Πρόεδρε.

Καταρχάς, κύριε Καλλιάνο, χαίρομαι που στην αναφορά σας για κύρωση νόμου, που κάναμε το 2019, αναφερθήκατε, σε εποχή εκτός μνημονίων. Γιατί σας είχαμε συνηθίσει να λέτε για τέταρτο μνημόνιο, μέχρι να τελειώσουν οι εκλογές και το καλωσορίζουμε αυτό.

Κύριε Υπουργέ, ξεκαθαρίσαμε, από την αρχή της συζήτησης, και νομίζω ότι πραγματικά, υπήρξε μια πλούσια συζήτηση, σε όλη τη διάρκεια των συνεδριάσεων της Επιτροπής, ότι ενώ είμαστε σαφέστατα υπέρ της Κύρωσης της Σύμβασης για τα στημένα παιχνίδια, παρόλα αυτά, επί της αρχής, δεν μπορούμε να ταχθούμε υπέρ του νομοσχεδίου, διότι έρχεται, μαζί με διατάξεις, που, κατά τη γνώμη μας είναι οπισθοδρομικές, ενώ έχετε επικαλεστεί από την αρχή αυτής της διαδικασίας, το άλμα προς τα μπρος, το προχώρημα, την ανανέωση κ.ο.κ..

Για να γίνω πιο συγκεκριμένος, υπάρχει ένα σώμα άρθρων, το 7 και 8, που ξηλώνει τελείως συγκεκριμένα βήματα, που κάναμε εμείς, σε μια κατεύθυνση περαιτέρω εκδημοκρατισμού, διαφάνειας και ανανέωσης των αθλητικών ομοσπονδιών. Εμείς θεσπίσαμε τις θητείες, εμείς ξεκινήσαμε τη διαδικασία της απλής αναλογικής, της μειωμένης σταυροδοσίας στο 1/3, της ποσόστωσης των γυναικών, της δυνατότητας ύπαρξης ψηφοδελτίων μειοψηφίας.

Κύριε Υπουργέ, η εμβάθυνση των δημοκρατικών διαδικασιών είναι αυτή ακριβώς, που μαζί με τις θητείες, που θεσπίσαμε εμείς, επαναλαμβάνω, ανοίγει το δρόμο για την πραγματική ανανέωση του στελεχιακού δυναμικού και την έκφραση όλων των απόψεων στο εσωτερικό των ομοσπονδιών.

Το δρόμο αυτόν δεν τον ανοίγει η αναδρομικότητα, η οποία έχει προβληθεί σε αυτή τη συζήτηση από πάρα πολλούς φορείς. Και επειδή μιλάμε για πάρα πολλούς φορείς, επικαλεστήκατε Ολυμπιονίκες, επειδή, από τις 8 Ιουλίου, ζούμε μια κατάσταση, ας πούμε καθολικής επιβολής αυτού του alternative facts, του όρου, που εγκαινίασε ο κ. Τραμπ, δεν υπάρχει συντριπτική πλειοψηφία αθλητικών ομοσπονδιών και Ολυμπιονικών, που να εγκρίνει το νέο νομοσχέδιο.

Υπάρχει μια σημαντική μερίδα, που έχει μια άποψη, την οποία σεβόμαστε απολύτως, γι' αυτό και συζητάμε σ' αυτή τη διαδημοκρατική διαδικασία, αλλά από την άλλη, έχει εξαφανιστεί από τη δημοσιότητα το γεγονός ότι υπάρχουν πάρα πολλοί σύλλογοι και ομοσπονδίες, που αντιδρούν. Να σας πω, χαρακτηριστικά, ότι μόνο από το ΣΕΓΑΣ υπάρχουν αποφάσεις εναντίον του νομοσχεδίου, από 237 σωματεία, μόνο από μια ομοσπονδία.

Εμείς θα εμείνουμε, λοιπόν, όσον αφορά στα άρθρα 7 και 8, που είναι το πρώτο βασικό σημείο της εναντίωσης μας στο νομοσχέδιο, σε απόσυρσή τους, ώστε να συνεχίσουν να ισχύουν ακριβώς για την ασφάλεια δικαίου, αλλά και γιατί πιστεύουμε ότι συμβάλλουν πραγματικά στην ανανέωση και σε αλλαγές της Ομοσπονδίας τα άρθρα, που ίσχυαν, με το νόμο 4603 /2019.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Κύριε συνάδελφε, με την άδειά σας, επειδή είπατε για τις θητείες και με αφορά προσωπικά, γιατί έχω διατελέσει Υπουργός Αθλητισμού, σας θυμίζω ότι σε νομοσχέδιο, το οποίο δεν πρόλαβε να έρθει στην Ολομέλεια, είχα προβλέψει τις θητείες…

**ΙΩΑΝΝΗΣ ΜΠΟΥΡΝΟΥΣ (Εισηγητής της Μειοψηφίας):** Σαφώς, αλλά μπορούσατε να το πείτε, μετά την τοποθέτησή μου.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ζήτησα συγνώμη, πάντως, αλλά ήταν η αποκατάσταση της αλήθειας. Ευχαριστώ.

**ΙΩΑΝΝΗΣ ΜΠΟΥΡΝΟΥΣ (Εισηγητής της Μειοψηφίας):** Με τη δημοκρατία, λοιπόν, σε λειτουργία, με την απαγόρευση των ψήφων - φαντασμάτων, με λευκά πληρεξούσια, με την περαιτέρω ενδυνάμωση, τη θεσμική κατοχύρωση της συμμετοχής των γυναικών, με την απλή αναλογική και με όλα αυτά μπορούν να αλλάξουν οι ισορροπίες στις ομοσπονδίες και όχι με φωτογραφικές διατάξεις. Στο κάτω – κάτω, δεν μπορούμε να χαρακτηρίζουμε την ποσόστωση φύλου «αναχρονισμό» και, κατά τα άλλα, σε όλο το υπόλοιπο νομοσχέδιο, να επικαλείστε γνωμοδοτήσεις διεθνών οργανισμών, για διάφορα ζητήματα, προσπερνώντας ότι αυτό, που εσείς λέτε «αναχρονισμό», η ποσόστωση φύλου, έχει πίσω του δεκάδες αποφάσεις και συστάσεις από τον Ο.Η.Ε., από την ΟΥΝΕΣΚΟ, από την Ε.Ε., που δεν μιλούν απλά για κατοχύρωση της ποσόστωσης φύλου, αλλά μιλούν για 50 -50 και όχι 1/3 που εισάγαμε εμείς.

Δεν θα ήθελα να αναφερθώ σε όλα τα άρθρα, θα αναφερθώ, επιλεκτικά και για την οικονομία του χρόνου, αλλά και γιατί, στην κατ’ άρθρον συζήτηση, εκφράσαμε την άποψή μας, συζητώντας περί βίας.

Να ξεκινήσω λίγο από τα εισιτήρια και το άρθρο 2. Σας είπα και στην πρώτη μας συζήτηση, ότι επειδή υπάρχει, ήδη, πίσω ένα νομοθετικό πλαίσιο, εμείς εντοπίζουμε το πρόβλημα και θεωρούμε ότι δεν θεραπεύεται, με τις διατάξεις των άρθρων 3 και 4, που εμείς βρίσκουμε προβληματικές και όχι μόνο εμείς. Η Αρχή Προστασίας Δεδομένων Προσωπικού Χαρακτήρα έχει στείλει γνωμοδότηση στην Επιτροπή, που λέει, ότι η παρ. 15 του άρθρου 3 θα πρέπει να αποσυρθεί και εξηγεί τους λόγους.

Εδώ, θέλω να καλέσω όλους τους συναδέλφους και την πολιτική ηγεσία του Υπουργείου. Θέλουμε, λοιπόν, όσον αφορά π.χ. τον έλεγχο του εισιτηρίου, να βάλουμε το μαχαίρι στο κόκαλο, για την αποφυγή βίαιων εκδηλώσεων; Κύριε Υπουργέ, εμείς σας καλούμε, όταν έρθετε να βελτιώσετε τον αθλητικό νόμο, παρακάτω, να φέρετε διάταξη και θα βγω εγώ πρώτος, ως Εισηγητής, να τη χαιρετίσω, που να καθορίζουμε τις ΠΑΕ και τις ΚΑΕ υπεύθυνες για το σωστό έλεγχο των εισιτηρίων. Διότι, μέχρι τώρα, όταν γίνονται επεισόδια έβγαιναν οι ΠΑΕ και οι ΚΑΕ και έλεγαν ότι οφείλεται στον ελλιπή έλεγχο των εισιτηρίων από την Αστυνομία. Εμείς, λοιπόν, σας καλούμε στο επόμενο βήμα, που θα κάνετε, να το φέρετε και θα δείτε, αν θα μας βρείτε στο πλάι σας ή όχι, όσον αφορά αυτό το ζήτημα.

Στο άρθρο 3 και άρθρο 4 δεν θα αναφερθώ, ξανά. Σας έχουμε επισημάνει τους κινδύνους και η Αρχή Προστασίας Δεδομένων Προσωπικού Χαρακτήρα, για το άρθρο 3 και εμείς στις τοποθετήσεις μας και πριν λίγο η κυρία Ξενογιαννακοπούλου, η Κοινοβουλευτική μας Εκπρόσωπος, για το ζήτημα του άρθρου 4 και το φόβο μας, ο οποίος εδράζεται στα όσα βλέπουμε να συμβαίνουν, γύρω μας, μετά τις 8 Ιουλίου και με ιδιαίτερη έμφαση, τις τελευταίες μέρες περί διασταλτικής εφαρμογής αυτού του άρθρου, ακόμα και αν δεν είναι στη δική σας πολιτική πρόθεση, ως έχοντος την πρωτοβουλία, για το παρόν νομοθέτημα.

Πάμε στο άρθρο 5. Εδώ θα επιφυλαχθούμε για την Ολομέλεια, κύριε Υπουργέ, για το θέμα του μηχανοκίνητου αθλητισμού, υπό το φως σοβαρών καταγγελιών των τελευταίων ωρών και ημερών, που και εμείς λάβαμε, αλλά νομίζω και όλα τα μέλη της Επιτροπής έχουν λάβει, αλλά και γιατί πιστεύουμε ότι το ζήτημα θα μπορούσε να ξεκαθαρίσει, οριστικά, εάν φέρνατε μια διάταξη, που να διαχωρίζει τις ιδιότητες του διαιτητή ομαδικών αθλημάτων, των κριτών των ατομικών αθλημάτων, από την ιδιότητα του αλυτάρχη ή του μέλους των πειθαρχικών και τεχνικών επιτροπών, ώστε να ξεκαθαρίσουν τα πράγματα, γιατί, πράγματι, έχετε δίκιο ότι ο διαιτητής, σε μια σειρά αθλημάτων, που εξαιρούνται, δεν έχει τον ίδιο ρόλο με έναν διαιτητή ποδοσφαίρου ή μπάσκετ. Εμείς δεν είμαστε αρνητικά διακείμενοι, αρκεί να ξεκαθαριστεί η ιδιότητα των διαιτητών από τους αλυτάρχες ή τα μέλη των πειθαρχικών και τεχνικών επιτροπών. Μπορούμε να βρούμε τον τρόπο, νομίζω, αλλά εξετάζουμε και τις καταγγελίες, που μας έχουν έρθει, γι' αυτό και επιφυλασσόμαστε για την Ολομέλεια.

Σας έχω πει, ήδη, για τα άρθρα 7 και 8. Εμείς ζητάμε να επιστρέψουμε στον ν.4603, ακριβώς για λόγους καλής νομοθέτησης. Είναι ένας νόμος φρέσκος, που έβαλε τις ομοσπονδίες σε μια διαδικασία να προσαρμοστούν, τους τελευταίους μήνες και βρισκόμαστε και ένα χρόνο και κάτι, πριν τις εκλογές τους.

Για τα Ολυμπιακά Ακίνητα, είχαμε βάλει κάποιες προϋποθέσεις στη συζήτηση, κατ΄ άρθρο. Όντως, το ότι ξεκαθαρίζετε ότι οι εργαζόμενοι υπάγονται στον Οργανισμό του ΣΕΦ και, άρα, δεν θα διακινδυνεύσουν, είναι το ένα από τα ζητήματα, που είχαμε βάλει και νομίζω ότι μπορεί να μας ικανοποιήσει. Το δεύτερο ζήτημα, που είχαμε θέσει, είναι το τι θα γίνει με τη διασφάλιση της δράσης των ομοσπονδιών, που ήδη χρησιμοποιούν τέτοια ακίνητα και αυτό είναι ένα ζήτημα, που έχει τη σημασία του, για προφανείς λόγους.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Εάν μου επιτρέπετε, να σας διακόψω, για να απαντήσω σ' αυτό. Έχετε δίκιο, μου διέφυγε, έπρεπε να το αναφέρω και αυτό. Έχουμε δηλώσει, στις συναντήσεις, που έχουμε κάνει με τους εκπροσώπους της ΚΑΕ ΑΕΚ και με το Δήμο Φυλής, αλλά και με όλες τις ομοσπονδίες, που νομίμως βρίσκονται στις εγκαταστάσεις, ότι όλα θα εξελιχθούν, μετά από συζήτηση, διάλογο και προγραμματισμό. Δε θα αιφνιδιαστεί κανένας, δεν θέλει κανένας να εκδικηθεί κάποιον, ίσα- ίσα, μάλιστα, γι' αυτό το λόγο και δεν πρέπει κανείς να έχει ανησυχία. Θα γίνει μια νοικοκυρεμένη, σωστή δουλειά, τουλάχιστον, αυτός είναι ο στόχος μας και προς αυτή την κατεύθυνση θα οδηγήσουμε όλους τους σχετιζόμενους με το χώρο αυτόν, είτε τους νέους «ενοίκους» ή χρήστες, είτε τους χρήστες, που, νομίμως, βρίσκονταν και βρίσκονται, στο χώρο αυτό, χρόνια τώρα.

**ΙΩΑΝΝΗΣ ΜΠΟΥΡΝΟΥΣ (Εισηγητής της Μειοψηφίας)**: Θα επιφυλαχθούμε για την Ολομέλεια, αν και σας είπα ότι, εάν μπουν σε μια πορεία όλα τα ζητήματα, που έχουμε θέσει, σ' αυτό το άρθρο, θα μπορούσαμε να συνταχθούμε.

Θα προσπεράσω το άρθρο 12, έχουμε τοποθετηθεί.

Στο σώμα των άρθρων, που αφορούν την αλλαγή του Καταστατικού της Ελληνικής Ολυμπιακής Ομοσπονδίας, υπάρχει μια επί της αρχής διαφωνία, με τη μετατροπή σε νομικό πρόσωπο ιδιωτικού δικαίου και δεν θα επεκταθώ ξανά. Θα συζητήσουμε και στην Ολομέλεια τους λόγους, για τους οποίους έχουμε εκφράσει την αντίθεσή μας, καθότι τα επιμέρους ζητήματα, που επικαθορίζονται, με τα υπόλοιπα άρθρα 15, 16,17 κ.λπ. επισκιάζονται από τη βασική αλλαγή, που φέρνει το Καταστατικό, που είναι αυτή η μετατροπή και έχουμε κάνει και συγκεκριμένες παρατηρήσεις.

Θα φτάσω, φυσικά, στο επίμαχο άρθρο, στο οποίο εμείς δώσαμε μεγάλη σημασία, το άρθρο 19, που, βέβαια, δεν σας αφορά άμεσα, κύριε Υπουργέ, είχε γίνει και μια πρώτη συζήτηση με την παρουσία της Υπουργού Πολιτισμού και αφορά την κατάργηση του Ταμείου Αλληλοβοήθειας Υπαλλήλων του Υπουργείου Πολιτισμού. Είναι ένα ζήτημα, για το οποίο έχουμε εξηγήσει αναλυτικά τους λόγους, αναφέρθηκε και η Κοινοβουλευτική μας Εκπρόσωπος πιο πριν. Λόγω του αμαρτωλού παρελθόντος και της δικαστικής διερεύνησης, εμείς αυτό, που ζητάμε, είναι να αποσυρθεί, τώρα, το άρθρο, ούτως ώστε, όταν τελειώσει η δικαστική διερεύνηση, με το καλό - μακάρι να είναι όλοι αθώοι, προφανώς έχουν το τεκμήριο της αθωότητας - να ξαναφέρετε ένα άρθρο, ώστε να μην έχει αντίρρηση κανένας πολιτικός φορέας και από εκεί και πέρα να συναινέσει, αλλά όσο είναι υπό δικαστική διερεύνηση, εμείς επ΄ ουδενί δεν μπορούμε να υπερψηφίσουμε αυτό το άρθρο και, αντιθέτως, ζητάμε την απόσυρσή του.

Όπως σας είπαμε, επανειλημμένως, στις τοποθετήσεις μας, εμείς θεωρούμε αυτό το νομοσχέδιο, νομοσχέδιο οπισθοδρόμησης, γιατί θεωρούμε ότι όλα όσα επί της αρχής επικαλείσθε, τα περί ανανέωσης, τα περί εξέλιξης κ.ο.κ. κατοχυρώνονταν με τις διατάξεις του ν. 4603/2019, που, σήμερα, αναστέλλετε, για να τις καταργήσετε, μιας και το έχετε πει, ήδη, π.χ. για την απλή αναλογική, αλλά και για την ποσόστωση φύλου και όλα το υπόλοιπα, με το επόμενο αθλητικό νομοσχέδιο, βελτιώσεις του αθλητικού νόμου, που θα ακολουθήσει. Γι΄ αυτό και επί της αρχής -αλλά και για τις άλλες αιτίες, που έχω ήδη αναφέρει - εμείς δεν μπορούμε να ταχθούμε υπέρ του νομοσχεδίου. Θα ταχθούμε κατά και είμαστε εδώ, στα άρθρα, που έχουμε επιφυλαχθεί για την Ολομέλεια, να δούμε τις βελτιώσεις, που θα κάνετε, ούτως ώστε εκεί να τοποθετηθούμε, την ώρα της ψήφισης.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστώ πολύ, κ. συνάδελφε.

Κύριε Υπουργέ, έχετε το λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα ήθελα να πω κάτι, που μου διέφυγε, προηγουμένως.

Θα ήθελα, αγαπητοί συνάδελφοι, να συζητήσουμε ή να ξεκινήσει η ζύμωση ή η διαβούλευση ή αν συμφωνούμε, ας πάμε ακόμη και σήμερα σε ψήφιση, της πρότασης που τέθηκε στην Ολομέλεια της Ελληνικής Ολυμπιακής Επιτροπής, περί θητειών στα μέλη τους. Την ίδια, δηλαδή, ώρα, που υπάρχουν θητείες, σε πολλές εθνικές ολυμπιακές επιτροπές, που έχουν εφαρμόσει όριο ηλικίας ή και όρια θητειών, μήπως είναι ώρα να ξεκινήσει και γι' αυτό μια σοβαρή συζήτηση.

Ξέρω ότι δεν υπάρχει στις προτεινόμενες διατάξεις, ωστόσο, όμως θεωρώ ότι είναι ώρα να αναλάβουμε τις ευθύνες μας και φυσικά, αν εγκρίνει και ο Πρόεδρος. Να αναφέρω ότι στη Βραζιλία, για παράδειγμα, η αντίστοιχη Ολυμπιακή Επιτροπή δεν λέει ότι επιτρέπεται πάνω από δύο θητείες συμμετοχή. Στην Αμερική, επίσης, υπάρχει το όριο των δύο θητειών, στην Ολυμπιακή τους Επιτροπή. Στην Νέα Ζηλανδία, υπάρχει, επίσης, το όριο των τριών θητειών. Στην Ελβετία, υπάρχει το όριο των τριών θητειών. Στην Ιρλανδία, υπάρχει το όριο των τριών θητειών. Στη Γερμανία, υπάρχει το ανώτατο όριο των 70 ετών. Στη Γαλλία, υπάρχει το ανώτατο όριο 70 ετών και πολλές άλλες ή μικρότερες εθνικές ολυμπιακές επιτροπές. Το λέω αυτό, σε συνδυασμό, με όλα όσα ειπώθηκαν, σ' αυτή την αίθουσα και με τις προθέσεις όλων των Κομμάτων να βοηθήσουν, ώστε να υπάρξει ένα νοικοκύρεμα, σ' αυτό το χώρο.

Δική μου παράλειψη, κ. Ανδριανέ, που δεν το ανέφερα, ήταν υποχρέωσή μου να το κάνω, να πω ότι η συζήτηση για θητείες και για όριο, δηλαδή, στην παρουσία σε εκτελεστική θέση, υπήρξε από μέρους μας, επί κυβερνήσεως Ν.Δ., με Υπουργό τότε εσάς, που, όμως, δεν ολοκληρώθηκε, διότι η Κυβέρνηση δεν ολοκλήρωσε το δρόμο της, την πορεία της, με αποτέλεσμα να μείνει αυτό το σχέδιο νόμου στη φάση της διαβούλευσης και δεν πέρασε ποτέ το κατώφλι της Βουλής.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Να συμπληρώσω, ότι τελείωσε η διαβούλευση, ήρθε προς κατάθεση, αλλά δεν έφτασε στην Επιτροπή, γιατί έπεσε η Κυβέρνηση.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ωστόσο, να θυμίσω, για να είμαι δίκαιος, ότι και ο Συνασπισμός και μετέπειτα ΣΥΡΙΖΑ είχε εγγράφως ταχθεί υπέρ των θητειών των μελών διοικήσεων στις ομοσπονδίες και μετέπειτα, είχαν ταχθεί και πολλά από τα μέλη των ομοσπονδιών, σε γενικές συνελεύσεις, υπέρ των θητειών. Μάλιστα, υπάρχουν και ψηφίσματα από την Ελληνική Ολυμπιακή Επιτροπή, που κάποιοι, πιθανότατα, να αγνοούν. Εμείς τα θυμόμαστε και ελπίζουμε να τα θυμηθούν και εκείνοι, όπου, ως μέλη τότε, ως μέλη, σήμερα, είχαν άλλη άποψη τότε, άλλη άποψη σήμερα.

Δεν είμαστε αντίπαλοι με κανέναν, αλλά είναι ώρα να πάρει ο καθένας τις ευθύνες του και να δουλέψουμε, φυσικά, με την κεντρική ευθύνη στην Κυβέρνηση και στην παράταξη, που ούτως ή άλλως, στηρίζει την κυβέρνηση. Είμαι βέβαιος πως στην κατεύθυνση αυτή της λογικής, που θέλω ή που σας ζητώ να ακολουθήσουμε, θα βρεθούν και άλλοι, που θα βοηθήσουν, όπως είμαι βέβαιος, αγαπητέ κύριε συνάδελφε και αναφέρθηκα προηγουμένως, αλλά είχατε φύγει για λίγο από την αίθουσα, στο διάλογο, τον οποίο είχατε με τον κ. Σεβαστή, πριν μερικές ημέρες, ο οποίος, ομολογουμένως, απασχόλησε και αρκετούς δημοσιογράφους.

Η μονιμότητα ποτέ και κανέναν δεν ωφέλησε. Η προσφορά, άσχετα από την καρέκλα και το αξίωμα, έχει μεγάλη αξία, πολύ περισσότερο, βέβαια, στον αθλητισμό και το γνωρίζετε αυτό καλά και εσείς, προσωπικά. Χαίρομαι, πάρα πολύ, που είναι αρκετές οι συζητήσεις, που έχουν γίνει, έστω και σε ανεπίσημο επίπεδο, ότι αυτό, που δουλεύουμε, σήμερα, αυτό που παλεύουμε σήμερα, ως Κυβέρνηση, δηλαδή, το συγκεκριμένο σχέδιο νόμου, είναι προς τη σωστή κατεύθυνση, ακόμη και αν διαφωνείτε σε επιμέρους ζητήματα, που εδώ είμαστε, για να βρούμε τα σημεία σύγκλισης και συνεννόησης.

Σας ευχαριστώ πολύ και θα ήθελα από τους συναδέλφους, εάν το επιθυμούν και εκείνοι, βέβαια, είναι εκτός σχεδίου νόμου, αυτό που συζητάμε σήμερα, αλλά θα ήθελα να ακούσω και τις απόψεις τους, σχετικά με το θέμα ορίου ηλικίας και θητειών ή θητειών, στην Ελληνική Ολυμπιακή Επιτροπή της χώρας μας.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Σας ευχαριστώ πολύ, κύριε Υπουργέ.

Το λόγο έχει ο κύριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, με το πρώτο και ιδιαίτερα σημαντικό Μέρος του νομοσχεδίου, κυρώνεται και αποκτά αυξημένη τοπική ισχύ η Σύμβαση του Συμβουλίου της Ευρώπης, για τη χειραγώγηση των αγώνων. Εξαρχής, έχω αναφερθεί, στη σημασία της Σύμβασης αυτής και των όσων προβλέπει, για την καθιέρωση ενός θεσμικού πλαισίου, μέσα από το οποίο θα καταπολεμηθεί η χειραγώγηση των αθλητικών αγώνων και φυσικά, ο παράνομος στοιχηματισμός. Άλλωστε, ο στόχος όλων μας πρέπει να είναι και είναι, πιστεύω, να καταπολεμηθεί η μάστιγα του παράνομου τζόγου, να καταπολεμηθεί, μάλιστα, ο παράνομος στοιχηματισμός στη ρίζα του. Παράλληλα δε, να επιτευχθεί ο καλύτερος συντονισμός των δημόσιων Αρχών και φυσικά, η τιμωρία των παραβατών. Είναι, θα έλεγα, μια Σύμβαση - σταθμός, αναφορικά με τα παραπάνω ζητήματα και αναμένουμε από το Υπουργείο, κύριε Υπουργέ, άμεσα την εφαρμογή τους, φυσικά, με τη θέσπιση των κατάλληλων εφαρμοστικών μέτρων.

Αγαπητοί συνάδελφοι, το δεύτερο Μέρος του νομοσχεδίου περιλαμβάνει διατάξεις, για την αντιμετώπιση της αθλητικής βίας, της μάστιγας αυτής, που αποτρέπει την οικογένεια να βρεθεί στο γήπεδο, που αποτρέπει τον γονέα να πάρει τα παιδιά του και να πάει στο γήπεδο. Και φυσικά, με το νομοσχέδιο αυτό, πρέπει να τροποποιήσουμε ένα υφιστάμενο θεσμικό πλαίσιο προς αυτή την κατεύθυνση, όπως, με δειγματοληπτικούς ελέγχους από την Αστυνομία, όπου θα διαπιστώνεται πλέον η τήρηση των ονομαστικών εισιτηρίων. Για το ονομαστικό εισιτήριο, πρέπει να είμαστε ξεκάθαροι, είναι αποτρεπτικό, ως προς τις πράξεις βίας και έτσι πιστεύω ότι ο γονέας θα νιώσει την ασφάλεια να πάρει τα παιδιά του και να πάει στο γήπεδο.

Άρα, με το ονομαστικό εισιτήριο, θα διαπιστώνεται η τήρηση των νόμων και η καταπολέμηση της ανομίας και το υλικό από τις κάμερες θα μπορεί να αξιοποιείται για την καταπολέμηση της βίας.

Τώρα, δεν διαφωνούμε με την προσπάθεια βελτίωσης του θεσμικού πλαισίου κατά της βίας και μάλιστα, δεν αντιδικεί ουδείς με τις λέσχες φιλάθλων και με τους συνδέσμους. Απλά, πρέπει να γίνει βίωμα στα μέλη των Συνδέσμων και φυσικά σ’ όλα τα μέλη ότι οι κανόνες απαιτείται από όλους να τηρούνται και ουδείς, μα ουδείς είναι στο απυρόβλητο, γι' αυτό και έχει ιδιαίτερη σημασία η πραγματική εφαρμογή του νόμου, κάτι που δεν συνέβη, μέχρι σήμερα, με τις υπάρχουσες διατάξεις.

Κύριε Υπουργέ, στην κατεύθυνση αυτή επιβάλλεται η συνεργασία όλων των εμπλεκομένων φορέων, φυσικά του κράτους και των διοικήσεων, είτε αφορά ερασιτεχνικά σωματεία, ομάδες με τις διοικήσεις τους, είτε ΠΑΕ, είτε ΚΑΕ και φυσικά όλων, με την Αστυνομία.

Τώρα, θα ήθελα να τοποθετηθώ για το τρίτο Μέρος του νομοσχεδίου. Περιέχει διατάξεις για τις αθλητικές ομοσπονδίες και τα σωματεία σε ό,τι αφορά τον μηχανοκίνητο αθλητισμό.

Κύριε Υπουργέ, υπάρχουν σοβαρές καταγγελίες για τις ρυθμίσεις, που εισάγει, το εν λόγω νομοσχέδιο. Η κατάργηση του κωλύματος, που υπάρχει, ανάμεσα στην ιδιότητα αφενός του διαιτητή και του κριτή και αφετέρου του μέλους των σωματείων, οδηγεί σε αμφισβητήσεις για την τήρηση της Αρχής της Αμεροληψίας και της Αντικειμενικότητας στους αγώνες.

Οι αθλητές θα βρεθούν να κρίνονται από διαιτητές ανταγωνιστικών σωματείων. Ακούσαμε στην ακρόαση των φορέων, την Ομοσπονδία Μηχανοκίνητου Αθλητισμού να αναφέρει ότι τα ίδια πρόσωπα, που θα υπάγονται στη διάταξη του ελεγχόμενου, θα είναι και ελέγχοντες. Άρα, δηλαδή, δεν θα μπορούν να επιτελούν, πραγματικά, διαιτητικό έργο, βάσει των ιδιοτήτων, που έχουν, κατά την εξέλιξη των αγώνων. Θα πρέπει να προσδιοριστούν αυτές οι ιδιότητες στη διάταξη, για να μην γίνεται γενική αναφορά σε διαιτητές και κριτές. Γιατί με την υπάρχουσα διάταξη, ως έχει, εμείς είμαστε αντίθετοι, δηλαδή, δεν μπορεί να ταυτίζεται ο ελέγχων με τον ελεγχόμενο.

Όσον αφορά στην αναστολή των διατάξεων, που τέθηκαν από το ν.4603/2019, για τις αρχαιρεσίες στα Σωματεία, έχω ήδη αναφέρει ότι είναι προς τη θετική κατεύθυνση, αφού παρέχει το αναγκαίο χρονικό περιθώριο στα σωματεία να προσαρμόσουν τα καταστατικά τους, ενόψει μάλιστα των Ολυμπιακών Αγώνων του Τόκυο. Αυτή είναι, άλλωστε και η άποψη των φορέων, όπως κατατέθηκε, στην ακρόαση αυτών. Ομοίως, η ρύθμιση για την επιμήκυνση, κατά ένα μήνα, του χρόνου, που έχει στη διάθεση του ο Υπουργός, για τον έλεγχο νομιμότητας των κανονισμών των ομοσπονδιών. Έτσι, επιλύονται και διαχειριστικά προβλήματα, είναι προς τη θετική κατεύθυνση.

Πάμε στο θέμα των θητειών στις αθλητικές ομοσπονδίες. Κύριε Υπουργέ, έχω εκφραστεί, με σαφήνεια, από την πρώτη συνεδρίαση της Επιτροπής, η ανανέωση, σε κάθε ομοσπονδία, σε κάθε Σωματείο, είναι απαραίτητη, για να εξελίσσεται και να επιτυγχάνει η ίδια η ομοσπονδία μεγαλύτερους στόχους. Και μάλιστα, με σεβασμό στην ιστορία, στην προσωπικότητα, στην προσφορά, στον αθλητισμό, στους Προέδρους των ομοσπονδιών μας, που ουδείς τους αμφισβητεί, λέμε «ναι, στις θητείες» με άμεση εφαρμογή, από εδώ και στο εξής. Φυσικά, χωρίς να επιβάλλεται ο ηλικιακός ρατσισμός των 70 ετών. Άκουσα, κύριε Υπουργέ, σήμερα να αναφέρετε μια σκέψη, για τα 76 έτη.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν είναι σκέψη δική μας, έχει κατατεθεί μια πρόταση από την Ελληνική Ολυμπιακή Επιτροπή, με σχετική πλειοψηφία, η οποία το λέει αυτό. Εμείς θα εξετάσουμε τα πάντα, δεν είναι πρόταση δική μας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Εμείς, λοιπόν, λέμε «όχι στον ηλικιακό ρατσισμό» και επιμένουμε. Διαβάσαμε και το ψήφισμα της Ελληνικής Ολυμπιακής Επιτροπής, ακούσαμε και κατά την ακρόαση των φορέων ότι τα ίδια μέλη των ομοσπονδιών, αλλά και η Ελληνική Ολυμπιακή Επιτροπή, τάσσονται υπέρ της ανανέωσης και του εναρμονισμού των καταστατικών τους, με τα αντίστοιχα καταστατικά των διεθνών ομοσπονδιών.

Αγαπητοί συνάδελφοι, είναι ώρα, λοιπόν, η Ελληνική Ολυμπιακή Επιτροπή να εναρμονιστεί με τον Καταστατικό χάρτη της Δ.Ο.Ε.. Κύριε Υπουργέ, εδώ θέλω την απάντησή σας. Και οι ομοσπονδίες μας, με τα ισχύοντα στις αντίστοιχες διεθνείς ομοσπονδίες. Να θυμίσω, όπως είπατε και εσείς, τη θέση των Ολυμπιονικών, που μας ζήτησαν να κάνουμε πράξη τις ανανεώσεις στις ομοσπονδίες, για να μπει φρέσκος αέρας. Χρειάζεται φρέσκος αέρας και οξυγόνο, νέες ιδέες, για να προχωρήσουμε μπροστά. Άλλωστε, οι ίδιες οι ομοσπονδίες και οι διοικήσεις τους γνωρίζουν, πολύ καλύτερα από εμάς, τι πρέπει να κάνουν. Να θυμίσω στις ομοσπονδίες μας ότι συνάδελφοί τους, σε άλλες ευρωπαϊκές ομοσπονδίες, ήδη, εφαρμόζουν τον περιορισμό στις θητείες, ώστε να υπάρχει εναλλαγή στα πρόσωπα και ποσόστωση φύλου.

Επίσης, θα πρέπει, κύριε Υπουργέ, να τελειώσουν τα Σωματεία - σφραγίδα και η ψήφος δια αντιπροσώπων. Πρέπει, δηλαδή, τα μέλη να ψηφίζουν, ως φυσικά ίδια πρόσωπα. Κυρίες και κύριοι συνάδελφοι, το άρθρο πρώτο του νομοσχεδίου προβλέπει την αξιοποίηση των Ολυμπιακών Ακινήτων, με την απευθείας μίσθωσή τους, χωρίς να μεσολαβήσει διαγωνισμός, εφόσον ο μισθωτής υποβάλει επιχειρηματικό σχέδιο, που περιλαμβάνει και συντήρηση και επισκευή.

Δεν μπορούμε άλλο να αφήνουμε τα Ολυμπιακά Ακίνητα και την περιουσία του ελληνικού λαού στην τύχη τους, να ερημώνουν και να αραχνιάζουν. Λέμε «ναι» στην αξιοποίησή τους, με διαφάνεια και σεβασμό, στον ιδρώτα του Έλληνα φορολογούμενου, γιατί όλα αυτά τα στάδια έγιναν, με χρήματα του Έλληνα φορολογούμενου. Τονίζουμε ότι θα πρέπει να επιλέγεται, κάθε φορά, η πρόταση, που θα προάγει τον καλύτερο τρόπο και το δημόσιο συμφέρον. Θα θυμίσουμε στους συναδέλφους ότι το θέμα της ΑΕΚ και του Κλειστού των Άνω Λιοσίων είχε ξεκινήσει επί ημερών τους και απορώ πώς κάποιοι σήμερα έχουν άλλη άποψη.

Σε ό,τι αφορά τις μετατάξεις και αποσπάσεις των Ολυμπιονικών στη Γενική Γραμματεία Αθλητισμού και σε φορείς, που προάγουν τον Ολυμπισμό, θεωρούμε ότι είναι προς θετική κατεύθυνση και συμφωνούμε και είναι γεγονός ότι από τις θέσεις αυτές οι Ολυμπιονίκες μας μπορούν να προσφέρουν, τα μέγιστα.

Αγαπητοί συνάδελφοι, το πέμπτο Μέρος του νομοσχεδίου αφορά την Κύρωση του νέου Καταστατικού της Ελληνικής Ολυμπιακής Επιτροπής, η οποία, από νομικό πρόσωπο δημοσίου δικαίου μετατρέπεται σε νομικό πρόσωπο ιδιωτικού δικαίου. Το περιεχόμενο του Καταστατικού έχει, ήδη, εγκριθεί από τη Δ.Ο.Ε. και ανταποκρίνεται στις σύγχρονες απαιτήσεις, ώστε να υπάρξει και μια ευελιξία για τις χρηματοδοτήσεις της Ε.Ο.Ε.. Δεν έχουμε αντίρρηση, ωστόσο. το μείζον είναι να διαφυλαχθεί η ιστορία, η περιουσία και οι άνθρωποι της Ε.Ο.Ε..

Ως προς το προσωπικό της Ε.Ο.Ε., αυτό αποτελείται από 13 μόνιμους υπαλλήλους και 41 εργαζόμενους, με συμβάσεις ιδιωτικού δικαίου αορίστου χρόνου. Πιστεύουμε ότι είναι απαραίτητη η αλλαγή του άρθρου 14 του νομοσχεδίου και υποστηρίζουμε τη νέα του μορφή, όπως την κατέθεσε ο Πρόεδρος της Ε.Ο.Ε., σε συμφωνία πάντα με τους εργαζόμενους. Με τη νέα διάταξη, αυτό που μας ενδιαφέρει είναι να διασφαλιστεί η δυνατότητα για τη μετάταξη στη Γενική Γραμματεία Αθλητισμού και στις υπηρεσίες του Υπουργείου Πολιτισμού, αλλά και για απόσπαση στην Ελληνική Ολυμπιακή Επιτροπή σε ό,τι αφορά τους εργαζόμενους. Πρέπει να διασφαλιστούν, στο σύνολό τους, η πλήρης διατήρηση των εργασιακών, ασφαλιστικών, μισθολογικών και συνταξιοδοτικών τους δικαιωμάτων. Αυτό πιστεύω, κύριε Υπουργέ, ότι πρέπει να το εγγυηθούμε όλοι. Όσον αφορά στην περιουσία της Ε.Ο.Ε., θα πρέπει να οριστεί ρητά από το νομοσχέδιο ότι, πέραν των δικαστικών ατελειών, που προβλέπονται, η Ε.Ο.Ε. θα έχει απαλλαγή και από το ΕΝΦΙΑ για τα περιουσιακά της στοιχεία.

Ολοκληρώνοντας, με το άρθρο 19 του νομοσχεδίου, τίθεται σε λύση και εκκαθάριση το Ταμείο Αλληλοβοήθειας των Υπαλλήλων του Υπουργείου Πολιτισμού και Αθλητισμού και ορίζεται ότι, κατά την εκκαθάριση, θα συνεχίσει να λειτουργεί ο Παιδικός Σταθμός. Η ρύθμιση είναι σε θετική κατεύθυνση και αναμένουμε το πόρισμα του εκκαθαριστή για το Ταμείο. Η κοινωνία αυτό που απαιτεί από όλους μας είναι διαφάνεια, παντού. Ορίζεται, επίσης, στο ίδιο άρθρο η δυνατότητα κάλυψης των εξόδων, για τη φιλοξενία των τέκνων των υπαλλήλων του Υπουργείου Πολιτισμού, σε παιδικούς σταθμούς, υπό την προϋπόθεση ότι τα παιδιά αυτά δεν έχουν γίνει δεκτά, σε άλλα δημόσια ιδρύματα. Η ρύθμιση είναι θετική.

Κύριε Υπουργέ, για λόγους καθαρά δικαιοσύνης και ίσης αντιμετώπισης, θα πρέπει να επεκταθεί και στους υπαλλήλους των νομικών προσώπων δημοσίου δικαίου, που εποπτεύονται από το Υπουργείο Πολιτισμού. Καταθέσαμε γι΄ αυτόν το λόγο σχετική τροπολογία και σας καλούμε να την κάνετε αποδεκτή. Κυρίες και κύριοι συνάδελφοι, επί της αρχής, ως Κίνημα Αλλαγής, ψηφίσαμε «ναι». Παρότι τοποθετήθηκα και επί των άρθρων, ωστόσο, αναλυτικά για τα άρθρα, θα ψηφίσουμε στην Ολομέλεια. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κύριος Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Το Κ.Κ.Ε. διατύπωσε συγκεκριμένες θέσεις και προτάσεις για τις περισσότερες από τις διατάξεις, που ενσωματώνει το σχέδιο νόμου, για τη βία, για τη χειραγώγηση, τις θητείες, το μηχανοκίνητο αθλητισμό, την Ε.Ο.Ε., τη μετατροπή της από νομικό πρόσωπο δημοσίου δικαίου σε ιδιωτικού δικαίου και άλλα. Θα τοποθετηθούμε, εν συνόλω και επί της αρχής και επί των άρθρων, στην Ολομέλεια, την Παρασκευή.

Με τη σημερινή του τοποθέτηση ο Υφυπουργός, δυστυχώς, δεν έλαβε υπόψη τις προτάσεις του Κ.Κ.Ε.. Αυτό το αντιλαμβανόμαστε. Είναι θεμιτό και λογικό. Υπάρχει πολιτική και ιδεολογική άβυσσος. Εκφράστηκαν, όμως και συνεχίζουν να εκφράζονται δημόσια, εκφράστηκαν μέσα στη Βουλή, αλλά εκφράζονται και έξω εντονότατες διαφωνίες, καταγγελίες, αντιρρήσεις φορέων, ομοσπονδιών και εργαζομένων, απλών αθλητών με κείμενα υπογραφών, επί των διατάξεων του σχεδίου νόμου. Μας αναγνώσατε επιστολές αθλητών, που στηρίζουν το σχέδιο νόμου. Σωστότερο είναι, όμως, να είχατε αναγνώσει και επιστολές όλων όσων αντιτίθενται στο σχέδιο νόμου. Δεν το κάνατε, όμως.

Επιτρέψτε μου να θέσω τρία ζητήματα, κατά τη γνώμη μας, σημαντικά.

Το πρώτο. Μετά λύπης μας διαπιστώνουμε ότι το εν λόγω σχέδιο νόμου, στο άρθρο 8, αντί να συμβάλει στην ανανέωση των προσώπων και στην ενίσχυση ομοσπονδιών και σωματείων, κατά τη γνώμη μας, ενισχύει τη διαπλοκή, τη διαφθορά και τον έλεγχο του αθλητικού κινήματος από την εκάστοτε κυβέρνηση. Στην πράξη, κατά τη γνώμη μας, τα γιγαντώνει, τα νομιμοποιεί, με τη βούλα του κράτους και της Κυβέρνησης, προκειμένου, μέσω των περιορισμών στην εκλογή των εκπροσώπων των ομοσπονδιών – αναφέρομαι στις θητείες, τον αριθμό των θητειών, στο όριο ηλικίας – καταργείτε το αυτοδιοίκητο και στοχοποιείτε, συλλήβδην, αθλητές και παράγοντες, ως την αιτία όλων των δεινών, στο χώρο του αθλητισμού.

Η διάταξη έχει μια δημοκρατική επίφαση, αξιοποιώντας ένα υπαρκτό γεγονός, αυτό δηλαδή, της ανάγκης για ανανέωση των προσώπων. Η ίδια η Δ.Ο.Ε., με επιστολή της, τόσο το 2013 όσο και το 2018, ξεκάθαρα προτείνει την εναρμόνιση των Εθνικών Ομοσπονδιών, με την ίδια, διατηρώντας, όμως, την αυτονομία τους. Πάνω σε αυτό, δεν λέτε τίποτα. Υπάρχει η επιστολή της Δ.Ο.Ε., το 2013, προς τον κ. Καπράλο, που αναφέρεται στις βασικές αρχές του Ολυμπισμού. Λέει: «Αναγνωρίζοντας ότι ο αθλητισμός λαμβάνει χώρα, μέσα στη ραχοκοκαλιά της κοινωνίας, οι αθλητικές οργανώσεις εντός Ολυμπιακού κινήματος θα έχουν τα δικαιώματα και τις υποχρεώσεις αυτονομίας, που περιλαμβάνουν ελεύθερα την καθιέρωση και τον έλεγχο των κανόνων αθλητισμού, προσδιορίζοντας τη δομή και τη διακυβέρνηση των οργανώσεών τους, απολαμβάνοντας το δικαίωμα εκλογών, απαλλαγμένων από οποιαδήποτε εξωτερική επιρροή, έχοντας την ευθύνη και την εφαρμογή των αρχών της χρηστής διοίκησης». Αυτά επανελήφθησαν, με άλλη επιστολή, το 2018. Αυτό όμως, δεν το αναφέρετε. Η Ε.Ο.Ε., σε ψήφισμά της, στις 8.11.2019, ζητούσε τότε την απόσυρση του άρθρου 8. Σήμερα, βέβαια, έρχεται, με, κατά πλειοψηφία απόφαση και θέτει ένα άλλο ζήτημα, την επέκταση, δηλαδή, του ηλικιακού ορίου στα 76 χρόνια. Κατά την άποψή μας είναι «περί ὄνου σκιᾶς», δεν αλλάζει επί της ουσίας το σκεπτικό και τη φιλοσοφία της διάταξης.

Η Δ.Ο.Ε., στα πλαίσια του Ολυμπιακού Χάρτη, όντας αυτόνομη, δεν παρεμβαίνει σε καμία διεθνή ομοσπονδία, προστατεύοντας μάλιστα την αυτονομία τους. Σε όλες τις συνόδους της Δ.Ο.Ε, καλούνται και οι Διεθνείς Ομοσπονδίες Ολυμπιακών Αθλημάτων. Μόνο σε μια διεθνή ομοσπονδία υπάρχει όριο ηλικίας και αναφέρομαι στο Χάντμπολ, όπου το όριο είναι το 75ο έτος και δύναται να παραταθεί για 4 ακόμα έτη. Σε καμία διεθνή ομοσπονδία, δεν υπάρχει όριο θητειών.

ΗIAAF, η Διεθνής Ομοσπονδία Κλασσικού Αθλητισμού, κάποια στιγμή, είχε ορίσει όριο θητειών και εξαιτίας προβλημάτων, που δημιουργήθηκαν, το πήρε πίσω, επί προεδρίας του Sebastian Coe. Οι όποιες αλλαγές γίνονται στη Δ.Ο.Ε. είναι αποτέλεσμα εσωτερικής διαδικασίας της Δ.Ο.Ε.. Δεν δέχεται, επίσης, καμία παρέμβαση σε Εθνικές Ολυμπιακές Επιτροπές. Έχουν συμβεί στο παρελθόν αποκλεισμοί χωρών, επί πολλά έτη, από κυβερνητικές παρεμβάσεις, σε Εθνικές Ολυμπιακές Επιτροπές. Αν το Καταστατικό μιας Εθνικής Ομοσπονδίας δεν συμβαδίζει και αντιτίθεται στο Καταστατικό της αντίστοιχης Διεθνούς Ομοσπονδίας της οποίας είναι μέλος, τότε αποβάλλεται. Νομίζω ότι το παράδειγμα του Κουβέιτ είναι πολύ χαρακτηριστικό. Είναι άλλο πράγμα να εναρμονιστεί μια ελληνική ομοσπονδία με τον αντίστοιχο διεθνή φορέα, δηλαδή, ο ΣΕΓΑΣ με την IAAF ή η Ε.Ο.Κ. με την FIBA και πάει λέγοντας και άλλο αυτό, που πάτε εσείς να κάνετε.

Εμείς δεν θα είχαμε αντίρρηση να εναρμονιστεί κάθε ομοσπονδία με το διεθνή της φορέα. Το Κ.Κ.Ε. θέλει την ανανέωση των προσώπων. Άλλωστε, τη θέση αυτή έχουν εκφράσει και οι ομοσπονδίες. Εδώ πρόκειται για ντε φάκτο παρέμβαση από την Κυβέρνηση. Η επιβολή από «τα πάνω» και κόντρα στο αυτοδιοίκητο δεν αποτελεί τεκμήριο ανανέωσης και εισιτήριο, για την ανάδειξη άλλων προσώπων στα διοικητικά πράγματα των ομοσπονδιών.

Αντίθετα με την εκάστοτε κυβερνητική «βούλα», στόχος είναι ο έλεγχος και η χειραγώγηση των Ομοσπονδιών, κατά συνέπεια των παιχνιδιών. Δεν λύνεται έτσι η διοικητική αποτελεσματικότητα, ούτε πατάσσονται τα φαινόμενα της διαφθοράς. Την ανανέωση δεν την επιβάλλεις από τα πάνω, την καλλιεργείς, τη δημιουργείς, καλλιεργείς προϋποθέσεις συμμετοχής. Δώστε κίνητρα, χρηματοδοτήστε σωματεία, ομοσπονδίες, ενισχύστε ουσιαστικά τη συμμετοχικότητα, δημιουργήστε υποδομές. Αυτά αποτελούν τις πιο ισχυρές προϋποθέσεις. Το σχέδιο νόμου δεν κάνει απολύτως τίποτα γι΄ αυτά τα ζητήματα.

Επιβάλλεται, κύριε Υπουργέ, κατά την άποψή μας η απόσυρση της διάταξης και η έναρξη μιας ουσιαστικής διαβούλευσης με τις Ομοσπονδίες και την Ε.Ο.Ε., προκειμένου, να εξευρεθεί λύση, που να διασφαλίζει την αυτονομία του αθλητικού κινήματος, αλλά και για γενικότερα θέματα, που αφορούν την ενίσχυση του σωματειακού αθλητισμού, σε κάθε γειτονιά, το μαζικό λαϊκό αθλητισμό, στα σχολεία, στους εργασιακούς χώρους, στους δήμους, έχοντας ως βασική αρχή ότι ο αθλητισμός είναι κοινωνικό αγαθό και όχι εμπόρευμα.

Η πρόταση του Κ.Κ.Ε. εδράζεται στην ανάγκη, ως ώριμου πλέον αιτήματος της εναρμόνισης των καταστατικών των ομοσπονδιών με τις διεθνείς ομοσπονδίες των οποίων είναι μέλη. Πώς και πότε και με ποιες ασφαλιστικές δικλίδες μπορεί να δρομολογηθεί; Μόνο με ουσιαστικό διάλογο, με τους φορείς, σεβόμενη το αυτοδιοίκητό τους και σε κάθε περίπτωση, μετά τους Ολυμπιακούς Αγώνες, στο Τόκιο του 2020, για να αποφευχθούν προβλήματα στην προετοιμασία, αποτελεί την καλύτερη ασφαλιστική δικλίδα για την ανανέωση και αλλαγή των καταστατικών τους στην κατεύθυνση αυτή.

Το δεύτερο ζήτημα, με το άρθρο 13, μετατρέπει η Κυβέρνηση, την Ε.Ο.Ε. από νομικό πρόσωπο δημοσίου δικαίου σε ιδιωτικού δίκαιου. Κατά την άποψή μας, αυτό έγινε, εν κρυπτώ, χωρίς να υπάρξει διάλογος με τους εργαζόμενους, πριν αυτό έρθει στη Βουλή. Τι σημαίνει αυτό; Σημαίνει ότι ανοίγει ο δρόμος, έτσι ώστε τα περιουσιακά στοιχεία της Ε.Ο.Ε., οι εγκαταστάσεις, συνολικά η κινητή και ακίνητη περιουσία, αργά ή γρήγορα, αλλά σταθερά να πέσει «στα νύχια» των επίδοξων επιχειρηματικών συμφερόντων.

Εμείς θεωρούμε ότι πρέπει να πάρετε πίσω αυτή τη διάταξη, να παραμείνει η Ε.Ο.Ε. νομικό πρόσωπο δημοσίου δικαίου, να παραμείνουν τα περιουσιακά στοιχεία, να διασφαλιστούν τα εργασιακά, μισθολογικά και συνταξιοδοτικά δικαιώματα των εργαζομένων και να στελεχωθεί η Ε.Ο.Ε., ως νομικό πρόσωπο δημοσίου δικαίου.

Το τρίτο ζήτημα: Με το άρθρο 5, εισάγετε μια σκανδαλώδη διάταξη, επιτρέποντας σε διοικητικά στελέχη της ΟΜΑΕ, της Ομοσπονδίας του Μηχανοκίνητου Αθλητισμού, να ασκούν καθήκοντα διαιτητή και κριτή στους αγώνες. Δηλαδή, ο ελέγχων και ελεγχόμενος. Η προτεινόμενη διάταξη δεν εξυπηρετεί το άθλημα, αλλά τους διοικούντες. Αντιλαμβάνεται κανείς τι έχει να γίνει, εάν περάσει αυτή η διάταξη; Θα έχουμε απόλυτο έλεγχο των αγώνων από ιδιοτελή επιχειρηματικά συμφέροντα. Πρώτος αθλητής δεν θα είναι ο ικανότατος και καλύτερος, αλλά αυτός που θα έχει χρήμα και «κονέ», με τη Διοίκηση.

Εδώ μιλάμε για την απόλυτη διαπλοκή. Οι εκπρόσωποι της ΟΜΑΕ, κατά την ακρόαση των φορέων, επιχείρησαν, με ψέματα και παραποίηση στοιχείων, για τα πιστοποιημένα στελέχη, παρουσίασαν, επίσης, ψεύτικα στοιχεία, ως προς τον αριθμό των σωματείων της ΟΜΑΕ, συμπεριλαμβάνοντας και τα σωματεία της ΑΜΟΤΟΕ.

Για τις Δικαστικές Επιτροπές. Οι δικαστικές επιτροπές να ξεκαθαρίσουμε διορίζονται από τη Διοίκηση της ΟΜΑΕ, δεν εκλέγονται, με βάση το Καταστατικό της ίδιας της ΟΜΑΕ.

Άρα, εάν ψηφιστεί η τροποποίηση, θα μπορεί, για παράδειγμα, ο Πρόεδρος ή ο Αντιπρόεδρος της ΟΜΑΕ, να είναι ταυτόχρονα και αγωνοδίκης. Ποιος θα ελέγξει τον Πρόεδρο και τον Αντιπρόεδρο, σε περίπτωση κακής διαιτησίας; Είναι υγιής αθλητισμός αυτός; Όχι. Χειραγωγούμενος είναι. Μάλιστα, για να τεκμηριώσουν οι εκπρόσωποι της ΟΜΑΕ, εδώ, τη συμφωνία τους, στην κατά παραγγελία διάταξη, επικαλέστηκαν το καθεστώς της Παγκόσμιας Ομοσπονδίας Αυτοκινήτου, που τάσσεται, υπέρ της τροποποίησης. Είναι ανακρίβεια, διότι η FIA δεν έχει σωματεία. Μόνο clubs – λέσχες, δηλαδή, υπάρχουν στις άλλες χώρες.

Σε καμία χώρα, οι διαιτητές δεν ανήκουν σε ανταγωνιστικά σωματεία, γιατί δεν υπάρχουν. Μόνο στην Ελλάδα, συμβαίνει αυτό. Τα μέλη του Δ.Σ. των clubs δεν έχουν καμία σχέση με αθλητές. Επικαλούμενοι, μάλιστα, το επικαλεστήκατε και εσείς κύριε Αυγενάκη, εδώ ένα έγγραφο της Διεθνούς Ομοσπονδίας, το παραποίησαν, λέγοντας, ότι τα εκλεγμένα μέλη οργάνων της FIA δύνανται να τοποθετούνται ως διαιτητές αγώνων κ.λπ..

Η FIA, όμως, μιλάει για εκλεγμένους διαιτητές στις Ομοσπονδίες Διαιτητών, οι οποίες είναι μέλη της FIA. Αφαίρεσαν, δηλαδή, τη λέξη «στελέχη και όργανα» και κράτησαν μόνο τη λέξη «μέλη», για να φανεί ότι η FIA εννοούσε τα μέλη Διοικητικών Συμβουλίων των Ομοσπονδιών !

Είναι γνωστό ότι, σε όλες σχεδόν τις χώρες, υπάρχουν ανεξάρτητες ομοσπονδίες διαιτητών του μηχανοκίνητου αθλητισμού, πραγματικότητα, την οποία - κατά την άποψή μας - πρέπει να τη λάβετε υπόψη σας. Η ΟΜΑΕ παίζει το δικό της ρόλο.

Δεν ισχύει, επίσης, ότι οι κριτές και οι αλυτάρχες δεν επιτελούν διοικητικό έργο. Ο αλυτάρχης είναι εκείνος, που αναφέρει αντιαθλητική προσπέραση, οδήγηση και έτσι ο αθλητής τίθεται εκτός αγώνα. Αν διαπιστωθεί, για παράδειγμα, σε έναν αγώνα ράλι, ότι ο αθλητής δέχθηκε εξωτερική βοήθεια, ο οδηγός θα τεθεί εκτός αγώνα. Είναι πολύ σημαντικός, λοιπόν, ο ρόλος του.

Τελειώνοντας, πολλά θα μπορούσα να πω. Αμέτρητες οι καταγγελίες, οι υπογραφές και τα λοιπά. Τις γνωρίζετε και εσείς, κύριε Υφυπουργέ και ο κ. Μαυρωτάς.

Εάν δεν αποσύρετε τη διάταξη αυτή και να ξεκινήσετε μια ειλικρινή συζήτηση με τους ίδιους τους αθλητές, στην πράξη, αυτό μπορεί να σημαίνει συγκάλυψη ανομιών, διαφθοράς, «παράγκες», ιδιοτελή συμφέροντα και πάει λέγοντας, μιας διοίκησης, μάλιστα, που είναι έκπτωτη από το 2016.

Τελικά, το σχέδιο νόμου – κατά την άποψή μας – δεν συνιστά πάταξη της χειραγώγησης, αλλά αναζωπύρωση αυτής. Άρα, τα περί ολυμπιακού και αθλητικού πνεύματος, μάλλον, δεν έχουν και πολύ μεγάλη βάση.

Έχετε ευθύνη να μιλήσετε, να πάρετε θέση. Είπατε σήμερα, τοποθετηθήκατε. Δεν είμαστε ικανοποιημένοι. Περιμένουμε την Ολομέλεια. Να τοποθετηθείτε, να αποσύρετε σκανδαλώδεις διατάξεις.

Με όλες αυτές τις σκέψεις, συνεχίζουμε να λέμε, περιμένοντας την τελική εισηγητική τοποθέτηση του κ. Υφυπουργού, μεθαύριο Παρασκευή, στην Ολομέλεια, για να πάρουμε θέση.

Σίγουρα δεν θα πούμε «Ναι» στο σχέδιο νόμου, αλλά, από κει και μετά, περιμένουμε να δούμε τις σαφείς και συγκεκριμένες απαντήσεις που θα δώσει ο κ. Υφυπουργός. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Συντυχάκη. Το λόγο έχει ζητήσει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Συντυχάκη, είπατε κάτι. Κρατώ το τελευταίο. Εσείς, ούτως ή άλλως, θα πείτε «Όχι». Γιατί αυτό είπατε. Άσχετα το τι θα πούμε εμείς, εσείς θα πείτε «Όχι». Παρόλα αυτά, όμως, εγώ είμαι υποχρεωμένος να σας πω.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Μόλις πριν, αναφέρθηκα για το ποια είναι η στάση μας. Μην την παραποιείτε ή μην την ξεχνάτε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ωραία, αλλά, με όλο το σεβασμό, φαίνεται να σας διαφεύγει κάτι. Είπατε νωρίτερα ότι οι ομοσπονδίες δεν βάζουν όρια και εμείς, κακώς, αναφερόμαστε στις ομοσπονδίες και η νομοθεσία του κάθε κράτους δεν έχει το δικαίωμα να παρεμβαίνει στο καταστατικό της κάθε ομοσπονδίας. Το είπατε αυτό; Μάλιστα.

Λοιπόν, μάλλον δεν γνωρίζετε κάτι καλά. Θα σας πω, λοιπόν, ένα μόνο από τα καταστατικά, τα οποία είναι και μιας επίμαχης διεθνούς Ομοσπονδίας. Ποια είναι; Είναι το Καταστατικό της Παγκόσμιας Ομοσπονδίας Στίβου, που ξέρετε τι λέει, στο άρθρο 7, παράγραφος 5; « Για να θεωρηθεί μέλος ο αιτών», δηλαδή, η ομοσπονδία του κάθε κράτους, που θέλει να αποκτήσει αποδοχή, ως μέλος, « πρέπει να επιδείξει στην κρίση του Συμβουλίου ότι είναι μια ξεχωριστή νομική οντότητα, που έχει συσταθεί ορθά, σύμφωνα με την ισχύουσα νομοθεσία της χώρας». Δηλαδή, πολύ απλά, πάνω από κάθε ομοσπονδία κράτους, είναι η νομοθεσία του κράτους. Και αν την αποδεχτείς, τότε, προχωράς και η Παγκόσμια Ομοσπονδία κάνει δεκτή την αίτηση συμμετοχής σου σε αυτό το διεθνές όργανο. Αντίστοιχες διατάξεις έχει και η Δ.Ο.Ε., αλλά και άλλες παγκόσμιες ομοσπονδίες αθλημάτων. Άρα, μη λέτε πράγματα, τα οποία δεν ισχύουν.

Εγώ κρατώ την άποψη και την προσέγγισή σας. Δεν συμφωνούμε, αλλά σέβομαι τη σταθερή άποψη, που χρόνια, τώρα διατυπώνετε, για το θέμα των στημένων παιχνιδιών, για τη βιομηχανοποίηση, όπως λέτε και όλα αυτά, που είπατε και στην πρωτολογία σας. Τα ακούω πολύ προσεκτικά. Δεν συμφωνούμε, επαναλαμβάνω, αλλά, τέλος πάντων.

Σε ό,τι αφορά το θέμα αυτό, παρακαλώ πολύ, αναθεωρήστε αυτό, που είπατε ή, τέλος πάντων, ευχαρίστως, σας δώσω όποια πληροφορία θέλετε, για να είστε καλύτερα ενημερωμένος και να μην λέτε πράγματα, τα οποία, όντως, δεν ισχύουν.

Σε ό,τι αφορά τα υπόλοιπα, περί της ΟΜΑΕ κ.τ.λ., αυτά τα οποία τα παρουσιάζετε, ως συγκάλυψη - την άκουσα και αυτήν τη φράση.

Αγαπητέ, κύριε Συντυχάκη, εμείς δεν είμαστε δικαστήριο να συγκαλύψουμε κανέναν. Αν υπάρχει ατόπημα, είναι μια άλλη ιστορία. Αν υπάρχει πρόβλημα, αν υπάρχει ζήτημα που η δικαιοσύνη ερευνά, θα κάνει τη δουλειά της.

Εμείς εδώ πέρα είμαστε μαζί με μια σειρά άλλων Ομοσπονδιών να διευκολύνουμε το άθλημα και να τους βοηθήσουμε να εξελιχθούν και να παράξουν αθλητικό έργο και να βοηθήσουν, γιατί πιστεύουμε και σ' αυτές τις ομοσπονδίες, του σκάκι, τοξοβολίας και, ναι, του μηχανοκίνητου αθλητισμού.

Ακούσαμε τις παρατηρήσεις των φορέων, οι οποίοι δεν ισοπεδώνουν τα πάντα, όπως είπατε, έβαλαν κάποιες δικλίδες, έβαλαν κάποια «αν» και έβαλαν κάποιες εξαιρέσεις. Τα ακούμε αυτά και τα εξετάζουμε.

Και σε ό,τι αφορά τα στοιχεία, τα οποία είπατε, περί της λίστας κ.τ.λ., πάλι πρέπει να επικαιροποίησετε την πληροφόρησή σας, διότι δεν είναι ορθή.

Παρόλα αυτά, όμως, επαναλαμβάνω, δεν στεκόμαστε στο αν λίστα, που κατέθεσε ο μεν ή ο δε ήταν ή δεν ήταν ακριβής, γιατί εσείς δεν είστε ακριβής, δεν είναι σωστή η πληροφόρηση, την οποία έχετε.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ποια λίστα;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Η λίστα με τους κριτές, ότι το άθροισμα είναι 1.000 και ότι δεν σας είπαν, ενώ σας είπαν εδώ πέρα από την ΟΜΑΕ ότι περιλαμβάνονται μέσα και της ΑΜΟΤΟΕ.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Από πού και ως πού, μιλάνε εξ ονόματος της ΑΜΟΤΟΕ;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Επαναλαμβάνω, υπάρχουν σε αθλητικές ομοσπονδίες ζητήματα, συγκρούσεις από διάφορες αφορμές ή διαφορές αφετηρίες και κάποιες στιγμές ξεσπάει μια δικαστική διαμάχη μεταξύ τους, με αποτέλεσμα, πολλές φορές, να δημιουργείται μια λανθασμένη εικόνα και σε μας τους ίδιους, που καλούμαστε να νομοθετήσουμε.

Λοιπόν, έξω από αυτή την ένταση, που υπάρχει από κάποιους προς κάποιους άλλους, εμείς πρέπει να δούμε συνολικά το άθλημα.

Το άθλημα, λοιπόν, το στηρίζουμε, το άθλημα το υιοθετούμε, το αγαπάμε, όπως και όλα τα υπόλοιπα αθλήματα. Γιατί, βεβαίως, μπορεί να είναι ο βασιλιάς των αθλημάτων το ποδόσφαιρο, αλλά δεν είναι μόνο το ποδόσφαιρο, είναι και όλα τα υπόλοιπα αθλήματα. Γι' αυτό το λόγο και με πολύ σεβασμό, πρέπει να δούμε τις ανάγκες του και να ενισχύσουμε αυτές τις προσπάθειες, που γίνονται ή που μπορούν να γίνουν, στη συνέχεια.

Αν υπάρχουν ζητήματα, επαναλαμβάνω, που πρέπει να αξιολογηθούν, να ελεγχθούν, από τις δικαστικές υπηρεσίες, τις αρχές ή από τις υπηρεσίες του Υπουργείου, θα γίνουν. Δεν κρύβουμε τίποτα, ούτε χαϊδεύουμε κανέναν, έτσι για να λυθούν οι παρεξηγήσεις και να μην υπάρχει η οποιαδήποτε αίσθηση ότι πάμε να καλύψουμε κάποιον. Κανέναν δεν καλύπτουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Καταρχάς, κύριε Αυγενάκη, να ζητήσω συγγνώμη γι' αυτό το ατέλειωτο πήγαινε – έλα, σήμερα. Δεν είναι έλλειψη, ως προς την Επιτροπή, ούτε ως προς το πρόσωπό σας. Είναι ο φόρτος εργασίας, είναι η Ολομέλεια, που τρέχει, την ίδια ώρα, με την Επιτροπή μας, οπότε, πολλές φορές, υποχρεωθήκαμε να εγκαταλείψουμε την αίθουσα.

Κυρίες και κύριοι συνάδελφοι, πιστεύω πως όλοι όσοι είμαστε εδώ, ανεξάρτητα από τις διαφωνίες, που μπορεί να έχουμε, σε ένα πράγμα συμφωνούμε, ότι η αθλητική βία δεν είναι απλώς ένα φαινόμενο, που αντιμετωπίζεται, με θεωρητικές συζητήσεις και προσεγγίσεις.

Αποτελεί μια μάστιγα για την κοινωνία μας, μια πληγή, με πολλές προεκτάσεις και πολλά πλοκάμια. Γι' αυτό απαιτείται να υπάρξει πραγματική βούληση και μια συντονισμένη προσπάθεια σε εθνικό, ευρωπαϊκό και διεθνές επίπεδο, έτσι ώστε να χτυπήσουμε το κακό στη ρίζα. Υποστηρίζουμε ότι ήμαστε ένα κράτος δικαίου, με ιδεώδη, με ηθικές αξίες, που σέβεται την ελευθερία έκφρασης και ανάπτυξης της προσωπικότητας. Πόσο υπερήφανοι μπορεί να είμαστε, όταν όσα συμβαίνουν στον αθλητισμό, ποδοπατούν το αθλητικό ιδεώδες; Ποιος είναι ο πολιτισμός μας, όταν στο όνομα και με αφορμή την ομάδα γίνονται επεισόδια, συμπλοκές και θρηνούμε ακόμα και θύματα. Θλιβερό και απαράδεκτο για μία σύγχρονη και ευνομούμενη κοινωνία.

Βέβαια, πολλές φορές, η αθλητική βία δεν είναι αυτόφωτη. Με αφορμή αυτήν και πίσω από αυτήν, αν θέλετε, μπορεί να κρύβονται συμφέροντα, που εξυπηρετούνται, από τέτοιες ακραίες συμπεριφορές. Η εκμετάλλευση και η χειραγώγηση, με σκοπό το παράνομο κέρδος, αποτελούν την πηγή του κακού. Δεν είναι λίγες οι φορές, που ακούμε, για σκάνδαλα που βγαίνουν στην επιφάνεια, σε πολλές χώρες, ακόμα και σ' αυτές, που θεωρούνται προηγμένες ή πιο προηγμένες από μας, αν θέλετε, και ξαφνιάζουν, με το μέγεθος της διαφθοράς και τον αριθμό των εμπλεκομένων ατόμων.

Η αλήθεια είναι, όμως, ότι το παράνομο όφελος και το αθέμιτο κέρδος δεν γνωρίζουν σύνορα, ούτε γνωρίζουν εθνική ταυτότητα.

Στη συζήτηση επί της αρχής του νομοσχέδιου, αναφέρθηκα σε συγκεκριμένες περιπτώσεις, που βγάζουν μάτι. Είναι, όμως, προφανές ότι όσα βγαίνουν στην επιφάνεια αποτελούν, μόνο την κορυφή του παγόβουνου. Πρωταγωνιστική θέση στα παραπάνω έχουν το παράνομο στοίχημα και οι στημένοι αγώνες. Τη συγκεκριμένη αθλητική παθογένεια, για να το πω έτσι, πιο κομψά, η αλήθεια είναι ότι στη χώρα μας, καμία κυβέρνηση δεν έχει δείξει πραγματική θέληση και βούληση, για να την αντιμετωπίσει. Να την αντιμετωπίσει με τόλμη, να την αντιμετωπίσει, με αποφασιστικότητα, να χτυπήσει το κατεστημένο και τα συμφέροντα είτε αυτά είναι μικρά είτε είναι μεγάλα.

Για αυτό και οι στημένοι αγώνες, όχι μόνο είναι χειραγώγηση και εκμετάλλευση του αθλητισμού, αλλά αποτελούν μορφή αλλοτρίωσης και ισοπέδωσης του φιλαθλητισμού και του αθλητικού πολιτισμού. Το παράνομο, λοιπόν, όφελος είναι πολυδιάστατο και πολυσύνθετο και αλλάζει, συνεχώς, μορφές, για να ανταποκρίνεται στις νέες απαιτήσεις των καιρών και στην ανάπτυξη της τεχνολογίας.

Με την ίδια, λοιπόν, δυναμική και πολύπλευρη προσέγγιση, πρέπει να αντιμετωπιστεί η χειραγώγηση στον αθλητικό χώρο, γενικότερα. Στο πλαίσιο αυτό, οι συντονισμένες προσπάθειες τόσο σε εθνικό επίπεδο όσο και σε επίπεδο διακρατικής συνεργασίας, όπως η Σύμβαση που καλούμαστε να κυρώσουμε, κινείται, αρχικά προς τη σωστή κατεύθυνση. Με γνώμονα και σκοπό, λοιπόν, για την αντιμετώπιση της αθλητικής βίας, το νομοσχέδιο, που επεξεργαζόμαστε, περιέχει διατάξεις, που έχουν να κάνουν, με τον έλεγχο και την πρόληψη, αλλά και την καταστολή του φαινομένου. Αυτονόητο είναι πως πρέπει να δώσουν προτεραιότητα στην πρόληψη. Αλήθεια τι πραγματική αξία έχει, τελικά, όταν, μετά από επεισόδια, άνθρωποι καταλήγουν στα νοσοκομεία ή στα κρατητήρια; Έτσι, η Αστυνομία έχει πολλά να κάνει, σε αυτόν τον τομέα, στον τομέα της πρόληψης.

Η περιφρούρηση της τάξης, η εξασφάλιση της ασφάλειας των πολιτών, που προσέρχονται στο γήπεδο, είναι τρόποι έγκαιρης αντιμετώπισης του προβλήματος. Αλήθεια, γιατί να φοβάται ο γονιός να πάει στο γήπεδο, μαζί με το παιδί του; Όταν δεν πηγαίνει, λόγω του φόβου μην γίνουν επεισόδια και κινδυνεύσει, αυτό δεν είναι καταπίεση των δικών του δικαιωμάτων; Σαφώς και μιλάμε για μία ξεκάθαρη καταπίεση των δικών του δικαιωμάτων. Εξάλλου, στην πρόληψη εντάσσεται η συλλογή και περαιτέρω επεξεργασία - και απαντάω σε αυτούς, που μας ρώτησαν ποια είναι η θέση η δικιά μας - προσωπικών δεδομένων και σε ευρύτερους χώρους των αθλητικών εγκαταστάσεων, κάμερες, δηλαδή και τα λοιπά και στο πλαίσιο της ευρύτερης πρόληψης, θα μπορούσαν να ενταχθούν και οι περιπτώσεις συλλογής και επεξεργασίας προσωπικών δεδομένων και εκτός των ορίων των αθλητικών χώρων. Το τελευταίο είναι ακριβώς αυτό, που κάποιοι εκμεταλλεύονται, για να κανονίζουν ραντεβού θανάτου, ραντεβού ξεκαθαρίσματος λογαριασμών και επειδή ανακύπτουν εύλογα ερωτηματικά και αμφιβολίες, θα πρέπει η παραπάνω επεξεργασία να γίνεται, με αυστηρές προϋποθέσεις, φειδώ και μόνο για το σκοπό, για τον οποίο γίνεται.

Στις προηγούμενες συνεδριάσεις της Επιτροπής μας, ανέπτυξα τα ζητήματα, που προκύπτουν με διάφορα άρθρα του νομοσχεδίου, όπως άλλωστε, θα υποστηρίξει το Κόμμα μας και στην Ολομέλεια. Θα σταθώ, όμως και πάλι στο άρθρο 8 του τρίτου Μέρους του νομοσχεδίου. Εκτός του ότι πρόκειται για μία καθαρά φωτογραφική διάταξη, θέμα προκύπτει και με τη θέσπιση ανώτατου ορίου ηλικίας, αυτό των 70 ετών. Η Αιτιολογική, που συνοδεύει το νομοσχέδιο, αναφέρεται στην ανανέωση, γενικότερα. Ίσως, να μην είναι και αρνητικό αυτό, κύριε Αυγενάκη, αυτό έχει να κάνει, κυρίως, με την εναλλαγή των προσώπων, όμως, δεν συνδέεται, αναγκαστικά, με το όριο ηλικίας. Για το συγκεκριμένο περιορισμό, αν ψηφιστεί τελικά η διάταξη, είναι σχεδόν σίγουρο ότι οι θιγόμενοι θα κινηθούν δικαστικά, ώστε να κριθεί η διάταξη, ως αντισυνταγματική. Για να είναι συνταγματική η διάταξη, τι απαιτείται, ας ακουστεί και αυτό: Για να είναι συνταγματική, πρώτον, να έχει αντικείμενο και απρόσωπο χαρακτήρα και χωρίς διακρίσεις, που θα ήταν αντίθετη, στη συνταγματική αρχή της ισότητας, δεύτερον, να δικαιολογούνται από λόγους δημοσίου συμφέροντος και τρίτον, να θεσπίζονται, με γνώμονα την αρχή της αναλογικότητας και της προσφοράς.

Η νομολογία των δικαστηρίων μας έχει, κατά καιρούς, κρίνει διαφορετικά για το ηλικιακό όριο. Ενδεικτικά, αναφέρω, κύριε Υπουργέ, ότι έκρινε κατά του ορίου, σε υποθέσεις εργατικού δικαίου, ενώ αξίζει να επισημανθεί ότι ο νόμος 4528/18 κατήργησε τα ανώτατα όρια ηλικίας των ιατρών του ΕΣΥ. Θα πρέπει, λοιπόν, αν η Κυβέρνηση επιμείνει, τελικώς, στη διάταξη, όπως είναι, να μας αιτιολογήσει πώς ειδικότερα δικαιολογεί τη θέσπιση του ανώτατου ορίου των 70 ετών.

Η πιο σημαντική, όμως, κριτική στο νέο νόμο, αφορά όχι στο περιεχόμενό του, αλλά σε εκείνα ακριβώς, που λείπουν από αυτόν. Μπροστά μας δεν έχουμε ένα νομοθέτημα, που αναμορφώνει συνολικά και με ενιαίο τρόπο, την αθλητική νομοθεσία. Ο νέος νόμος μας υποχρεώνει, όπως και οι παλαιότεροι, να ανατρέχουμε σε δύο ή και τρεις διαφορετικούς νόμους, προσπαθώντας να καταλάβουμε τι ισχύει, κατά περίπτωση και πού. Αν μπορούσα να συνοψίσω εν τάχει τις ελλείψεις, θα έλεγα πως είναι αισθητή η απουσία των εξής:

Πρώτον, ενός νέου ολοκληρωμένου συστήματος αθλητικής δικαιοσύνης, με όργανα και διαδικασίες ορισμένα, με τρόπο, που να αποκλείονται παρεμβάσεις, αυθαιρεσίες και αμφισβητήσεις. Δεύτερον, η εξυγίανση εις βάθος του επαγγελματικού αθλητισμού, με ρυθμίσεις, όπως τη θεσμοθέτηση νέας διαφανούς και αξιόπιστης διαδικασίας ίδρυσης των αθλητικών ανωνύμων εταιρειών.

Τρίτον, αναμόρφωση του καθεστώτος συγχωνεύσεων Αθλητικών Σωματείων, προκειμένου να τελειώνουμε επιτέλους με τις γνωστές καταστρατηγήσεις και κατάργηση του θεσμού του δανεισμού αθλητών που νοθεύει τον αγωνιστικό ανταγωνισμό. Η εισαγωγή συγκεκριμένων βαρύτατων κυρώσεων για τα στημένα, όλα τα παραπάνω λείπουν από το νέο νόμο και δικαιολογημένα, λοιπόν, γεννάται η απορία, γιατί να συμβαίνει αυτό;

Δεν ξέρω, βεβαίως, τι προτίθεστε να φέρετε στο μεγάλο νομοσχέδιο, τους επόμενους μήνες, θα το παρακολουθήσουμε.

Ασφαλώς, υπάρχουν πάντα πράγματα, που μπορούν να γίνουν, καλύτερα, ρυθμίσεις να αλλάξουν, διατάξεις να αφαιρεθούν και να προστεθούν και ασφαλώς, είναι αναφαίρετο δικαίωμα κάθε Υπουργού, όταν προχωράει στη νομοθέτηση του πεδίου ευθύνης του, να αποφασίζει τις αλλαγές που εκείνος κρίνει.

Η παντελής, όμως, αγνόηση αυτού, που παράχθηκε, μέσα από μια προηγηθείσα κοπιαστική νομοθετημένη διαδικασία, νομίζω, είναι μια μεγάλη κατασπατάληση δυνάμεων, η οποία μπροστά στην ένταση των προβλημάτων, ενδεχομένως, αποτελεί και μια ανεπίτρεπτη πολυτέλεια.

Κύριε Υπουργέ, η Ελληνική Λύση θα είναι παρούσα, σε όλες τις εξελίξεις και ως Αντιπολίτευση, θα συμμετέχει, ενεργά και με διάθεση συνεργασίας, για την αντιμετώπιση των θεμάτων, που αφορούν στον αθλητισμό. Σας ευχαριστώ πολύ, για την προσοχή σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Ευχαριστώ πολύ, κύριε Πρόεδρε. Δεν είχαμε σκοπό να τοποθετηθούμε, μιας και επί της αρχής, είχαμε τοποθετηθεί στην πρώτη συνεδρίαση της Επιτροπής μας, όπως επίσης και στη συνεδρίαση επί των άρθρων.

Φυσικά, δεν ήμουν παρούσα, δυστυχώς, διότι υπήρχε άλλη υποχρέωση στη διαδικασία της ακρόασης των φορέων, γι' αυτό και σας είπα, ότι θα μελετήσω τις τοποθετήσεις όλων όσων είχαμε την τιμή να έρθουν στην Επιτροπή, όπως επίσης και τις σημερινές απαντήσεις, που έδωσε ο κ. Υπουργός, σε πάρα πολλά θέματα και, ιδιαιτέρως, θα μελετήσω και το θέμα, που αφορά τους Ολυμπιονίκες και τις τοποθετήσεις τους, γιατί πραγματικά, μερικές από αυτές είναι εξαιρετικά σημαντικές και μου έκαναν και ιδιαίτερη εντύπωση.

Όμως, επειδή όλοι τοποθετήθηκαν, θα φροντίσω να είμαι πάρα πολύ σύντομη, για να δώσουμε απλά το στίγμα του Κόμματός μας, και στην Ολομέλεια, να είστε βέβαιοι, ότι η τοποθέτησή μας θα είναι πολύ πιο εμπεριστατωμένη, πάνω σε όλα τα θέματα, που αφορούν το συγκεκριμένο νομοσχέδιο και γενικότερα τον αθλητισμό.

Ο Εισηγητής της Πλειοψηφίας, κατά την αγόρευσή του, ανέφερε, σαν σχήμα λόγου, ότι το παρόν νομοσχέδιο έχει σαν βάση τη διαφάνεια και το fair play. Εδώ, κατά τη δική μας άποψη, έχουμε διαστρέβλωση των εννοιών της ελληνικής γλώσσας, εκτός, αν εννοούμε διαφάνεια τη φωτογραφική νομοθέτηση και fair play, την επιλεκτική νομοθέτηση.

Θα περιμένουμε, βέβαια, και τις τυχόν αλλαγές, που μπορεί να κάνει ο κ. Υπουργός, με βάση την όλη συζήτηση που έγινε στην Επιτροπή και σήμερα, βέβαια, αλλά έχουμε την υποχρέωση να συνοψίσουμε την άποψή μας, όπως είπα και προηγουμένως για τις προβλέψεις του νομοσχεδίου με βάση και τα συμπεράσματα αυτής της συζήτησης.

Όσον αφορά στην Κύρωση της Σύμβασης του Macolin, στο πρώτο άρθρο, θεωρούμε, ότι θα είναι ατελέσφορη στην εφαρμογή της, αν δεν έχει τα αποτελέσματα, που πρέπει, όσον αφορά στη χειραγώγηση των αγώνων, όπως έχουμε, ήδη, εξηγήσει και, για το λόγο αυτόν, δεν θα ήταν συνεπές να την υπερψηφίσουμε, γι' αυτό και σας δηλώσαμε την προηγούμενη φορά «παρών».

Στο δεύτερο άρθρο, αφενός μεν προκαλεί εύλογο προβληματισμό η αναφορά στο δειγματοληπτικό έλεγχο, δηλαδή, η διεύρυνση των ορίων του αστυνομικού ελέγχου και εκτός των αθλητικών εγκαταστάσεων, χωρίς να υπάρχει πρόσθετη διευκρίνιση, αφετέρου δεν πιστεύουμε ότι βρισκόμαστε σε λάθος κατεύθυνση. Η ευθύνη για την κατοχή του ονομαστικού εισιτηρίου, με τη ρύθμιση αυτή, πέφτει, αποκλειστικά, στον ιδιώτη και αυτό το θεωρούμε άδικο.

Την ευθύνη ελέγχου πρέπει να την έχουν οι Αθλητικές Ανώνυμες Εταιρείες, με υπαλλήλους ή και με φύλακες, στην είσοδο των αθλητικών εγκαταστάσεων. Συνεπώς, και το πρόστιμο πρέπει να βαρύνει την Αθλητική Α.Ε. και όχι τον φίλαθλο, που μπορεί να πάρει το εισιτήριο ενός φίλου του, για να δει την αγαπημένη του ομάδα, γι' αυτό και είμαστε κατά.

Στο τρίτο άρθρο, εκτός από τις αρχικές μας θέσεις, όπως εκφράστηκαν στην παρούσα Επιτροπή, υπάρχει και η κρίσιμη παρέμβαση της Αρχής Προστασίας Προσωπικών Δεδομένων. Η νέα Αρχή, με κάμερες παντού, χωρίς δικαστικό έλεγχο, δεν είναι δυνατόν να γίνει αποδεκτή, σαν συστατικό της ελληνικής έννομης τάξης. Στο νέο δόγμα «νόμος και τάξη», ακόμα και η πρόληψη γίνεται καταστολή. Έχουμε αναλυτικά αναφερθεί για τις ισχυρές επιφυλάξεις και αντιθέσεις μας, στις συγκεκριμένες ρυθμίσεις και δεν είναι σκόπιμη η επανάληψη από εμάς, γι' αυτό ψηφίζουμε «κατά».

Στο τέταρτο άρθρο, έχουμε ισχυρή επιφύλαξη, ως προς τη διεύρυνση των αντικειμενικών ορίων του αδικήματος, όπως ιδίως αυτή προβλέπεται, στην παράγραφο 2, όπου η γενικόλογη αναφορά, σε εγκλήματα με αθλητική αναφορά και υπόβαθρο και άσχετων με αθλητικές εκδηλώσεις, δίνει πεδίο για διασταλτική και επικίνδυνη εφαρμογή, σε κάθε τυχόν άσχετη παραβατική συμπεριφορά, επισείοντας τις δυσμενείς συνέπειες, που έχει κατά την ποινική μεταχείρισή του το ποινικό αδίκημα, γι' αυτό και ψηφίζουμε «κατά».

Στο πέμπτο άρθρο, που αφορά στο μηχανοκίνητο αθλητισμό, νομίζω, είχα αναλυτικά αναφερθεί, την προηγούμενη φορά, αλλά θα το ξαναπώ, είχαμε εκφράσει την αντίθεσή μας και από θέση αρχής. Δεν είναι δυνατή η σύγχυση ιδιοτήτων, μεταξύ κριτών, διαιτητών και μελών ή και διοικήσεων των σωματείων, δεν αρκεί για την κάμψη αυτής της αρχής, ότι η επίκληση δήθεν αντικειμενικών, αλλά οπωσδήποτε πρόσκαιρων αδυναμιών. Σε κάθε περίπτωση, από την παρούσα συζήτηση, νομίζουμε ότι φωτίστηκε αρκετά το ζήτημα, ιδίως και από την παρέμβαση του εκπροσώπου των οδηγών αγώνων, συνεπώς, θεωρούμε, ότι πρέπει να αποσυρθεί η συγκεκριμένη διάταξη. Γι' αυτό ψηφίζουμε «κατά».

Στο έκτο άρθρο, επιφυλασσόμαστε, για τη συζήτηση στην Ολομέλεια.

Όσον αφορά στα άρθρα 7 και 8, που αφορούν στην αναστολή των διατάξεων του νόμου Βασιλειάδη και στα όρια των θητειών, έχουν, ήδη, εκφραστεί, αναλυτικά, δεν προέκυψε κάτι από τη συζήτηση, που να μεταλλάσσει την άποψή μας, αντίθετα, μάλιστα, ενισχύθηκε η αντίθεσή μας, σε συγκεκριμένες ρυθμίσεις. Για το λόγο αυτόν, ζητάμε, επίσης, την απόσυρση αυτών των διατάξεων και εδώ είναι, που λέω, ότι θα ήθελα πάρα πολύ να διαβάσω και να μελετήσω και να τοποθετηθώ, πάνω και στις δηλώσεις και θέσεις, που πήραν αρκετοί από τους πολύ μεγάλους και πολύ σπουδαίους αθλητές μας.

Στο άρθρο 9, είμαστε επίσης «κατά», γιατί μεθοδεύεται νομοθετικά η παραχώρηση των Ολυμπιακών Εγκαταστάσεων, χωρίς διαφανείς διαδικασίες και χωρίς διαγωνισμό.

Στο άρθρο 10, που αφορά στο ζήτημα του Καυτατζογλείου και στο άρθρο 11, δηλώνουμε απλώς «παρών».

Στο άρθρο 12, που αφορά στους Ολυμπιονίκες, ψηφίζουμε «υπέρ».

Στο άρθρο 13, καταψηφίζουμε, γιατί είμαστε εναντίον της μετατροπής της Επιτροπής Ολυμπιακών Αγώνων σε νομικό πρόσωπο ιδιωτικού δικαίου, αφού, άλλωστε, προέκυψε και από τη συζήτηση, ότι ο σκοπός είναι η απεμπλοκή των διαδικασιών από το πλαίσιο, που διέπει το δημόσιο τομέα, όσον αφορά και στη διαφάνεια των πράξεων της διοίκησης. Συνακόλουθα με τη θέση αυτή, δεν είναι δυνατόν να υπερψηφίσουμε τα επόμενα άρθρα, που αφορούν την Επιτροπή Ολυμπιακών Αγώνων, τα άρθρα 14 και 15, γι' αυτό και δηλώνουμε «παρών».

Ομοίως, «παρών» δηλώνουμε και στα άρθρα 16 και 17.

Στο άρθρο 18, ψηφίζουμε «υπέρ», για το μνημόνιο συναντίληψης.

Τώρα, όσον αφορά στο αμαρτωλό ζήτημα του Ταμείου των Υπαλλήλων του Υπουργείου Πολιτισμού, είμαστε ιδίως εναντίον της πρόβλεψης της παραγράφου 3. Ο πόρος του νόμου 736/1997, που αφορά στο ποσό έως 40% των εσόδων του Ταμείου Αρχαιολογικών Πόρων, που θα έπρεπε να διατεθεί, για την πληρωμή δαπανών του τομέα πολιτιστικής κληρονομιάς του Υπουργείου Πολιτισμού και Τουρισμού και που αφορούν έργα και εργασίες, δραστηριότητες, προμήθειες και λειτουργικές ανάγκες, αλλά και την ενίσχυση εφόρων και επιμελητών αρχαιοτήτων, μετεκπαιδευομένων στο εξωτερικό ή και για αρχαιολογικές εργασίες και μελέτες, που αναλαμβάνουν τέως έφοροι αρχαιοτήτων για λογαριασμό της Γενικής Διεύθυνσης Αρχαιοτήτων και Αναστηλώσεων, όταν η δαπάνη για την αρχαιολογική έρευνα στην Ελλάδα της κρίσης έχει υποχωρήσει τόσο σημαντικά, νομίζω, ότι δημιουργεί ένα τεράστιο θέμα, προσθέτοντας δε και για τους λόγους, που προέκυψαν, από τις διαδικασίες της Επιτροπής. Καταψηφίζουμε και αυτό το άρθρο. Αν θυμάμαι καλά, η κυρία Υπουργός είπε ότι από αυτά τα χρήματα, από το 40%, δηλαδή, είναι που θα χρηματοδοτηθεί και η διαδικασία της λύσης της διαχείρισης του Ταμείου. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού του Υπουργείου Πολιτισμού και Αθλητισμού):** Όπως είπε και ο κ. Υπουργός, θα ήθελα να αναφερθώ στη Σύμβαση για την χειραγώγηση των αγώνων, στη Σύμβαση που έχει και το όνομά της στο νομοσχέδιο, που ο πλήρης τίτλος της είναι Magglingen/Macolin ή Σύμβαση Macolin, όπως έχουμε συνηθίσει να τη λέμε, όχι μόνο εμείς, αλλά και διεθνώς.

Καταρχήν, να πω ότι είναι καλό ότι υπάρχει μια κομματική, θα έλεγα, σύμπνοια στο συγκεκριμένο θέμα, για την αναγκαιότητα αυτής της Σύμβασης, η οποία είναι μια σύμβαση, όχι της Ε.Ε., όπως άκουσα, κάποιες φορές, να λέγεται λανθασμένα, αλλά του Συμβουλίου της Ευρώπης. Δημιουργεί ένα σύνολο ορισμών και κανόνων και διεθνούς συνεργασίας. Να πω κάτι, το οποίο δεν έχει αναφερθεί και το οποίο είναι σημαντικό. Η Σύμβαση Macolin αφορά τη χειραγώγηση αθλητικών αγώνων, όχι μόνο το Στοίχημα. Υπάρχουν πολλές κατηγορίες χειραγώγησης. Μάλιστα, το Συμβούλιο της Ευρώπης, έχει έξι τυπολογίες, έξι τύπους χειραγώγησης, που δεν έχουν να κάνουν μόνο με το στοίχημα, απλώς μπορεί να συνδέονται οικονομικά με το στοίχημα.

Για παράδειγμα, χειραγώγηση αγώνων μπορεί να υπάρχει ακόμα και σε σχολικό πρωτάθλημα, όχι για το στοίχημα, δηλαδή, προκειμένου να εξασφαλιστούν κάποια μόρια, για την εισαγωγή στα πανεπιστήμια.

Χειραγώγηση θεωρείται και η παραποίηση προσωπικών στοιχείων για τη συμμετοχή σε συγκεκριμένη κατηγορία αγώνων, που το συναντάμε κάποιες φορές σε αγώνες με ατόμων με αναπηρία.

Χειραγώγηση μπορεί να υπάρχει σε ενέργειες με αθλητικό αντικείμενο για την απόκτηση επιρροής ή για ξέπλυμα χρήματος, αγορά ομάδων κ.λπ.. Πράγματα, δηλαδή, που δεν έχουν να κάνουν μόνο με το στοίχημα.

Εκφράστηκε ο προβληματισμός, αν υπάρχει περίπτωση η Σύμβαση Magglingen/Macolin  να συγκρούεται, με τον υπάρχοντα εκλογικό νόμο και σε κάποιες περιπτώσεις, να εξουδετερώνεται από τις δίκες μας υπάρχουσες νομικές διατάξεις. Η απάντηση είναι, όχι, γιατί η Σύμβαση Magglingen/Macolin  δημιουργεί ένα αρκετά ευρύχωρο πλαίσιο, ώστε κάθε χώρα να έχει τις δικές τις διατάξεις. Τα ρήματα, που υπάρχουν, μέσα στη Σύμβαση, αν την προσέξετε, είναι ότι «κάθε Συμβαλλόμενο Μέρος *παροτρύνει, δύναται να θεσπίζει* νομοθετικά ή άλλα μέτρα». Έχει έναν αρκετά μεγάλο χώρο, μέσα στον οποίο μπορεί να κινηθεί η νομοθεσία του κάθε Συμβαλλόμενου. Αφήνει δηλαδή, πολλούς βαθμούς ελευθερίας.

Ποιο είναι, όμως, το νέο στοιχείο, που φέρνει, η Σύμβαση Magglingen/Macolin; Το νέο στοιχείο και η βασικότερη καινοτομία είναι ότι δημιουργεί την έννοια της εθνικής πλατφόρμας. Η εθνική πλατφόρμα, για την αντιμετώπιση της χειραγώγησης των αθλητικών Αγώνων, είναι ένας νέος θεσμός, που δημιουργείται, για να υπάρχει ένα συστηματικό πλαίσιο συνεργασίας του αθλητικού κινήματος, με τις διωκτικές αρχές, την Κυβέρνηση και του στοιχηματικού οικοσυστήματος, δηλαδή, την Επιτροπή Ελέγχου και Εποπτείας Παιγνίων, καθώς και τις εταιρείες στοιχηματισμού. Αυτό έχει να κάνει, όχι μόνο με την καταστολή, αλλά και με την πρόληψη. Η κύρια λειτουργία της, δηλαδή, είναι η ανταλλαγή πληροφοριών της εθνικής πλατφόρμας, η ευαισθητοποίηση, η εκπαίδευση και η τεκμηρίωση των παραβάσεων και η δίωξη των παραβατών.

Επειδή μόνο του το αθλητικό κίνημα δεν μπορεί να τα βγάλει με οικονομικά συμφέροντα και το οργανωμένο έγκλημα, που, πολλές φορές, κρύβονται, πίσω από τέτοιες δραστηριότητες, γι΄ αυτό είναι απαραίτητες οι συνέργειες πολιτείας, αθλητικού κινήματος, με τις δυνάμεις της επιβολής του νόμου, προκειμένου να αντιμετωπιστεί το θέμα της χειραγώγησης των αθλητικών αγώνων.

Στα μέσα Οκτωβρίου, ήταν εδώ ο Γραμματέας του Συμβουλίου της Ευρώπης, κ. Μίκαελ Ντε Τυς, για τη Σύμβαση Magglingen/Macolin και τα συζητήσαμε όλα αυτά, για το πως θα δημιουργηθεί η εθνική πλατφόρμα, στην Ελλάδα. Μία εθνική πλατφόρμα, όπως την ονομάζουμε «αθλητικής ακεραιότητας», σύμφωνα με τα διεθνή πρότυπα. Θα είναι υπό την ομπρέλα του Υφυπουργείου Αθλητισμού και της Γενικής Γραμματείας Αθλητισμού και θα έχει εκπροσώπους από την Αστυνομία, την Εισαγγελία, την Επιτροπή Ελέγχου και Εποπτείας Παιγνίων, στοιχηματικές εταιρείες, εκπροσώπους Ομοσπονδιών, αθλητών, προπονητών διαιτητών. Έχουμε, ήδη, κάνει επαφές, με αυτούς τους εκπροσώπους. Όλοι οι εμπλεκόμενοι, στα θέματα της χειραγώγησης των αγώνων, θα είναι κάτω από αυτή την ομπρέλα, δηλαδή, θα εκπροσωπούνται στην εθνική πλατφόρμα. Στο Συμβούλιο της Ευρώπης, είχε, ήδη, δημιουργηθεί, το 2016, ένα δίκτυο εθνικών πλατφορμών, που απορρέουν από τη Σύμβαση Magglingen/Macolin, όπως λέγεται «group of Copenhagen», η ομάδα της Κοπεγχάγης, και στις 25 - 26 Νοεμβρίου, θα συμμετέχει σε αυτό το group η Ελλάδα, για πρώτη φορά.

Ένα άλλο ζήτημα, που τέθηκε, είναι, γιατί δεν έχει κυρώσει η Ευρωπαϊκή Ένωση και αν απαγορεύει στις χώρες - μέλη να την κυρώσουν; Η απάντηση είναι «όχι, δεν το απαγορεύει». Ήδη, υπάρχει η Πορτογαλία, που πρώτη κύρωσε τη Σύμβαση Magglingen/Macolin, το καλοκαίρι την κύρωσε και η Ιταλία, εμείς είμαστε η τρίτη χώρα της Ευρωπαϊκής Ένωσης. Το ζήτημα δημιουργείται από το βέτο, που προβάλλει η Μάλτα, γιατί διαφωνεί με τον ορισμό του illegal betting, του παράνομου στοιχηματισμού, που υπάρχει, στο άρθρο 3 και χρειάζεται ομοφωνία. Η Ευρωπαϊκή Επιτροπή, τουλάχιστον, προσπαθεί να εκμαιεύσει μία ομοφωνία και αυτό δεν έχει να κάνει με το ότι πολλές εταιρείες του διαδικτυακού στοιχήματος έχουν, σαν έδρα, τη Μάλτα.

Τα οικονομικά συμφέροντα, όμως, μιας χώρας, σε καμιά περίπτωση, δεν πρέπει να μπαίνουν, πάνω από την ανάγκη, για την καταπολέμηση της χειραγώγησης των αγώνων. Και μάλιστα, την περασμένη εβδομάδα, που ήμασταν μαζί με τον Υπουργό, στο Κατοβίτσε της Πολωνίας και είδαμε την Αναπληρώτρια Γενική Γραμματέα του Συμβουλίου της Ευρώπης, την κυρία Γκαμπριέλα Μπατάινι Ντραγκόνι, μας είπε ότι 5 χρόνια είναι πάρα πολλά - να θυμίσω ότι το 2014 υπογράφηκε η Σύμβαση, σήμερα έχουμε 2019 - μια χώρα να φρενάρει τις εξελίξεις. Δεν μας απαγορεύει, δηλαδή, η Ευρωπαϊκή Ένωση να κυρώσουμε, όπως άκουσα να λέγεται.

Αυτά σχετικά με τη Σύμβαση Macolin. Θα είμαι εδώ για οποιεσδήποτε ερωτήσεις, όπως και στην Ολομέλεια, αντίστοιχα, ο Υπουργός, την Παρασκευή.

Να σημειώσω κάτι, σχετικά με την ποσόστωση των φύλων, που είναι ένα άρθρο, το οποίο έχει δημιουργήσει συζήτηση. Να πούμε ότι στο νέο αθλητικό νομοσχέδιο, ασφαλώς και θα συμπεριλάβουμε τις προβλέψεις του Συμβουλίου τους Ευρώπης, που δεν μιλάει για ποσοστώσεις, μιλάει, όμως, για ισότητα των φύλων και η ισότητα των φύλων, στην αντιπροσώπευση, δεν επιτυγχάνεται, υποχρεωτικά, με τις ποσοστώσεις, επιτυγχάνεται με ευαισθητοποίηση, κατάρριψη στερεοτύπων, άρση των εμποδίων, που υπάρχουν, μεταξύ ανδρών και γυναικών και όλα αυτά τα πράγματα. Η ποσόστωση των φύλων ίσως είναι, για να δοθεί μια ευκαιρία και στα δύο φύλα να εκπροσωπούνται και είναι κάτι, το οποίο θα το δούμε, για να το συμπεριλάβουμε στο αθλητικό νομοσχέδιο, που θα έρθει, για το πώς θα γίνει αυτό το πράγμα, δηλαδή, με το βέλτιστο δυνατό τρόπο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εγώ ευχαριστώ τον κύριο Γενικό Γραμματέα, τον κ. Μαυρωτά, το λόγο έχει η κυρία Σκούφα.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Πολύ χαίρομαι, που η τελευταία αναφορά στην εισήγηση του Γενικού Γραμματέα, του φίλτατου κ. Μαυρωτά, αφορά ακριβώς το σημείο, το οποίο θέλω να θίξω, πρωτίστως.

Είπατε, κύριε Γενικέ, ότι η ισότητα των φύλων δεν προάγεται μόνο, μέσω της ποσόστωσης των φύλων. Θα συμφωνήσω και συμφωνούμε, όμως η ποσόστωση των φύλων αποτελεί έναν κυρίαρχο θεσμικό τρόπο - νομοθετικό τρόπο - της ενίσχυσης της παρουσίας των γυναικών, στα ανώτερα διοικητικά όργανα, διότι δεν ξεχνώ - και με μεγάλη χαρά να πω- ότι συνεργαστήκαμε, ως μέλη και οι δύο, της Επιτροπής Ισότητας, Νεολαίας και Δικαιωμάτων του Ανθρώπου, σε μια συνεδρίαση, στην οποία συζητήσαμε, διεξοδικά, τις συστάσεις, ακόμη και της εργαλειοθήκης του ΟΟΣΑ και θυμάμαι, πολύ χαρακτηριστικά, ότι μια σύσταση ήταν προς όλες τις Κυβερνήσεις και προς όλες τις οργανωμένες Πολιτείες, όχι μόνο να υπάρχουν ειδικά πρόσωπα στα Υπουργεία, που να παρακολουθούν τη νομοθέτηση και το κάθε νομοθέτημα, που έρχεται από το κάθε Υπουργείο, σε σχέση με την ενίσχυση της αντιπροσωπευτικής παρουσίας των γυναικών σε ανώτερα όργανα, αλλά επίσης και ότι υπήρχε πρόταση προς την ελληνική Κυβέρνηση, να ενισχύσει, σε κάθε νομοθέτημα, ακριβώς, την ισάξια εκπροσώπηση των γυναικών, σε όλα τα διοικητικά συμβούλια και σε όλα τα ανώτερα διοικητικά όργανα, τόσο στην πολιτική, όσο στον αθλητισμό, όσο και στον τομέα της οικονομίας. Επίσης, έχουμε και τις προτάσεις και συστάσεις του EIGE, του Ευρωπαϊκού Ινστιτούτου για την Ισότητα των Φύλων.

Όλες αυτές οι ευρωπαϊκές κατευθύνσεις, αν θέλετε, καθόλου δεν συνάδουν με το να σπρώχνουμε το θέμα στις καλένδες και με το να λέμε ότι στο επόμενο νομοθέτημα, που θα έρθει, θα δούμε πώς θα ενισχυθεί αυτή η δημόσια παρουσία των γυναικών και πώς θα ενισχυθεί ο ρόλος τους σε ανώτερα διοικητικά όργανα. Θα έλεγα μάλιστα, ότι η δήλωση, που έχετε κάνει, αν ευσταθεί, κύριε Υπουργέ, και τη διαβάζουμε σε δημοσιεύματα, ότι η ποσόστωση φύλου αποτελεί ανοησία, ιδεοληψία και απολίθωμα, καθόλου δεν συνάδει ούτε καν με το φιλοευρωπαϊκό ή και το κεντροδεξιό προφίλ, που θέλει να έχει η Ν.Δ., όπως επίσης, δεν συνάδει και η ίδια η δήλωση του Πρωθυπουργού, του κ. Μητσοτάκη, όταν τον ρώτησε δημοσιογράφος του BBC, για ποιο λόγο υπάρχει υποεκπροσώπηση των γυναικών ακόμη και στο κυβερνητικό σχήμα και η απάντηση, που βρήκε να πει, αν είναι απάντηση, είναι ότι δεν υπάρχουν τόσες γυναίκες, που να ενδιαφέρονται για την πολιτική ! Όλα αυτά, κατά τη γνώμη μας, δείχνουν έναν βαθύτατο κοινωνικό συντηρητισμό και όχι ένα προχώρημα προς μια ευρωπαϊκή κατεύθυνση.

Το δεύτερο άρθρο, στο οποίο θέλω να αναφερθώ, είναι το άρθρο 11 και θα πρότεινα τη συμπλήρωση της εποπτείας των αθλητικών ανωνύμων εταιρειών και από το Υπουργείο Ανάπτυξης και από το Υπουργείο Πολιτισμού και Αθλητισμού. Έχει το Υπουργείο Πολιτισμού και Αθλητισμού τα αρμόδια ελεγκτικά όργανα, μπορεί να προσφύγει, ακόμη και στην Επιτροπή Ανταγωνισμού, για να διερευνηθεί, εάν οι αθλητικές ανώνυμες εταιρείες λειτουργούν, για παράδειγμα, βάσει του υγειούς ανταγωνισμού ή εάν εφαρμόζουν αθέμιτες πρακτικές; Και τα δύο Υπουργεία, και το Υπουργείο Ανάπτυξης και το Υπουργείο Πολιτισμού και Αθλητισμού;

Τέλος, θέλω να αναφερθώ στο άρθρο 19. Όπως είπε ο Εισηγητής μας και η κοινοβουλευτική μας εκπρόσωπος, θεωρούμε αδιανόητο το να υπάρχει αυτό το άρθρο στο νομοσχέδιο, που θέτει σε καθεστώς εκκαθάρισης το Ταμείο Αλληλοβοήθειας των Υπαλλήλων του Υπουργείου Πολιτισμού, διότι υπάρχει μια δικαστική, ποινική έρευνα και διερευνάται, αν 17 διοικητικοί υπάλληλοι έχουν ευθύνες ποινικές ή τι.

Επίσης, να πω ότι στο άρθρο 20, δυστυχώς, βλέπουμε την «a la carte» επίκληση και εφαρμογή της έννοιας της αριστείας, διότι στο άρθρο 20, αν το διαβάσουν όλοι οι πτυχιούχοι και οι άνθρωποι αυξημένων ακαδημαϊκών προσόντων, που υπάρχουν στη χώρα, το άρθρο 20, που καταργεί τις δύο θέσεις ειδικών συμβούλων και στη θέση τους φέρνει δύο μετακλητούς για την ενίσχυση του ρόλου του Προέδρου του Τ.Α.Π.Α., αυτή είναι η πλήρης καταστρατήγηση της έννοιας της αριστείας. Κινεί υποψίες, ότι πρόκειται για «φωτογραφική» διάταξη και ως εκ τούτου, θα πρέπει να αποσυρθεί. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μαυρωτάς, ο Γενικός Γραμματέας Αθλητισμού του Υπουργείου Πολιτισμού και Αθλητισμού.

**ΓΕΩΡΓΙΟΣ ΜΑΥΡΩΤΑΣ (Γενικός Γραμματέας Αθλητισμού του Υπουργείου Πολιτισμού και Αθλητισμού):** Χρειάζομαι λίγο χρόνο, για να απαντήσω στην κυρία Σκούφα.

Σε σχέση με την εκπροσώπηση και των δύο φύλων στα διοικητικά συμβούλια, αυτό που θα ήθελα να πω, είναι ότι δεν παραπέμπουμε τίποτα στις «καλένδες». Οι εκλογές είναι να γίνουν τον επόμενο Οκτώβριο - Νοέμβριο. Το αθλητικό νομοσχέδιο θα περάσει, προφανώς, στις αρχές του χρόνου, δηλαδή, πιο πριν, οπότε, θα έχουν καθοριστεί όλα αυτά και θα υπάρχει αυτή η δυνατότητα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα ήθελα και εγώ να προσθέσω ένα δεύτερο, κύριε Πρόεδρε.

Αναφερθήκατε σε μια δήλωσή μου, αλλά αναφερθήκατε στο μισό της μέρος και όχι σε ολόκληρο. Παρακαλώ πολύ, επειδή, μάλλον δεν την έχετε διαβάσει ολόκληρη, πιθανόν η πληροφόρηση, που έφτασε σε εσάς, να είναι ελλιπής. Κρατήστε αυτά, που είπαμε, σήμερα, εδώ πέρα, με τον πιο επίσημο τρόπο, τον οποίο, νομίζω, ακούσατε, κιόλας.

Η πρόθεσή μας είναι σαφέστατα να ενισχύσουμε το ρόλο της γυναίκας και στο χώρο του αθλητισμού, αλλά όχι με ποσοστώσεις ή με απλές αναλογικές ή με ψηφοδέλτια και με αντιπολιτεύσεις, απεναντίας, με έναν τρόπο, με ένα μοντέλο, για το οποίο, όμως, θα είμαστε σε θέση να μιλήσουμε περισσότερο και αναλυτικότερα, όταν ξεκινήσει η διαβούλευση για αυτό το θέμα, που θα ξεκινήσει, αμέσως μετά την ψήφιση του σχετικού σχεδίου νόμου.

**ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Κύριε Υφυπουργέ, σας άκουσα, με πολύ μεγάλη προσοχή και φρόντισα να είμαι παρούσα, τουλάχιστον, στις τοποθετήσεις σας, ακριβώς, για να είναι τεκμηριωμένη η άποψή μου. Απλά, επιμένουμε ή επιμένω, αν θέλετε, προσωπικά και επιμένουν και οι γυναικείες φεμινιστικές οργανώσεις, ότι η ποσόστωση φύλου είναι ένα θετικό μέτρο, για την ενίσχυση της εκπροσώπησης των γυναικών, στα ανώτερα διοικητικά επίπεδα. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Αικατερίνη Μονογυιού από τη Ν.Δ..

**ΑΙΚΑΤΕΡΙΝΗ ΜΟΝΟΓΥΙΟΥ:** Κύριε Υπουργέ, θα ήθελα να σας συγχαρώ γι΄ αυτό το νέο νομοσχέδιο. Μιλάει για ασφάλεια και κάθαρση στον αθλητισμό. Μιλάει για ίσες ευκαιρίες σε άνδρες και γυναίκες, με δημοκρατικές διαδικασίες, σε αντίθεση με το προηγούμενο νομοσχέδιο, που οι γυναίκες έμπαιναν, με ποσόστωση, στο συμβούλιο ενός συλλόγου και όχι με το ποσοστό των ψήφων, που έπαιρναν. Θεωρώ ότι αυτό είναι κάτι που θίγει τις γυναίκες. Εμείς, εδώ πέρα, στην ελληνική Βουλή, μπήκαμε, γιατί μας ψήφισε ο κόσμος και όχι με την ποσόστωση. Δεν μπήκαμε με την ποσόστωση στην ελληνική Βουλή.

Δεν μπήκα στην ελληνική Βουλή, επειδή είμαι γυναίκα και πήρα 300 ψήφους, μπήκα γιατί έκανα την ίδια μάχη, αντίστοιχα, που έκανε ένας άντρας. Δεν μπήκα μέσα, γιατί είμαι απλά γυναίκα, μπήκα με τους ψήφους μου, όπως όλοι και όλες. Αυτό ήθελα να πω, ότι είναι ένα σωστό και δίκαιο νομοσχέδιο και για τους άνδρες και για τις γυναίκες και συγχαρητήρια, που θέλετε να φέρετε μια τέτοιου είδους τροπολογία και αυτόν το νόμο στο ελληνικό Κοινοβούλιο και θα είμαστε κοντά σας, φυσικά. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1ο έως και 21ο γίνονται δεκτά, ως έχουν, κατά πλειοψηφία.

Επομένως, το σχέδιο νόμου έγινε δεκτό επί της αρχής και επί των άρθρων, κατά πλειοψηφία.

Γίνεται δεκτό και στο σύνολο του;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Πολιτισμού και Αθλητισμού «Κύρωση της Σύμβασης του Συμβουλίου της Ευρώπης, που υπογράφηκε στο Magglingen/Macolin την 18η Σεπτεμβρίου 2014, σχετικά με τη χειραγώγηση των αθλητικών αγώνων, επείγοντα μέτρα για την αντιμετώπιση της βίας στον αθλητισμό και άλλες διατάξεις», έγινε δεκτό επί της αρχής, επί των άρθρων και στο σύνολο του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ' ανάγνωση του καταλόγου της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Βλάσης Κωνσταντίνος, Κούβελας Δημήτριος, Δούνια Παναγιώτα (Νόνη), Καλλιάνος Ιωάννης, Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών, Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Μάλαμα Κυριακή, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Ζαχαριάδης Κωνσταντίνος, Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 15:00' λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ